
NATO ÎŞI CONSOLIDEAZĂ FLANCURILE ESTIC ŞI VESTIC. 

INTERES CRESCUT PENTRU REGIUNEA MĂRII NEGRE

Miniştrii Apărării din statele NATO s-au reunit la Cartierul general al Alianţei de la Bruxelles în perioada 10 -11 februarie. Miniştrii Apărării din ţările NATO au făcut un bilanţ al aplicării planului de acţiune adoptat la summit-ul din Ţara Galilor. Acesta include activarea celor şase comandamente de coordonare şi integrare, creşterea prezenţei navale la Marea Neagră, prezenţa rotaţională pentru exerciţii, poliţia aeriană şi întărirea apărării antitanc.

Miniştrii Apărării au adoptat decizii privind direcţionarea acţiunilor viitoare ale structurilor aliate privind creşterea capacităţii operaţionale a NATO, contracararea ameninţărilor hibride şi cibernetice, operaţionalizarea sistemului aliat de apărare anti-rachetă. Alianţa Nord-Atlantică trebuie să rămână “agilă” şi să fie pregatită pentru o diversitate de ameninţări şi provocări, precum conflictul din Siria, criza imigraţiei şi răspândirea terorismului, a avertizat Jens Stoltenberg. Alte teme luate în discuţie au fost: angajamentul din Afganistan şi asigurarea resurselor bugetare necesare apărării. 

Totodată, s-au stabilit direcţiile viitoare de acţiune pentru domenii cu implicaţii largi în sfera securităţii şi apărării, precum creşterea capacităţii naţionale de rezilienţă la provocările actuale de securitate, apărarea cibernetică, contracararea ameninţărilor hibride, apărarea împotriva rachetelor balistice şi adaptarea instituţională. Statele membre au reconfirmat angajamentul privind alocarea resurselor bugetare necesare pentru apărare, în vederea consolidării capabilităţilor la dispoziţia NATO. De asemenea, NATO a transmis Republicii Moldova că o va ajuta să-şi creeze o armată „modernă, dinamică şi echipată corespunzător", care, dacă va fi nevoie, să poată acţiona alături de armatele altor state. Secretarul general al NATO şi-a anunţat intenţia de a avea o întâlnire cu ministrul rus de Externe, Serghei Lavrov, în marja Conferinţei pe teme de  securitate de la München. ''Intenţionez să am la München o întâlnire cu ministrul Lavrov. Această întâlnire va fi parte a dialogului nostru politic, pe care NATO nu l-a intrerupt niciodată cu Rusia. În vremuri dificile, precum cele de acum, este foarte important să existe posibilitatea unui astfel de dialog''
 a precizat Jens Stoltenberg.
La nivelul Comisiei NATO-Georgia a fost abordat stadiul implementării Pachetului substanţial NATO-Georgia (PSM), în special din perspectiva identificării unor domenii adiţionale de cooperare în cadrul oferit de iniţiativa de dezvoltare a capacităţilor de apărare. Georgia este cel mai important contributor non-NATO la misiunea aliată Resolute Support din Afganistan. De asemenea, în cadrul Reuniunii Coaliţiei internaţionale împotriva Statului Islamic au fost analizate modalităţi de eficientizare a sprijinului acordat de coaliţie forţelor care luptă împotriva grupării teroriste în vederea gestionării situaţiei de securitate din regiune, inclusiv pe termen lung.
Urmare a solicitării Germaniei şi Turciei a fost adoptată decizia ca autorităţile militare ale NATO să identifice modalităţi concrete de acţiune, inclusiv de cooperare cu Uniunea Europeană, pentru destructurarea reţelelor criminale de traficanţi de persoane din Marea Egee. ”Cu ocazia reuniunii miniştrilor Apărării ai statelor NATO, vom încerca să aflăm în ce măsură Alianţa poate contribui în materie de supraveghere maritimă, pentru a facilita activităţile Frontex şi ale Pazei de Coastă turce”
 a declarat Angela Merkel în preambulul reuniunii. Prin deciziile adoptate, întâlnirea a constituit un moment important în conturarea Summit-ului de la Varşovia, când urmează să fie consolidate deciziile actuale, care au potenţialul de a genera angajamente politice concrete ale statelor membre.
O nouă structură militară pentru Europa centrală şi de est

Miniştrii Apărării din statele membre NATO, reuniţi la Bruxelles, au aprobat crearea unei noi forţe multinaţionale pentru protejarea ţărilor expuse ameninţărilor Rusiei, a declarat Jens Stoltenberg. Secretarul general al NATO a precizat că noile contingente vor fi staţionate prin rotaţie în state central şi est-europene membre NATO. Detaliile planului, inclusiv numărul de militari şi contribuţia fiecărei ţări, urmează să fie stabilite de strategi în următoarele luni, înaintea Summit-ului NATO care se va desfăşura la Varşovia în luna iulie. "Noua forţă va fi multinaţională, pentru a transmite clar semnalul că un atac împotriva unui aliat va fi un atac împotriva tuturor aliaţilor şi că întreaga Alianţă va riposta"
 a declarat Jens Stoltenberg. Scopul este de a putea răspunde cu flexibilitate în faţa agresiunilor de tip hibrid. 

Potrivit unor surse diplomatice, Alianţa Nord-Atlantică ar putea trimite câte 1000 de militari în România, Bulgaria, Polonia, Lituania, Letonia şi Estonia. Noul contingent va fi susţinut de forţa de reacţie rapidă, care dispune de 40000 de membri, cu mijloace aeriene, navale şi unităţi speciale. "Prezenţa NATO în Polonia şi în alte state aliate va transmite Rusiei un semnal clar: NATO va răspunde oricărei agresiuni împotriva unui aliat", a avertizat Jens Stoltenberg. "Prezenţa în Est va fi atât de mare pe cât vom avea nevoie"
 a afirmat secretarul general NATO, adăugând că scopul este de a se obţine un echilibru între trupele de pe teren şi forţele de întărire care pot fi desfăşurate rapid. Totodată, şi-a exprimat speranţa că va putea fi menţinut un dialog deschis cu Rusia.

Armatelor naţionale li s-a cerut să pregătească şi să prezinte propuneri concrete. România îşi dublează participarea la Forţa de Răspuns a NATO. Operaţionalizarea bazei de la Deveselu şi transferul sistemului de apărare antirachetă către NATO sunt în grafic. La fel, Unitatea de Integrare a Forţelor NATO şi Comandamentul Multinaţional de Divizie Sud-Est de la Bucureşti, a anunţat ministrul român al Apărării. Această structură-cheie a Forţei de Răspuns a NATO include avioanele de supraveghere aeriană AWACS, sateliţi şi drone, precum şi echipamente aflate pe nave sau la sol. România participă la cele mai importante sisteme dezvoltate de NATO. La Bucureşti se caută soluţii şi pentru industria românească de apărare.

Anterior deciziei NATO, preşedintele SUA, Barack Obama, a anunţat  că va încerca să obţină majorarea - la 3,4 miliarde dolari - a finanţării Washingtonului pentru securitatea europeană, în bugetul pentru anul fiscal 2017. Suma va fi parţial destinată finanţării unei forţe de aproximativ 3.000 de militari americani stationată în Europa şi echipamentelor militare în aşteptare care ar putea fi folosite rapid în caz de urgenţă. „Cred că o contribuţie foarte importantă la această strategie de descurajare a fost anunţul SUA, anume că în următorul an vor creşte de patru ori angajamentul financiar american. Aceasta înseamnă, practic, că Statele Unite îşi vor dubla prezenţa militară în Europa”, a subliniat ambasadorul SUA la NATO, Douglas Lute. Descurajarea convenţională vizează, între altele, prepoziţionarea unor echipamente pentru unităţi combatante americane, a precizat ambasadorul SUA la NATO.
La rândul său, Ashton Carter, secretarul american al Apărării, a subliniat importanţa pe care o acordă Washingtonul Iniţiativei de Reasigurare Europeană. "O (…) investiţie care va fi făcută repede în buget se referă la consolidarea poziţiei noastre în Europa pentru a ne susţine aliaţii din NATO în faţa agresiunii Rusiei. În limbajul Pentagonului, asta se numeşte Iniţiativa de Reasigurare Europeană. Anul trecut am cerut în jur de 800 de milioane de dolari, iar anul acesta mărim de patru ori suma la 3,4 miliarde pentru 2017. Împreună cu forţele americane deja trimise în Europa - care sunt substanţiale - vom putea forma rapid, înainte de finalul lui 2017, o forţă terestră extrem de pregătită care să poată reacţiona în acel teatru, dacă va fi necesar"
. De acest sprijin vor beneficia şi partenerii Alianţei Nord-Atlantice, precum Republica Moldova.
Efortul Statelor Unite va fi susţinut de NATO. „Adaptarea noastră este transatlantică. Planul Statelor Unite de a mări de patru ori bugetul pentru Iniţiativa Europeană de Reasigurare este un pas semnificativ. Acest lucru va susţine o rotaţie permanentă de forţe militare, mai multe exerciţii militare, amplasarea de mai multă tehnică militară şi mai multe investiţii în infrastructură”
 a precizat secretarul general al NATO, Jens Stoltenberg. 
Washington-ul aşteaptă un angajament crescut din partea aliaţilor europeni. Multe ţări europene sunt departe de obiectivul fixat de Alianţă, de a investi 2% din PIB în Apărare. NATO consideră, totuşi, pozitiv faptul că în 2015 bugetele Apărării nu au mai fost diminuate, "dar mai avem încă multe de făcut" a afirmat Jens Stoltenberg. Într-o analiză publicată de Institutul Internaţional pentru Studii Strategice din Londra, experţii recomandă ca NATO să investească de urgenţă mai mult în înarmare. Ţările din asiatice şi Rusia sunt cu mulţi paşi înainte. "Ezitările de ordin militar-tehnic au erodat avantajul anterior al Occidentului"
 au apreciat cercetătorii institutului militar. 
Interes crescut pentru zona Mării Negre

Alianţa Nord-Atlantică a decis suplimentarea prezenţei militare în zona Mării Negre, inclusiv prin staţionarea unor avioane de recunoaştere Awacs în România, Bulgaria şi Turcia, a precizat secretarul general NATO, Jens Stoltenberg. Gruparea navală NATO de luptă împotriva minelor marine, din care face parte şi un dragor românesc, supraveghează traficul maritim în Marea Neagră. Creşte şi numărul exerciţiilor cu aliaţii pe mare, în aer şi la sol. România primeşte, în schimb, o garanţie de securitate fără precedent - o prezenţă NATO consolidată pe flancul estic.
 "Am suplimentat prezenţa navală, dar avem şi avioane dotate cu aparatură Awacs” - sisteme aeriene de avertizare şi control - “în România, Bulgaria şi Turcia" a precizat Jens Stoltenberg. "Ţările NATO colaborează şi cu Georgia. Cooperarea cu această ţară este importantă inclusiv pe fondul provocărilor din regiunea Mării Negre"
 a subliniat secretarul general al Alianţei Nord-Atlantice referindu-se la criza cu Rusia.  

Anterior reuniunii, Jens Stoltenberg semnalase că NATO intenţionează suplimentarea capabilităţilor colective pe flancul estic. NATO are o flotă de 16 aparate AWACS operate la baza din Geilenkirchen-Germania care pot fi desfăşurate şi la bazele operative avansate din Aktion-Grecia,Trapani-Italia, Konya-Turcia, Orlan-Norvegia. “Alianţa Nord-Atlantică studiază posibilitatea desfăşurării unor avioane de detecţie şi comandament E 3A AWACS în acţiunile din Siria, la o potenţială cerere a Statelor Unite”
 a precizat Jens Stoltenberg. 
Consolidarea flancului vestic


Jumătate din sumele destinate de Statele Unite pentru apărarea Europei vor fi dirijate către consolidarea flancului vestic.. Ambasadorul SUA la NATO, Douglas Lute, a subliniat faptul că, spre deosebire de tactica adoptată în timpul Războiului Rece, echipamentele militare vor fi poziţionate în state membre ale Alianţei Nord-Atlantice din vestul Europei.  Echiamentele urmează să fie destinate exerciţiilor de luptă. 

 „Vom aduce comandamentul central şi echipamentul necesar unei divizii aici. Vom aduce un set complet de echipament pentru o brigadă, tancuri, vehicule de luptă Bradley, artilerie modernă, mecanizată. Vom aduce toate aceste lucruri aici şi le vom configura. Vom aduce o brigadă separată de artilerie care înseamnă atât artilerie convenţională, cât şi artilerie reactivă. În timpul Războiului Rece, am avut multe locuri unde am stocat echipament militar, gata pentru misiuni de combat, dar trupele stăteau în ţară. Adaptăm această etapă acestor vremuri printr-un set de echipamente de combat care nu vor fi destinate exerciţiilor militrare, ci celor de luptă. Ele vor fi prepoziţionate în mai multe state aliate din vestul Europei. Va fi configurat sub forma unui set de unităţi. Această configurare facilitează aducerea unei unităţi dintr-o bază din SUA într-o locaţie unde există deja prepoziţionat echipament militar”
 a declarat ambasadorul Statelor Unite la NATO, Douglas Lute.
Alianţa Nord-Atlantică se implică în criza refugiaţilor

NATO se implică în combaterea traficului de persoane din Marea Egee a anunţat secretarul general al Alianţei Nord-Atlantice - care răspunde, astfel, solicitărilor Germaniei şi Turciei. Nave ale NATO se îndreaptă spre  Marea Egee pentru a ajuta Turcia şi Grecia în lupta împotriva traficului de imigranţi, au anunţat secretarul general NATO, Jens Stoltenberg, şi generalul american Philip Breedlove. 

Secretarul general al NATO a discutat, iniţial, telefonic cu miniştrii Apărării din cele două ţări, despre ideea formulată de cancelarul Angela Merkel în cadrul vizitei la Ankara, anterioară reuniunii NATO. Deşi la reuniunea de la Bruxelles miniştrii nu au avut în faţă un plan concret în acest sens, au hotărât implicarea Alianţei Nord-Atlantice în Marea Egee împotriva traficanţilor de persoane.

"Există un sindicat criminal care exploatează aceşti oameni săraci"
 a afirmat secretarul american al Apărării, Ashton Carter. Propunerea nu vizează securizarea graniţei cu trupe NATO, fiind o misiune împotriva traficanţilor de persoane care aduc refugiaţii spre Uniunea Europeană, a menţionat ministrul german al Apărării, Ursula von der Leyen, cu precizarea că "obiectivul este de a îngreuna afacerea perfidă a traficanţilor de imigranţi sau chiar de a o stopa"
. 
Navele Alianţei staţionate în Marea Mediterană, vor fi direcţionate "fără întârziere" în acţiuni de recunoaştere, monitorizare şi supraveghere în Marea Egee, a precizat Jens Stoltenberg. Misiunea va furniza "informaţii şi supraveghere, esenţiale pentru a contribui la lupta împotriva traficului de fiinţe umane şi a reţelelor criminale, în cooperare cu paza de coastă din ţările membre şi cu UE". NATO "îşi va intensifica supravegherea şi schimbul de informaţii" legat de „ceea ce se petrece la frontiera turco-siriană”. "Este foarte important să răspundem rapid pentru că această criză ne afectează pe toţi"
 a subliniat Jens Stoltenberg.

O astfel de operaţiune de supraveghere frontalieră este o premieră pentru NATO, care, până acum, nu s-a implicat direct în cea mai gravă criză a imigraţiei din Europa de la finalul celui de Al Doilea Război Mondial. Statele Unite ale Americii sprijină pe deplin planul. Supravegherea frontierelor terestre şi maritime ale Europei, combaterea reţelelor criminale specializate în traficul de fiinţe umane, supravegherea circulaţiei navale în zona Mediteranei au fost considerate ca ţinând de responsabilitatea serviciilor de poliţie şi de domeniul civil. 

Alianţa Nord-Atlantică a mobilizat cinci nave militare pentru misiunile de monitorizare a reţelelor specializate în traficul de imigranţi în Marea Egee, a anunţat Jens Stoltenberg. Potrivit secretarului general NATO, “misiunile de patrulare se vor concentra în largul Insulei Lesbos, unde au sosit sute de mii de imigranţi în cursul anului 2015”. NATO a comunicat că “navele sunt active, deocamdată, doar în apele internaţionale”
. Nava conducătoare, Bonn, provine din Germania. 

Guvernul elen a avut rezerve faţă de iniţiativa Turciei şi Germaniei. “Orice implicare a Alianţei trebuie să vizeze, exclusiv, coastele Turciei şi să garanteze drepturile suverane ale Greciei” a declarat Olga Gerovassili, purtătoarea de cuvânt a Executivului de la Atena. Dacă acţiunea presupune “combaterea traficanţilor pe coastele turce, nu vedem nimic rău în acest lucru”
 a completat.  

Misiunea Alianţei Nord-Atlantice întâmpină, într-o oarecare măsură, dificultăţi în urma noilor tensiuni dintre Grecia şi Turcia. Atena îi reproşează Ankarei că a încălcat în repetate rânduri spaţiul aerian elen. “Şase avioane de luptă turceşti şi unul de transport au intrat de peste 20 de ori, nepermis, în spaţiul aerian al Greciei. Două dintre avioanele turceşti erau înarmate, în întâmpinarea lor fiind trimise avioane ale armatei greceşti”
.

Grecia şi Turcia îşi dispută de multă vremei drepturile teritoriale şi spaţiul aerian din jurul insulelor greceşti din Marea Egee. De asemenea, disputa privind o insulă nelocuită din Marea Egee a degenerat aproape de conflict în anul 1996. În anul 2006, două avioane de luptă F-16 din cele două ţări s-au ciocnit în aer. Accidentul s-a soldat cu moartea pilotului grec. După decizia NATO de demarare a misiunii de supraveghere din Marea Egee, în Grecia s-au făcut auzite temeri privind intenţia Turciei de a folosi criza refugiaţilor pentru a-şi consolida prezenţa militară în apele din regiune. 

Sprijin pentru campania împotriva Statului Islamic

Alianţa Nord-Atlantică a convenit asupra unei solicitări a Statelor Unite de a sprijini cu avioane de supraveghere coaliţia care luptă împotriva grupării jihadiste Statul Islamic, a declarat secretarul general al Alianţei Nord-Atlantice, Jens Stoltenberg - cu precizarea că acestea nu vor fi desfăşurate în cadrul campaniei aeriene. "Decizia va spori capacitatea coaliţiei de a lovi şi distruge gruparea teroristă Statul Islamic, care este inamicul nostru comun"
 a subliniat secretarul general al NATO.
Statele Unite îndeamnă Alianţa Nord-Atlantică să se implice, ca entitate, în operaţiunile împotriva Statului Islamic, prin furnizarea de echipamente şi antrenarea forţelor din Siria şi Irak. "Merită să analizăm modul în care NATO, ca entitate, poate aduce o contribuţie" a declarat Ashton Carter. "Orice contribuţie contează în această luptă" le-a precizat omologilor din ţările participante la coaliţie, în debutul reuniunii de la Bruxelles. "După victorie, ne vom uita cu toţii înapoi şi ne vom aminti cine a participat la luptă", a adăgat. Un punct important este recucerirea localităţii Mosul, al doilea cel mai mare oraş din Irak, capturat de Statul Islamic, şi a oraşului Raqa, bastionul din Siria al grupării teroriste, a precizat Carter. Aceasta va demonstra că "nu poate exista un stat bazat pe ideologia Statului Islamic" a subliniat.  Secretarul american al Apărării anunţase, anterior, că Alianţa Nord-Atlantică intenţionează să se alăture coaliţiei internaţionale conduse de SUA care atacă poziţii din Irak şi Siria ale reţelei teroriste Statul Islamic. "Graţie conducerii asigurate de secretarul general NATO, Jens Stoltenberg, acum analizăm posibilitatea ca Alianţa Nord-Atlantică să se alăture, ca membru, coaliţiei internaţionale împotriva reţelei teroriste Stat Islamic"
 a precizat Ashton Carter cu ocazia reuniunii miniştrilor Apărării ai ţărilor membre NATO.
 Franţa şi Germania au rezerve, apreciind o astfel de strategie riscă să conducă la o confruntare militară cu Rusia pe fondul preocupărilor Kremlinului privind extinderea NATO în estul Europei. În fapt, Parisul şi Bonn-ul au în vedere că implicarea directă a Alianţei Nord-Atlantice în Siria ar putea fi considerată de Moscova o tentativă de consolidare a influenţei NATO în zonă, sporind riscul izbucnirii unui conflict militar. Premierul Rusiei, Dmitri Medvedev, a avertizat că o intervenţie terestră masivă în Siria a coaliţiei internaţionale coordonate de Statele Unite riscă să declanşeze "un nou război mondial"
. 
Potrivit Moscovei, tensiunile din Siria sunt generate de activităţile Alianţei Nord-Atlantice. "Tensiunile din Siria, aflate în creştere, au la origine acţiuni ale Alianţei Nord-Atlantice" a afirmat Igor Konaşenkov, purtător de cuvânt al Ministerului rus al Apărării, reacţionând la afirmaţiile anterioare ale secretarului general NATO, Jens Stoltenberg, potrivit căruia raidurile ruse efectuate în Siria subminează eforturile de pace. "Suntem preocupaţi de acumularea capacităţilor militare - efective terestre, forţe navale în estul Mării Mediterane şi avioane militare care efectuează bombardamente"
 a declarat Jens Stoltenberg. 
"Înainte de iniţierea operaţiunilor ruse în Siria, ţări membre NATO acţionau în această ţară şi pretindeau de trei ani că eliminau terorişti internaţionali" a declarat Igor Konaşenkov. "În tot acest timp, nimeni din Occident nu se gândise să lanseze negocieri de pace pentru Siria. Aşteptau doar prăbuşirea ţării, după scenariul aplicat în Libia, unde aceleaşi state NATO au vrut să implementeze democraţia occidentală" a subliniat oficialul rus. „Graţie aviaţiei ruse, în câteva luni sirienii au redobândit încrederea în faptul că vor putea elimina terorismul în ţara lor şi au început să se gândească la viitor” a precizat Igor Konaşenkov, adăugând că „peroraţiile” secretarului general al Alianţei Nord Atlantice privitoare la „creşterea tensiunilor în regiune din cauza prezenţei ruse” sunt „absolut absurde”. Purtătorul de cuvânt al Ministerului rus al Apărării a menţionat că Jens Stoltenberg trebuie să răspundă la întrebarea „de ce operaţiunile Rusiei” în Siria „ţin sub tensiune, în afara teroriştilor, şi unele ţări membre NATO”
. 

Pregătiri britanice pentru transferul rapid al trupelor în Europa de est

Marea Britanie va desfăşura exerciţiile militare Shamal Storm la care va fi verificată viteza de reacţie şi de transfer a unităţilor de luptă şi a echipamentelor militare în Iordania. Manevrele reprezintă pregătiri pentru transferul rapid al forţelor britanice în Europa de Est. În pofida faptului că exerciţiile au loc în Iordania, care are frontieră comună cu Siria, se pare că manevrele militare nu au legatură cu lupta împotriva militanţilor Statului Islamic. „Aceste manevre nu sunt împotriva Statului Islamic. În orice caz, mai degrabă ne pregătim să ne alăturam forţelor SUA în Ucraina decât în ​​Siria (…) Aceasta nu este genul de forţă care ar trebui trimisă la Alep pentru a lupta cu banda jihadiştilor”
 a afirmat un oficial britanic. Potrivit acestuia, exerciţiile din Iordania ar trebui să asigure disponibilitatea deplină de luptă pentru desfăşurarea oriunde în lume a unei forţe armate cu efective de 30000 de oameni.

În Iordania au fost trimise peste 300 unităţi de echipament militar. Totodată, în timpul manevrelor, specialişti în logistică, medicină, intelligence, dezamorsarea bombelor vor îndeplini misiuni specifice pentru trupele transferate. Exerciţiile din Iordania vor fi cele mai ample de gen după anul 2001, când trupele britanice au efectuate manevrele Saif Sereea în Oman.

Acord NATO-UE privind apărarea cibernetică

Alianţa Nord-Atlantică şi Uniunea Europeană au convenit asupra unui acord tehnic privind consolidarea cooperării în domeniul apărării cibernetice. NATO şi UE se confruntă cu probleme similare legate de protecţia reţelelor împotriva ameninţării crescute a atacurilor cibernetice. Acordul semnat între Capacitatea de Răspuns la Incidentele de Securitate Informatică a NATO şi Echipa de Răspuns la Urgenţe Cibernetice a UE construieşte cadrul necesar pentru realizarea schimbului de informaţii şi împărtăşirea celor mai avansate practice. Scopul acordului este întărirea apărării pe Internet. 

“Echipele noastre de răspuns urgent vor beneficia de un cadru structural pentru schimbul de informaţii şi pentru împărtăşirea practicilor valoroase. Este un exemplu concret al colaborării între NATO şi UE pentru contracararea ameninţărilor hibride” a precizat secretarul general al NATO, Jens Stoltenberg. 
“Cooperarea intensificată în cadrul acestui accord va permite îmbunătăţirea sensibilă atât a protecţiei împotriva atacurilor cibernetice cât şi a capacităţii de predicţie, detectare şi răspuns” a declarat ambasadorul Sorin Ducaru, asistent al secretarului general NATO pentru riscuri de securitate emergentă. 
“Semnarea acestui acord este o etapă importantă în domeniul întăririi cooperării cu NATO privind apărarea cibernetică, identificată ca fiind una dintre cele cinci priorităţi din Ccdrul Politic al apărării cinernetice a UE”
 a subliniat Pedro Serrano, secretar general adjunct pentru PSAC şi pentru răspuns în caz de criză. 

La consolidarea capabilităţilor NATO, Rusia anunţă măsuri simetrice 

Rusia nu reprezintă o ameninţare de tip real pentru Alianţa Nord-Atlantică, a afirmat  Mihail Ulianov, director pentru Neproliferare şi Controlul armamentului în cadrul Ministerului rus de Externe. Oficialul rus a denunţat consolidarea prezenţei militare NATO în Europa de Est, avertizând că Moscova intenţionează să adopte măsuri simetrice. "Rusia nu reprezintă o ameninţare de tip real pentru statele NATO",. "Faptul că NATO are fobii ridicole privind frontierele nu este problema noastră" a afirmat Mihail Ulianov. "Sunt încrezător că Ministerul rus al Apărării va reacţiona în mod adecvat la orice modificare a configuraţiei politico-militare în Europa. Dacă NATO îşi consolideză capacităţile, trebuie aşteptate măsuri similare din partea noastră. Oricum, aceasta nu este o soluţie prea promiţătoare"
, a subliniat.

La rândul său, Serghei Lavrov a insistat asupra “isteriei” create în jurul “mitului” pericolului reprezentat de Rusia. "Conducerea NATO şi un număr de ţări europene, în special Marea Britanie, statele scandinave, vecinii noştri baltici, Polonia, România şi alte câteva state pur şi simplu agită până la isterie mitul pericolului rus şi faptul că noi avem intenţia de a ameninţa Suedia şi ţările baltice cu armament nuclear"
 a afirmat şeful diplomaţiei ruse, adăugând că, în pofida criticilor, Rusia continuă să fie susţinută de majoritatea ţărilor lumii. 

Ambasadorul rus la NATO. Aleksandr Gruşko, a anunţat că Rusia va răspunde militar consolidării Alianţei Nord-Artlantice în Europa, cu aprecierea că organizaţia “s-a împuşcat singură în picior” când a renunţat la cooperarea cu Rusia. „De fapt, Alianţa Nord-Atlantică s-a împuşcat singură în picior când a întrerupt cooperarea practică în zonele de interes comun. Iar acum vedem valuri de imigranţi care inundă Europa şi mişcări în Orientul Mijlociu şi nordul Africii. Sunt sigur că toţi din NATO înţeleg că aceste pregătiri pe care Alianţa Nord-Atlantică le-a făcut de-a lungul frontierelor noastre nu pot rămâne fără un răspuns militaro-tehnic. Rusia nu îşi va pune în pericol interesele de securitate”
 a subliniat ambasadorul, Aleksandr Gruşko.  

Rusia ar putea desfăşura cele mai ample exerciţii cu rachete nucleare cu rază lungă de acţiune din ultimii 25 de ani. Astfel, “marina rusă ar urma să trimită în Arctica două noi submarine din clasa Borei de generaţia a patra, cu o lungime de 170 de metri, pentru lansarea de rachete”. La exerciţii ar putea fi lansate 16 rachete. Autorităţile de la Kremlin au precizat că “vor să verifice nivelul de pregătire de luptă a submarinelor”
 ruse. 

Flota de Nord a Rusiei ar putea să efectueze în curând “verificări privind nivelul pregătirii de luptă a capacităţilor ruseşti de descurajare nucleară”. La exerciţii vor participa “două submarine cu rachete balistice din clasa Borei - Iuri Dolgoruki şi Vladimir Monomah - dintre care unul va fi efectua tiruri cu rachetă balistică intercontinentală de tip Bulava”. Submarinele din clasa Borei sunt mai mici decât predecesoarele lor din clasa Typhoon şi “sunt considerate cele mai avansate la ora actuală în marina rusă”
. 

“Rusia îşi va consolida prezenţa militară şi în zona Mării Negre şi a Caucazului, unde intenţionează să desfăşoare o nouă infrastructură militară şi un număr semnificativ de echipamente modern”. Obiectivul principal al armatei şi marinei ruse “vizează îmbunătăţirea abilităţilor de luptă ale armatei în cadrul manevrelor “Caucaz-2016”” programate să aibă loc în luna septembrie. O sursă din Ministerul rus al Apărării a precizat că respectivele manevre vor implica “aviaţia, forţele navale şi terestre”. Manevre interarme “se vor desfăşura în acest an şi în apele Mării Negre şi Mării Caspice”. Acestea “constituind o reacţie a Moscovei la consolidarea prezenţei NATO în regiune”. De asemenea, “începând cu 2016, conform programului de înarmare până în 2020, bazele ruse de la Marea Neagră - cea din Sevastopol şi cea din Novorossiisk - vor primi în dotare trei nave de patrulare, două submarine diesel moderne şi alte echipamente”
. 

Pe de altă parte, oficiali militari americani au tras un semnal de alarmă în sensul că flota de submarine a Statelor Unite “rămâne în urma Rusiei şi Chinei, care îşi măresc agresiv numărul vaselor şi gradul de modernizare”. În timp ce Pentagonul are în vedere reducerea numărului de submarine “de la 52, în prezent, la 41, Rusia mizează pe creşterea numărului de submarine în Oceanul Pacific şi pe modernizarea celor existente”
. O situaţie asemănătoare s-a înregistrat în cazul flotei chineze, care a sporit cu rapiditate în ultimii ani. 

Şeful Comunităţii Naţionale americane de Informaţii, James Clapper, a afirmat că SUA se tem de “revenirea la un război rece cu Rusia”. El a menţionat că o astfel de situaţie este posibilă date fiind acţiunile Rusiei din ultima perioadă. Oficialul american  precizat, în Senatul SUA, că multe din gesturile agresive ale Rusiei au ca scop să-i protejeze „statutul de mare putere mondială"
.

Muntenegru a demarat negocierile de aderare la NATO 

Muntenegru a marcat o etapă importantă pe calea obţinerii statutului de membru al NATO prin începerea negocierilor de aderare, la Bruxelles. Discuţiile s-au purtat asupra unor probleme de ordin politic, juridic şi militar, oferind părţilor ocazia de a clarifica mai multe subiecte de interes. Din partea NATO, negocierile au fost conduse de Thrasyvoulos Terry Stamatopoulos asistentul pentru afaceri politice şi politică de securitate al secretarului general al Alianţei,. Delegaţia muntenegreană a fost condusă de şefa Misiunii Muntenegrului la NATO, ambasadoarea Dragana Radulović. 

Următorul pas pentru Alianţa Nord-Atlantică va fi semnarea Protocolului de Aderare, după care Muntenegru va participa la reuniunile NATO în calitate de invitat. După ratificarea protocolului de toate statele membre, Muntenegru va putea semna Tratatul de la Washington devenimd, astfel, al 29-lea membru al Alianţei Nord-Atlantice. 

Începând cu anul 2009, NATO şi Muntenegru conlucrează strâns prin intermediul Planului de Acţiune pentru Aderare (MAP), care sprijină ţările să se pregătească pentru o eventuală aderare la organizaţie. În decembrie 2015, miniştrii de Externe ai statelor membre NATO au invitat Muntenegru să înceapă negocierile de aderare. 
Moscova şi-a exprimat dezacordul faţă de extinderea NATO spre estul Europei. NATO "ar trebuie să rămână în graniţele sale" a avertizat ministrul rus de Externe, Serghei Lavrov, criticând Alianţa pentru invitarea Muntenegrului de a adera. Acţiunile Alianţei Nord-Atlantice “afectează stabilitatea globală"
 a afirmat şeful diplomaţiei ruse.  

CONFERINŢA PENTRU SECURITATE DE LA MÜNCHEN

Peste 600 de lideri din întreaga lume au participat, la München, în perioada 12-14 februarie, la cea de a 52-a ediţie a Conferinţei pentru Securitate. Conferinţa pentru securitate de la München se desfăşoară anual, începând din 1963. Anterior, era denumită "simpozion de ştiinţă militară" - o întâlnire în cadrul căreia dezbaterile se concentrau în jurul armatei federale germane (Bundeswehr) şi NATO. În prezent, Conferinţa pentru securitate de la München este considerată cea mai importantă reuniune în domeniul securităţii globale. 

Premierul Rusiei, Dmitri Medvedev, preşedintele Ucrainei, Petro Poroşenko, ministrul rus de Externe, Serghei Lavrov şi omologul său american, John Kerry, premierul francez, Manuel Valls, preşedintele Poloniei, Andrzej Duda, regele Abdullah al II-lea al Iordaniei, secretarul general al NATO, Jens Stoltenberg, şi preşedintele Parlamentului European, Martin Schulz, s-au numărat printre participanţi. O premieră a fost participarea unor şefi de Agenţii de informaţii, printre care James Clapper, directorul National Intelligence din SUA şi directorul serviciului guvernamental britanic de informaţii (GCHQ), Rober Hannigan.

Războaiele din Siria şi Ucraina sunt "două dintre conflictele definitorii ale vremurilor noastre", s-a subliniat în ediţia din acest an a Raportului privind Securitatea de la München, publicat anterior de organizatori. "În urmă cu un an observam că echilibre internaţionale şi regionale riscau să se dezintegreze. De atunci, acest risc a creascut" a afirmat, în prefaţa raportului, Wolfgang Ischinger, preşedintele Conferinţei. Raportul a avertizat în legătură cu "o criză în relaţiile occidentalo-ruse", în contextul numeroaselor înfruntări şi incidente militare între forţe ruse şi occidentale, care prezintă „un risc de netăgăduit de escaladare”
.   

Potrivit paginii oficiale, Conferinţa a debutat cu discursurile miniştrilor Apărării din Germania şi Franţa - Ursula von der Leyen şi, respectiv, Jean-Yves Le Drian - sosiţi la München după participarea la reuniunea ministerială NATO pe teme de apărare, în care cadrul căreia Alianţa a decis intensificarea prezenţei militare în estul Europei, cooperarea cu UE în domeniul apărării cibernetice şi implicarea în criza refugiaţilor prin misiuni de supraveghere în Marea Egee. 
Printre cele mai importante paneluri de discuţii ale primei zile s-au numărat ”Teroarea Statului Islamic şi salvgardarea libertăţii” şi ”Refugiaţi refuzaţi? UE şi criza imigraţiei” la care au participat, printre alţii, miniştrii de Externe ai Olandei, Italiei şi Turciei.  De asemenea, Federica Mogherini, Înalt Reprezentant al Uniunii Europene pentru Afaceri Externe şi Politică de Securitate, şi Mohammad Javad Zarif, şeful diplomaţiei iraniene, au susţinut declaraţii comune - demers important ţinând cont de faptul că succesul acordului nuclear P5+1 s-a înregistrat într-un context regional de securitate tumultuos. Totodată, negociatorii şefi ai UE şi SUA pentru Acordul Transatlantic au oferit o perspectivă a relaţiei dintre securitate, comerţ şi prosperitate în cadrul unui panel la care au mai participat ministrul de Externe al Braziliei - ţară membră BRICS - şi preşedintele Estoniei.

A doua zi a Conferinţei a fost bogată în evenimente. Secretarul general NATO, Jens Stoltenberg şi ministrul german de Externe, Frank Walter Steinmeier, au oferit perspective despre starea ordinii internaţionale, precedând trei tipuri de mese rotunde la cel mai înalt nivel: dezbaterea premierilor francez, Manuel Valls şi rus, Dmitri Medvedev; dezbaterea preşedinţilor: Petro Porişenko - Ucraina, Sauli Niinistö - Finlanda, Dalia Grybauskaitė - Lituania, Andrzej Duda - Polonia, şi Martin Schulz - Parlamentul European; dezbaterea miniştrilor de Externe Frank Walter Steinmeier -  Germania, Serghei Lavrov - Rusia, Philip Hammond - Marea Britanie, eveniment precedat de declaraţii de presă ale secretarului american de stat, John Kerry.

Ziua a doua a cuprins şi panelul ”Între reasigurare şi re-angajament? Viitorul NATO” la care au participat Erna Solberg - premierul Norvegiei, Michael Fallon – ministrul britanic al Apărării, Peter Hultqvist - ministrul Apărării din Suedia, Witold Waszczykowski - ministrul de Externe al Poloniei, generalul Petr Pavel - preşedintele Comitetului militar NATO. Evenimentul a fost important în contextul în care Statele Unite au decis creşterea bugetului pentru cheltuielile militare în Europa, sub auspiciile Iniţiativei de Reasigurare Europeană, la 3.4 miliarde de dolari, iar NATO a decis la reuniunea ministerială pe teme de apărare sporirea prezenţei militare în estul Europei.   

Merkel şi Putin, absenţe notabile la Conferinţa pentru Securitate
Două absenţe notabile au marcat Conferinţa pentru Securitate de la München. Cancelarul german, Angela Merkel, şi preşedintele rus, Vladimir Putin, nu au fost prezenţi la lucrările conferinţei.

 Vladimir Putin a anunţat în luna ianuarie că nu va da curs invitaţiei de a participa la Conferinţa pentru Securitate de la München care îi fusese adresată de responsabilul acestui for, Wolfgang Ischinger, fost ambasador al Germaniei la Washington. „Preşedintele Vladimir Putin nu va participa la ediţia din acest a Conferinţei, întrucât  programul său de lucru este prea încărcat”
 a precizat purtătorul de cuvânt, Dmitri Peskov. „Delegaţia rusă va fi condusă de premierul Dmitri Medvedev”. 

Delegaţia Germaniei a fost condusă de ministrul de Externe, Frank-Walter Steinmeier. Potrivit Deutsche Welle, Angela Merkel „luptă în această perioadă tulbure pentru supravieţuire politică”, problema principală cu care se confruntă fiind „criza imigranţilor din Europa şi din propria ţară”. Moralul germanilor „este scăzut, ceea ce nu s-a mai întâmplat în timpul mandatelor de cancelar ale Angelei Merkel”. Astfel, „70% dintre germani sunt îngrijoraţi din cauza afluxului uriaş de imigranţi”. Majoritatea germanilor „consideră că Angela Merkel nu a reuşit să gestioneze bine criza refugiaţilor, ceea ce a avut drept consecinţă scăderea fără precedent a popularităţii cancelarului german”
.  

Acord pentru încetarea parţială a ostilităţilor în Siria

Principalii actori ai dosarului sirian au căzut de acord, în noaptea de 11/12 februarie, la München, să pună în aplicare o "încetare a ostilităţilor" parţială în Siria, în termen de o săptămână, a anunţat secretarul american de stat, John Kerry. În urma discuţiilor s-a stabilit suplimentarea ajutoarelor pentru populaţia civilă. "Am convenit asupra unei încetări a ostilităţilor în întreaga ţară în termen de o săptămână" a precizat şeful diplomaţiei americane. De asemenea, negocierile inter-siriene trebuie "reluate cât mai curând posibil", a adăugat John Kerry. "Încetarea ostilităţilor la nivel naţional" stabilită pentru Siria „nu se aplică în cazul grupării teroriste Statul Islamic” a precizat ofiicialul american. Reuniunea celor 17 ţări ale Grupului Internaţional de Susţinere a Siriei (ISSG) de la München a avut ca rezultat şi un acord pentru "accelerarea şi extinderea"
 livrării de ajutor umanitar cât mai curând. 

Secreatarul american de stat, John Kerry, ministrul rus de Externe, Serghei Lavrov, şi emisarul ONU Staffan de Mistura au purtat negocieri aproape şase ore cu miniştri de Externe europeni şi din Orientul Mijlociu înainte de anunţarea încetării ostilităţilor. Succesul a fost înregistrat cu câteva ore înaintea debutului Conferinţei pentru Securitate de la München. La discuţii au participat diplomaţi din Iran şi Arabia Saudită - puteri regionale-cheie pentru in armistiţiu durabil şi o tranziţie politică în Siria. A fost prima întâlnire la care au luat parte reprezentanţi ai Iranului şi ai Araniei Saudite după ce aceste ţări au rupt relaţiile diplomatice la începutul lunii ianuarie. 
Serghei Lavrov a precizat că Rusia nu va înceta raidurile aeriene în Siria, cu menţiunea că acordul de încheiere a conflictului armat nu se aplică în cazul grupărilor teroriste Stat Islamic şi Al Nusra, afiliată reţelei Al-Qaida. "Forţele noastre aeriene vor continua să lupte împotriva acestor organizaţii". Şeful diplomaţiei ruse a precizat că negocierile de pace de la Geneva vor fi reluate cât mai curând posibil, iar grupurile opoziţiei siriene trebuie să participe la discuţii. A avertizat, însă, că implementarea acordului de încetare a ofensivei militare în Siria va fi dificilă. Principalul grup al opoziţiei siriene a salutat planul agreat de marile puteri la Munchen, a precizat purtătorul de cuvânt Salim al-Muslat. "Dacă vom vedea fapte şi planul va fi implementat, ne vom vedea în curând la Geneva"
 a menţionat Salim al-Muslat.  
Acordul de la München reprezintă un moment crucial în vederea unei eventuale relansări, în următoarea perioadă, a negocierile de pace de la Geneva care au eşuat după ce guvernul sirian a lansat o importantă ofensivă militară susţinută de atacuri aeriene ruse. Statele Unite şi-au îndemnat aliaţii să contribuie "mai mult" în campania împotriva Statului Islamic, subliniind că  este necesară intensificarea ei, indiferent de eforturile diplomatice vizând stoparea războiului civil din Siria. Anterior reuniunii miniştrilor Apărării din statele membre NATO, desfăşurată la Bruxelles, secretarul american Ashton Carter a subliniat că Statul Islamic trebuie înfrânt "indiferent ce se întâmplă în războiul civil sirian"
. De asemenea, Rusia s-a declarat pregătită să negocieze modalităţi de încheiere a unui armistiţiu privind bombardamentele efectuate în Siria. "Suntem pregătiţi să discutăm modalităţi privind o încetare a focului în Siria", a afirmat Guennadi Gatilov, ministrul ajunct rus de Externe. "Vom merge la conferinţa internaţională de la Munchen pentru a discuta despre acest lucru"
 a adăugat.  
Securitatea cibernetică
În preambului Conferinţei de securitate de la München, 200 de experţi în domeniul informaticii au luat parte la o reuniune privind securitatea cibernetică. Concluzia a fost că pericolul interconectării în reţea creşte, iar soluţii simple nu se întrevăd. "Spaţiul cibernetic a fost, este şi va rămâne unul dintre cele mai provocatoare domenii în chestiunea securităţii internaţionale" a afirmat directorul Conferinţei pentru securitate de la München, Wolfgang Ischinger, în debutul dezbaterii privind securitatea cibernetică, parte din agenda evenimentului din capitala Bavariei. În opinia sa, cea mai mare problemă o reprezintă limbajul extrem de complicat al experţilor informaticieni - greu de urmărit de publicul neavizat.  În deschiderea reuniunii, ministrul bavarez al Economiei, Ilse Aigner, a făcut publice dimensiunile pagubelor provocate de aceste atacuri. În Germania se înregistrează anual pierderi de 50 miliarde euro. La nivel mondial, acestea se cifrează la 445 miliarde  euro în fiecare an.

La a doua ediţie a Conferinţei internaţionale pentru securitate cibernetică - inclusă în programul adiacent Conferinţei pentru securitate - au luat parte 200 de antreprenori şi specialişti IT. În prim-plan s-a aflat a patra revoluţie industrială: conectarea în reţea, digitalizarea şi automatizarea procesului de producţie. În prezent, pe fondul unei creşteri economice destul de slabe, abilitatea de a gestiona cantităţi mari de date este esenţială - pe cale de consecinţă, potenţialul uriaş al digitalizării trebuie exploatat în vederea creşterii economice. Pe de altă parte, însă, participanţii au apreciat că există riscuri considerabile asociate acestei evoluţii. În lumea digitală un singur atacator poate distruge "armate" întregi.

Există păreri împărţite în privinţa percepţiei şi disponibiltăţii eşalonului superior al mediului de afaceri de a preîntâmpina sau elimina pericolului atacurilor cibernetice. Thomas Köhler, reprezentant al companiei de consultanţă economică Ernst &Young, a prezentat rezultatele unui sondaj realizat în 2015 pe un eşantion de 1300 de antreprenori. Potrivit analizei, „88% dintre respondenţi au fost de părere că securitatea informatică a firmelor pe care le conduc nu este suficientă, iar 36% dintre antreprenori nu acordau deloc importanţă unui posibil atac cibernetic”. În încheierea reuniunii, s-a cristalizat şi o nouă abordare a securităţii cibernetice în sensul că populaţia ar trebui sensibilizată în problema siguranţei datelor cu caracter personal. Prioritatea principală este, însă, repezentată de „identificarea şi gestionarea noilor probleme apărute în spaţiul virtual”
. 
Întâlnire Lavrov-Stoltenberg în marja Conferinţei de la München 

Ministrul rus de Externe, Serghei Lavrov şi secretarul general al NATO, Jens Stoltenberg, au discutat la München, în marja Conferinţei pentru securitate, perspectivele relaţiilor dintre Moscova şi Alianţa Nord-Atlantică, a informat Ministerul rus de Externe, „În cursul întrevederii a avut loc o discuţie privind stadiul actual al relaţiilor dintre Rusia şi  NATO şi perspectivele acestora” s-a precizat într-un scurt comunicat. Potrivit ministrului adjunct rus de Externe, Aleksei Meşkov, „Serghei Lavrov şi Jens Stoltenberg au convenit asupra elaborării agendei unei posibile reuniuni a Consiliului Rusia-NATO”
 - organism de cooperare care nu a mai funcţionat din iunie 2014, ca urmare a crizei din Ucraina.

Referitor la acest subiect, Jens Stoltenberg a declarat, la sfârşitul lunii ianuarie, că Alianţa Nord-Atlantică are în vedere organizarea unei astfel de reuniuni, subliniind că NATO „nu a suspendat niciodată”
 Consiliul cu Rusia şi nici nu a închis canalele de dialog politic, chiar dacă a încetat orice cooperare concretă cu Moscova după anexarea Crimeei de Federaţia Rusă. 
Medvedev: „Rusia trebuie privită ca un partener”
 Premierul rus, Dmitri Medvedev a declarat că tensiunile dintre Rusia şi Occident au ajuns la un nivel întâlnit doar în timpul Războiului Rece. În discursul rostit la Conferinţa pentru Securitate de la München, Dmitri Medvedev a precizat că lumea “a alunecat într-o nouă perioadă a Războiului Rece”, în condiţiile adâncirii neînţelegerilor între Occident şi Rusia cu privire la conflictele din Siria şi Ucraina. “Aproape zilnic suntem acuzaţi că lansăm ameninţări noi împotriva NATO, a Europei, a Statelor Unite sau a altor ţări” a afirmat în faţa delegaţilor prezenţi la conferinţa din capitala landului Bavaria. 

Dmitri Medvedev a susţinut că, în faţa provocărilor cu care se confruntă lumea în prezent - precum conflictele regionale, terorismul şi criza imigraţiei - „Rusia trebuie  privită ca un partener”, cu menţiunea că neînţelegerile dintre Moscova şi restul lumii nu sunt iremediabile. “Poziţiile noastre diferă, dar nu diferă la fel de mult ca acum 40 de ani, când exista un zid în Europa”, a subliniat premierul rus, amintind câteva acorduri semnate, inclusiv cele privind dezarmarea, programul nuclear iranian şi pirateria. Premierul rus a acuzat Occidentul că, de la sfârşitul Războiului Rece, a adoptat politici expansioniste în Europa de est, precizând că acestea adâncesc neînţelegerile cu Moscova. De asemenea, a pus sub semnul îndoielii raţionamentul aflat la baza sancţiunilor impuse Rusiei de Occident, subliniind că acestea au afectat ambele tabere. Oficialul rus a făcut apel la o cooperare globală în vederea combaterii a ceea ce el a descris ca fiind „o criză economică tot mai amplă existentă în întreaga lume”
.

În replică, generalul american Philip Breedlove a declarat că acţiunile Alianţei Nord-Atlantice sunt defensive şi “proporţionale în ceea ce priveşte mărimea şi capabilitatea“. “Nimeni din NATO nu doreşte o întoarcere la un Război Rece” a subliniat Philip Breedlove. “Luăm aceste măsuri întrucât vedem o naţiune în est cu care am încercat timp de două decenii să fim parteneri şi această naţiune a demonstrat că nu doreşte să fie un partener” a precizat generalul, adăugând că Rusia s-a arătat „gata de a folosi forţa pentru a schimba graniţele recunoscute pe plan internaţional”
. De asemenea, preşedintele Lituaniei, Dalia Grybauskaitė şi ministrul lituanian de Externe, Linas Linkevičius, au afirmat că „un război rece nu este iminent”, dar „sunt în desfăşurare două războaie ruseşti reale în Ucraina şi în Siria”
. 
Critici dure la adresa Rusiei 
Rusia s-a confruntat cu critici severe din partea liderilor occidentali din cauza interferenţei în Ucraina şi a campaniei de bombardamente în Siria.  „Până la această dată, marea majoritate a atacurilor Rusiei au fost împotriva grupurilor de opoziție legitime” a afirmat secretarul american de stat. John Kerry, solicitând  Rusiei „să-şi schimbe ţintele” pentru a respecta înţelegerile la care este parte. „Dacă oamenii care sunt gata să participe la procesul politic sunt bombardaţi, nu prea vom putea avea o discuţie” a afirmat şeful diplomaţiei americane. De asemenea, John Kerry a fost unul dintre cei mai aspri critici ai acţiunilor Rusiei în Ucraina, precizând că sancţiunile internaţionale împotriva Moscovei nu vor fi ridicate înainte ca „suveranitatea şi integritatea Ucrainei să fie protejate prin implementarea deplină a acordurilor de la Minsk”. „Rusia se află în faţa unei alegeri simple, să aplice pe deplin acordul de la Minsk, sau să se confrunte mai departe cu sancţiunile”
 a menţionat John Kerry. 
Secretarul general al NATO, Jens Stoltenberg, a afirmat, la Conferinţa pentru Securitate de la München, că Rusia destabilizează Europa, iar prin retorica ei nucleară vrea să-şi „intimideze vecinii”. Oficialul NATO a menţionat că Alianţa Nord-Atlantică nu doreşte o „confruntare” cu Rusia sau un „nou război Rece”, iar măsurile recente şi viitoare pentru întărirea flancului estic al NATO au un caracter defensiv, „pentru  descurajarea unui război”
.
Criticile lansate de ministrul german de Externe, Frank-Walter Steinmeier, au vizat în principal conflictul ucrainean. „Problema războiului şi a păcii a revenit pe continentul european”
 a afirmat şeful diplomaţiei germane, cu referire la anexarea Crimeei de  Rusia în martie 2014 şi la sprijinul acordat de Moscova separatiștilor pro-ruşi din estul Ucrainei. 

Premierul rus, Dmitri Medvedev, a respins criticile, afirmând că Occidentul este cel care a creat o serie de crize regionale şi probleme globale. A acuzat ţările occidentale că  promovează o politică de „stăpânire” a Rusiei şi a avertizat că probleme precum războiul din Siria şi ameninţarea islamistă se pot agrava dacă nu va exista o cooperare mai intensă între Rusia şi Occident. „Pericolul acestei abordări constă în faptul că, în 10-20 de ani” Rusia şi Occidentul vor discuta despre aceleaşi probleme, „dacă vor mai putea discuta”. „Într-un califat de dimensiuni globale, discuţiile nu sunt binevenite” a precizat Dmitri Medvedev. „Oare chiar trebuie ca lumea să fie zguduită a treia oară pentru a înţelege că avem nevoie de cooperare, nu de confruntare?”
 a întrebat, retoric, premierul rus, făcînd aluzie la un al treilea război mondial.

Ucraina marchează un an de la semnarea unui armistiţiu, la Minsk, de către preşedinţii rus, Vladimir Putin şi ucrainean, Petro Poroşenko. Încălcări ale acestui armistiţiu fragil au fost raportate aproape zilnc. Serghei Aleksaşenko, fost ministru adjunct rus de Finanţe, a apreciat că Vladimir Putin nu intenţionează să renunţe la estul Ucrainei. "Sancţiunile afectează economia rusă, însă Putin este pregătit să accepte acest preţ. Ele îl ajută să-şi consolideze elita şi să câştige popularitate în ţară"
  a subliniat Serghei Aleksaşenko.
Valls: „Nu mai primim alţi refugiaţi”

"Nu putem primi mai mulţi refugiaţi" - a fost mesajul transmis, fără echivoc, de premierul francez, Manuel Valls, la Conferinţa pentru securitate de la München. Declaraţia este semnificativă, fiind făcută cu  câteva zile înaintea summit-ului european de la Bruxelles, pe a cărei agendă dosarul imigraţiei a ocupat un loc central. "Nu cred  că în acest moment există o majoritate a europenilor favorabili impunerii unui mecanism permanent de relocare a refugiaţilor. (...) Soluţiile sunt în Levant, în Turcia, în Mediterana. Noi adresăm un mesaj clar, nu mai primim alţi refugiaţi" a precizat Manuel Valls, avertizând că, dacă situaţia va continua, există riscul revenirii la frontierele interne din UE "cu consecinţele economice pe care ni le imaginăm".  Premierul francez s-a distanţat de proiectul cancelarului german privind crearea unei "coaliţii de voluntari" care să se ocupe de primirea mai multor refugiaţi decât s-a prevăzut. "Care ţară europeană va primi mai mulţi imigranţi?” a întrebat premierul. 

La München, Manuel Valls a apreciat că politica de deschidere a frontierelor lansată de Angela Merkel a fost "temporar justificată" - dar, pe de altă parte, a subliniat că „această politică nu poate rezista” timp îndelungat. "Eu respect profund decizia luată în urmă cu câteva luni de doamna cancelar de a deschide frontierele Germaniei", a afirmat Valls, amintind că "aceasta nu a fost şi poziţia Frantei”. Dar, „toată lumea ştie că situaţia s-a schimbat, ulterior profund
".

Anterior plecării la München, Manuel Valls a anticipat mesajul transmis participanţilor la Conferinţa pentru securitate, precizând că că politica Angelei Merkel, de deschidere a frontierelor "nu poate rezista o lungă perioadă de timp". “Proiectul european poate fi afectat sau poate chiar dispărea dacă nu avem grijă de el. Dacă Europa nu arată că poate răspunde atât provocărilor economice cât şi celor privind securitatea, atunci proiectul european va fi terminat, deoarece oamenii nu îl vor mai dori”
. De asemenea, Manuel Valls a avertizat că există riscul prăbuşirii proiectului european în urma eventualei ieşiri a Marii Britanii din Uniunea Europeană. 
Declaraţia lui Manuel Valls a apărut imediat după cea a premierului polonez,  Beata Szydlo, aflată în vizită la Berlin pentru convorbiri cu Angela Merkel. "Drumul ales nu merge foarte departe" a afirmat Beata Szydlo după o primă întrevedere cu cancelarul german. "Avem nevoie de un viraj" a subliniat premierul polonez, apreciind că pericolul reprezentat de afluxul de imigranţi "a fost subestimat"."Zi de zi auzim de acte de violenţă în care sunt implicaţi imigranţi"
 a menţionat Beata Szydlo punctând atentatele teroriste de la Paris şi agresiunile sexuale de la Köln.  

Premierul rus, Dmitri Medvedev, a criticat aspru politica uşilor deschise faţă de imigranţi a cancelarului german, Angela Merkel, apreciind că afectează nu doar Uniunea Europeană, dar şi Rusia. Potrivit oficialului rus, printre noii veniţi se află „sute sau chiar mii de criminali” care, la un semn, „vor acţiona ca nişte roboţi” împotriva Europei. Dmitri Medvedev şi-a reluat criticile în timpul convorbirii cu preşedintele finlandez, Sauli Niinisto, purtată în marja Conferinţei pentru Securitate de la München. Cei doi au discutat despre problemele ridicate de fluxul de imigranţi care traversează graniţa arctică a Rusiei şi Finlandei. Premierul rus a asociat aceste probleme cu politica europeană legată de imigraţie, pe care o consideră „un eşec total şi un fiasco absolut”
.
Ministrul german al Apărării, Frank-Walter Steinmeier, a făcut apel la sporirea unităţii în Europa în aceste vremuri “furtunoase”. “Crizele externe şi puterea interioară sunt în mod evident inseparabile. Putem sfida furtunile care lovesc în afara UE doar dacă suntem uniţi în interiorul Uniunii Europene”
 a afirmat oficialul german, în contextul în care spaţiul Schengen este supus unei presiuni tot mai pronunţate din cauza numărului tot mai mare de ţări care îşi închid graniţele pentru a opri imigranţii care încearcă să pătrundă în blocul european.  

  Situaţia din Ucraina, discutată la München 
În timpul Conferinţei de la München s-a desfăşurat o întâlnire în format Normandia - Rusia, Germania, Franţa şi Ucraina - în cadrul căreia au luat în discuţie aplicarea acordurilor Minsk 2 încheiate cu un an în urmă pentru oprirea conflictului din estul Ucrainei. Înainte de convorbiri, ministrul ucrainean de Externe, Pavlo Klimkin, a afirmat că Rusia nu-şi respectă angajamentele. Ministrul german de Externe, Frank-Walter Steinmeier, a menţionat unele progrese inclusiv în problema organizării alegerilor în regiunile Luhansk şi Doneţk controlate de separatiştii pro-ruşi. A adăugat că părţile „mai au de parcurs o cale lungă pentru rezolvarea conflictului”
.

 Ministrul rus de Externe, Serghei Lavrov, a formulat, ulterior, o solicitare pentru Ucraina. În fapt, Rusia doreşte ca Ucraina să recunoască forţele armate ale „republicilor populare Doneţk şi Luhansk” (RPD şi RPL). În acest sens, Ucraina ar trebui să accepte reprezentanţii forţelor RPD şi RPL ca având drepturi depline în Centrul Comun de Control şi Coordonare (CCCC). Acest organism, desemnat să monitorizeze respectarea încetării focului, este compus din ofiţeri ruşi şi ucraineni şi funcţionează ca urmare a înţelegerii intervenite între Ministerele Apărării de la Moscova şi Kiev. Ucraina refuză să legitimeze RPD, RPL şi militarii acestora. Potrivit lui Serghei Lavrov, "situaţia este absolut inacceptabilă. Kievul nu recunoaşte republicile Doneţk şi Luhansk ca parteneri". În timp ce se afla la München, ministrul rus de Externe le-a cerut diplomaţilor germani, francezi şi americani să-i transmită Ucrainei că „acest lucru trebuie să ia sfârşit”
. 

Preşedintele Ucrainei, Petro Poroşenko l-a criticat pe Vladimir Putin, afirmând că securitatea Europei şi a lumii se decide în Ucraina, unde separatiştii pro-ruşi luptă de aproape doi ani cu forţele guvernamentale. „Domnule Putin, acesta nu este doar un război civil în Ucraina, este actul dumitale de agresiune (...), soldaţii dumitale mi-au intrat în ţară”
 a afirmat Petro Poroşenko. El a cerut Rusiei să-şi îndeplinească angajamentele din acordurile de pace de la Minsk, care prevăd, între altele, retragerea trupelor ruse din Ucraina şi restabilirea controlului guvernamental asupra graniţei Ucrainei cu Rusia. 
Dmitri Medvedev a afirmat la München că "în Ucraina există un război civil". Pentru a rezolva acest conflict, Ucraina trebuie să amendeze Constituţia, să legifereze un "statut special" pentru Doneţk şi Luhansk prin ajungerea la o înţelegere cu liderii lor, şi să recunoască validitatea rezultatului acelor alegeri. Deşi a recunoscut că a face asemenea concesii unilaterale Rusiei poate destabiliza guvernul şi mediul politic ale Ucrainei, totuşi Dmitri Medvedev a insistat că este "responsabilitatea preşedintelui, parlamentului şi guvernului Ucrainei de a obţine o majoritate constituţională" pentru a pune în funcţiune aceste măsuri. În caz contrar, "Ucraina nu are nici voinţa, nici dorinţa de a-şi îndeplini obligaţiile conform acordurilor de la Minsk"
. 
Petro Poroşenko a replicat că "nu există nici un război civil, există agresiunea lui Putin în Ucraina", ceea ce face ca Ucraina să cheltuiească 5% din PIB-ul anual pentru apărare. Preşedintele ucrainean a menţionat că Occidentul "închizând ochii faţă de războiul din 2008" împotriva Georgiei, „a încurajat Rusia să facă mişcările din Crimea şi Donbas”. Sancţiunile economice "nu sunt o pedeapsă pentru Rusia, ci un instrument pentru a menţine Rusia la masa negocierilor, deoarece nu există un alt instrument"
. Petro Poroşenko a cerut ca sancţiunile să fie menţinute până când Rusia îşi retrage trupele, iar Ucraina redobândeşte accesul la graniţa sa cu Rusia.
Barack Obama a discutat telefonic, de la Washington, cu  Vladmiri Putin în 14 februarie, solicitându-i să joace un rol constructiv în Siria pentru materializarea acordului vizând încetarea conflictului. În discuţie a fost abordat şi subiectul facilitării accesului organizaţiilor umanitare în zonele ocupate de forţele militare.  La rândul său, Vladimir Putin a cerut ca Ucraina "fără nici o altă amânare (...) să-şi îndeplinească obligaţiile politice"
 faţă de autorităţile Doneţk-Luhansk potrivit armistiţiului de la Minsk. 

Posibilă operaţiune militară terestră în Siria
Turcia şi Arabia Saudită ar putea iniţia o operaţiune terestră în Siria împotriva grupării jihadiste Statul Islamic, iar Riadul va desfăşura avioane de vânătoare la o bază în Turcia, a anunţat ministrul turc de Externe, Mevlut Cavusoglu, cu ocazia Conferinţei pentru Securitate de la München. „Dacă există o strategie împotriva Statului Islamic, atunci Turcia şi Arabia Saudită ar putea participa la o operaţiune terestră”
 a precizat şeful diplomaţiei turce. „Unii afirmă că Turcia este reticentă în a lua parte la lupta împotriva Statului Islamic. Însă Turcia este cea care a venit cu cele mai concrete propuneri”. 
Potrivit lui Mevlut Cavusoglu, Arabia Saudită, care a devenit în ultima perioadă unul dintre cei mai apropiaţi aliaţi ai Turciei, va desfăşura avioane de vânătoare la baza militară din Incirlik, în sudul Turciei, unde se află avioane ale coaliţiei condusă de SUA. Responsabili saudiţi „au venit şi au efectuat cercetări la bază. Pentru moment, nu este clar câte avioane vor fi desfăşurate”. Ministrul turc de Externe a menţionat că Arabia Saudită s-a declarat gata să „trimită trupe când va fi timpul pentru o operaţiune terestră”
. Arabia Saudită a formulat ideea de a trimite trupe la sol în Siria, în cadrul coaliţiei internaţionale împotriva grupării Statul Islamic, iar Washingtonul a declarat, prin responsabili de la Pentagon, că agreează această ofertă.
O intervenţie terestră masivă în Siria a coaliţiei internaţionale coordonată de Statele Unite riscă să declanşeze "un nou război mondial", a avertizat premierul Rusiei, Dmitri Medvedev referitor la propunerea Arabiei Saudite privitoare la o operaţiune terestră de amploare în Siria, Dmitri Medvedev a afirmat că "părţile ar trebui să se aşeze la masa negocierilor în loc să declanşeze un nou război mondial". "Americanii şi partenerii noştri arabi trebuie să se gândească de două ori în legătură cu această iniţiativă. Vor un război permanent? O victorie rapidă nu este posibilă, pentru că în lumea arabă sunt mai multe fronturi" a menţionat Dmitri Medvedev la Conferinţa pentru securitate de la Munchen. „Orice fel de operaţiune terestră, în general, conduce la război permanent. Priviţi ce s-a întâmplat în Afganistan şi în alte ţări, ca să nu mai vorbesc de Libia"
 a subliniat premierul Rusiei.  
Republica Moldova poate deveni „o ameninţare pentru securitatea  europeană”

Andrei Galbur, viceprim-ministru şi ministru de Externe al Republicii Moldova a participat la Conferinţa pentru Securitate de la München. Andrei Galbur şi şeful diplomaţiei ruse, Serghei Lavrov, au avut o discuţie în marja Conferinţei pentru Securitate, în cadrul căreia au convenit să aibă o întrevedere cu ocazia reuniunii miniştrilor de Externe din CSI, care va avea loc la Moscova în luna aprilie. Cei doi oficiali „au abordat câteva chestiuni actuale de pe agenda relaţiilor moldo-ruse, au susţinut reluarea consultărilor politice interministeriale la nivel de viceminiştri şi semnarea unui nou Plan de consultări între Ministerele de Externe de la Chişinău şi de la Moscova”. De asemenea, „au susţinut reluarea discuţiilor pe marginea acordurilor bilaterale privind migraţia forţei de muncă, combaterea imigraţiei ilegale precum şi pentru definitivarea Programului interstatal de cooperare umanitară. Aceste teme vor fi abordate pe larg în luna aprilie, în contextul reuniunii miniştrilor de Externe ai CSI”
. 
Ministrul moldovean de Externe a mai avut discuţii cu Victoria Nuland şi cu Christoph Heusgen, consilierul cancelarului german. În cadrul întâlnirilor, oficialii au discutat despre priorităţile noului guvern de la Chişinău şi despre implementarea agendei europene. De asemenea, a fost subliniată importanţa continuării reformelor privind combaterea corupţiei şi din sectorul financiar-bancar.
Moldova este la un pas de o criză naţională, care ar putea deveni o ameninţare pentru securitatea europeană a afirmat premierul rus, Dmitri Medvedev, în cadrul Conferinţei pentru securitate de la München. Şeful guvernului de la Moscova a afirmat că situaţia din Moldova şi conflictul regional din Ucraina au ajuns probleme prioritare, în timp ce relaţiile militare şi politice ale ţărilor europene au trecut în planul doi. Criza din Republica Moldova a fost „considerată la fel de importantă ca problemele privind reducerea sărăciei, migraţia şi noile forme de terorism”. 

Printre provocările majore cu care se confruntă securitatea europeană se numără terorismul, migraţia, conflictul regional din Ucraina, dar şi „pragul crizei naţionale” în Republica Moldova. “Astăzi, în prim plan apar noi probleme precum dezvoltarea economică durabilă, reducerea inegalităţii şi a sărăciei, imigraţia fără precedent, noi forme de terorism, conflicte regionale, inclusiv cele din interiorul continentului european. Am în vedere Ucraina, Balcanii tulburaţi, Republica Moldova aflată în pragul crizei naţionale” a afirmat Dmitri Medvedev. 

Încercarea de a crea „o centură de ţări prietene pe conturul exterior al Uniunii Europene” s-a soldat cu formarea „unei zone de alienaţie”. „Politicienii europeni întotdeauna au crezut că formarea aşa-numitei „centuri de prieteni” pe conturul exterior al Uniunii Europene poate deveni o garanţie fiabilă a securităţii. Şi care sunt rezultatele acestei politici? Nu s-a creat „o centură de prieteni”, ci „o zonă de alienaţie” a afirmat Dmitri Medvedev. Potrivit premierului rus „criza modelului de dezvoltare economică globală creează condiţii pentru o varietate de conflicte, inclusiv regionale”. În acest sens, oficialul rus a enumerat o serie de „conflicte locale şi turbulenţe economice”, atât în estul cât şi în sudul „vecinătăţii europene”, cu precizarea că este vorba despre „Republica Moldova, Ucraina, dar şi de ţări din Orientul Mijlociu şi Africa de Nord, inclusiv Libia şi Siria”, care „au devenit problema noastră comună”
.  
CONSILIU EUROPEAN „DECISIV”, „UN MOMENT CRUCIAL” ÎN RELAŢIA UE - MAREA BRITANIE
Liderii europeni s-au reunit la Bruxelles în perioada 18-19 februarie având ca punct central pe ordinea de zi identificarea soluţiei pentru menţinerea Marii Britanii în UE. În fapt, s-a vizat un acord între Marea Britanie şi statele membre UE în privinţa planului de reformă propus de premierul britanic David Cameron în 10 noiembrie 2015. Pe ordinea de zi a Consiliului European s-au mai aflat subiectul imigraţiei şi criza refugiaţilor. Importantă a fost salvarea unităţii Europei, ameninţată de cea mai gravă criză a imigraţiei înregistrată după 1945. 

Memento

În 10 noiembrie 2015, premierul britanic David Cameron i-a adresat o scrisoare preşedintelui Consiliului European, Donald Tusk, în care şi-a exprimat nemulţumirea faţă de faptul că actualele reguli ale UE nu permit statelor apărarea interesului naţional şi că membrii Uniunii nu pot să respingă unele legi cu care nu sunt de acord. În acest sens, Marea Britanie a condiţionat rămânerea sa în blocul comunitar de însuşirea de către Uniunea Europeană a unui plan de reforme agreat de statul britanic. 

Planul de reforme înaintat de Marea Britanie a ţintit patru domenii de interes: guvernanţa economică, competitivitatea, suveranitatea, prestaţiile sociale şi libera circulaţie a persoanelor. Referitor la ultimul punct,, Marea Britanie a cerut un control mai strict asupra imigraţiei în ţări din cadrul UE, susţinând că dreptul la libera circulaţie a forţei de muncă nu ar trebui să se aplice noilor state până când economiile acestora nu se vor fi apropiat ca nivel  de cea a Regatului Unit.
În privinţa guvernanţei economice, Marea Britanie a formulat următoarele condiţii: mediul de afaceri al UE să nu fie afectat ca urmare a discriminărilor cauzate de moneda non-euro; aderarea statelor la o viitoare uniune bancară să nu fie obligatorie; deciziile din zona financiară care afectează statele membre să fie luate cu acordul tuturor membrilor UE. O altă cerere a Marii Britanii a fost asigurarea competitivităţii economice la nivelul UE, prin grăbirea implementării măsurilor necesare în vederea creării pieţei unice digitale. Referitor la suveranitate, Marea Britanie a precizat că doreşte încheierea unui acord cu UE, în baza căruia statul britanic să nu fie obligat să ia măsuri de natură să conducă la o "Uniune mai strânsă” şi la o "integrare mai accentuată". Propunerile Marii Britanii de reformă a UE au fost incluse pe agenda Consiliului European din 17-18 decembrie 2015, care a convenit să găsească soluţii în toate cele patru domenii de interes în cadrul reuniunii din 18-19 februarie 2016.

În 2 februarie 2016, Consiliul European a adoptat un proiect de decizie privind o nouă înţelegere pentru Regatul Unit în cadrul Uniunii, care a reprezentat baza de negociere cu toate cele 28 de state membre, în cadrul summit-ului din 18-19 februarie. 

Cu privire la guvernanţa economică, proiectul de decizie a prevăzut printre altele, ca măsurile având ca scop aprofundarea uniunii economice şi monetare să aibă un caracter voluntar pentru statele membre a căror monedă nu este euro. De asemenea, a fost prevăzut ca dreptul UE privind uniunea bancară să se aplice doar în cazul instituţiilor de credit situate în statele membre a căror monedă este euro sau în statele membre care au încheiat cu Banca Centrală Europeană un acord de cooperare. În egală măsură, s-a menţionat interzicerea discriminării între persoanele fizice sau juridice pe baza monedei oficiale a unui stat membru. 

La capitolul competitivitate, proiectul Consiliului European a prevăzut reducerea sarcinilor administrative şi costurilor de conformare pentru operatorii economici, în special pentru întreprinderile mici şi mijlocii, precum şi abrogarea legislaţiei inutile. În privinţa suveranităţii şi cererii Marii Britanii de a primi derogare de la "mai multă integrare", propunerea de decizie a precizat că Tratatele permit o evoluţie către un grad mai mare de integrare în rândul statelor membre care împărtăşesc o astfel de viziune a viitorului lor comun, fără ca acest lucru să se aplice altor state membre. 

Proiectul de decizie a propus, cu privire la prestaţiile sociale şi libera circulaţie, un mecanism prin care sistemele de securitate socială să fie coordonate, pentru a oferi statelor membre, în ceea ce priveşte exportul de prestaţii pentru copii în alt stat membru decât cel în care îşi are reşedinţa lucrătorul, opţiunea de a indexa respectivele prestaţii în funcţie de standardul de viaţă din statul membru în care copilul îşi are reşedinţa. În plus, s-a propus un mecanism de alertă şi de salvgardare, ca răspuns la situaţiile în care se înregistrează un aflux de lucrători de proporţii excepţionale din alte state membre, pe parcursul unei perioade extinse de timp. Un stat membru care doreşte să recurgă la acest mecanism ar urma să notifice Comisia Europeană şi Consiliul European în legătură cu faptul că există o astfel de situaţie excepţională. În baza unei propuneri prezentate de Comisia Europeană, Consiliul ar putea, prin intermediul unui act de punere în aplicare, să autorizeze statul membru în cauză să restricţioneze accesul la prestaţiile condiţionate de încadrarea în muncă, în măsura în care este necesar. În proiectul de decizie din 2 februarie 2016 se mai precizează că măsurile prevăzute de acesta produc efecte de la data la care guvernul de la Londra va informa secretarul general al Consiliului că Regatul Unit a decis să rămână membru al Uniunii. 

Tusk: ”summit decisiv, pe viaţă şi pe moarte”

În invitaţia transmisă liderilor europeni anterior reuniunii la vârf, preşedintele Consiliului European, Donald Tusk, a manifestat rezerve faţă de faptul că se va ajunge, cu siguranţă, la un acord cu Marea Britanie. "Este un summit decisiv, pe viaţă şi pe moarte, de asta nu am vreo îndoială". "Trebuie să mărturisesc cu sinceritate: nu există încă o garanţie că vom ajunge la un acord" a menţionat  Donald Tusk,. "Avem divergenţe privind anumite puncte politice şi sunt pe deplin conştient de faptul că vor fi greu de depăşit"
 a adăugat, cu precizarea că summit-ul este un “moment crucial” pentru viitorul relaţiei dintre Marea Britanie şi UE. 

Preşedintele Comisiei Europene, Jean-Claude Juncker, a manifestat un optimism moderat referitor la faptul că liderii europeni vor ajunge la un acord cu Marea Britanie în legătură cu viitorul său ca stat membru al Uniunii Europene. "Sunt destul de încrezător că vom avea un acord la acest Consiliu European. Trebuie să rezolvăm o serie de probleme. Sunt convins că Marea Britanie va fi un membru constructiv şi activ al Uniunii Europene"
 a declarat Jean-Claude Juncker înaintea summit-ului.

Germania şi-a exprimat sprijinul pentru solicitările Londrei. "Multe dintre solicitările lui David Cameron sunt legitime şi de înţeles. Şi eu, la fel ca el, cred că trebuie să facem mai multe pentru a stimula competitivitatea şi pentru a favoriza transparenţa. Apoi, fiecare stat membru trebuie să fie capabil să-şi apere sistemul social de abuzuri". “Nu este vorba doar de interesele speciale ale britanicilor în anumite chestiuni, chiar dimpotrivă. Numeroase puncte sunt justificate şi de înţeles” a declarat Angela Merkel în Bundestag, într-un discurs în care a prezentat poziţia Germaniei anterior summit-ului. Chiar şi în privinţa problemei sensibile a limitării prestaţiilor sociale pentru cetăţenii din alte ţări membre UE, Angela Merkel şi-a exprimat sprijinul faţă de premierul David Cameron. “Aceste solicitări sunt de înţeles şi justificate (...) este evident că fiecare ţară membră trebuie să-şi protejeze sistemul social de abuzuri”, a afirmat şefa guvernului de la Berlin. “Ca şi David Cameron, consider necesar ca noi, în interiorul UE, să facem mai mult în privinţa competitivităţii, transparenţei şi a birocraţiei. Germania şi Marea Britanie împărtăşesc aceste convingeri de mai mulţi ani”, a subliniat. Potrivit Angelei Merkel, guvernul german va face tot ce îi stă în putere pentru că “în final, nu doar Marea Britanie are de câştigat, ci şi Germania şi întreaga Europă”. “Este în interesul nostru ca Marea Britanie să fie un membru puternic al unei Europe puternice”
 a mai afirmat cancelarul german. Premierul francez a declarat că Brexit-ul ar reprezenta "un şoc" pentru Europa.
David Cameron a avertizat, la sosirea la Bruxelles, că nu va accepta un acord “care nu răspunde nevoilor” Marii Britanii. “Va fi dificil. Mă voi lupta pentru Marea Britanie. Dacă putem obţine un acord bun, atunci voi accepta. Dar nu voi accepta un acord care nu răspunde nevoilor noastre”
 a afirmat David Cameron. Şeful guvernului de la Londra a promis să organizeze un referendum privind menţinerea sau ieşirea Marii Britanii din Uniunea Europeană în luna iunie dacă va obţine un acord convenabil. Premierul britanic a negociat un proiect de acord care ar urma să-i permită susţinerea unei campanii în favoarea menţinerii Regatului Unit în Uniunea Europeană.

Acord unanim pentru menţinerea Marii Britanii în UE

Liderii statelor membre UE au ajuns la un acord privind termenii menţinerii Marii Britanii în Uniunea Europeană. Donald Tusk, preşedintele Consiliului European, a confirmat că s-a ajuns la un acord în unanimitate în acest sens.  "Am ajuns la un acord cu caracter legal, ireversibil, acceptat de toate cele 28 de state UE. Acordul consolidează statutul special al Marii Britanii în Uniunea Europeană", a declarat Donald Tusk. "Sunt profund convins că Marea Britanie are nevoie de Uniunea Europeană şi că Uniunea Europeană are nevoie de Marea Britanie. Însă decizia finală va aparţine poporului britanic. Nu am dat înapoi de la negocieri. Suntem pregătiţi să sacrificăm o parte a intereselor pentru binele comun, pentru a da dovadă de unitate", a adăugat. "Acordul UE-Marea Bitanie răspunde tuturor preocupărilor exprimate de premierul David Cameron, fără a compromite valorile fundamentale ale Uniunii Europene"
 a subliniat preşedintele Consiliului European. 

"S-a ajuns la un acord, drama a luat sfârşit" a afirmat preşedintele Lituaniei, Dalia Grybauskaite. "Este un compromis rezonabil"
 a confirmat premierul Cehiei, Bohuslav Sobotka. privind termenii menţinerii Marii Britanii în Uniunea Europeană. 

Acordul va permite Marii Britanii să activeze, în următorii şapte ani, o clauză care permite limitarea indemnizaţiilor sociale de care beneficiază angajaţii veniţi din altă ţară UE, în cazul în care vor exista presiuni semnificative asupra serviciilor publice naţionale. Însă, în mod individual, restricţiile se vor putea aplica, în mod gradual, cel mult patru ani. Limitarea alocaţiilor copiilor angajaţilor străini care lucrează în Marea Britanie se va face prin indexarea la nivelul veniturilor din ţara de origine a imigrantului. Aceste condiţii au fost negociate în mod detaliat cu liderii ţărilor central şi est-europene. Potrivit acordului, Marea Britanie nu va mai avea dreptul să negoceze alţi termeni în relaţia cu Uniunea Europeană. Termenii relaţiei de apartenenţă a Marii Britanii la Uniunea Europeană nu vor fi modificaţi nici în condiţiile în care cetăţenii britanici vor vota la referendum pentru ieşirea ţării din Uniunea Europeană.  Potrivit The Guardian, Marea Britanie va fi unicul stat UE care va avea dreptul la reglementări financiare speciale impuse de Uniunea Europeană.

Premierul David Cameron a declarat la Bruxelles că a obţinut un statut special pentru Marea Britanie în Uniunea Europeană. "Am negociat un acord prin care Marii Britanii să i se confere un statut special în cadrul Uniunii Europene. Voi recomanda acordul (…) membrilor Guvernului britanic", a afirmat David Cameron. "Am spus că vreau reforme cu caracter obligatoriu din punct de vedere legal. Am obţinut acest lucru" a precizat premierul britanic după summit-ul UE. "Marea Britanie nu va participa niciodată la planuri pentru acordarea de asistenţă financiară unor state din zona euro. De asemenea, companiile britanice nu vor fi discriminate pentru că oricum sunt în afara zonei euro" a adăugat. "Marea Britanie va fi exceptată de la procesul de aprofundare a integrării europene"
 a subliniat şeful Executivului de la Londra, cu precizarea că va colabora strâns cu liderii celorlalte ţări UE pentru consolidarea securităţii în spaţiul Uniunii Europene. De asemenea, David Cameron a precizat că a obţinut şi noi prerogative pentru deportarea infractorilor străini.

Referendum în Marea Britanie privind apartenenţa la UE

Marea Britanie va organiza în 23 iunie un referendum privind apartenenţa la Uniunea Europeană, a anunţat premierul David Cameron. "Ieşirea Marii Britanii din Uniunea Europeană va ameninţa economia şi securitatea naţională. Ne apropiem de una dintre cele mai mari decizii din vieţile noastre (…) Este vorba de ceea ce ne dorim pentru ţară şi ceea ce vrem pentru viitorul copiilor noştri" a afirmat David Cameron. "Nu iubesc Bruxellesul, eu iubesc Marea Britanie. Am fost primul care a spus că există multe lucruri pe care Uniunea Europeană trebuie să le îmbunătăţească. Nu voi spune niciodată că ţara noastră nu poate supravieţui în afara UE, nu asta este problema. Problema este că vom fi mai puternici şi în mai mare siguranţă în cadrul Uniunii Europene”. Cetăţenii britanici sunt cei care “vor lua decizia, eu voi face totul pentru a respecta voinţa cetăţenilor"
 a subliniat premierul britanic. 

Referitor la negocierile de la Bruxelles şi la rezultatele referendumului vizând apartenenţa Marii Britanii la UE, atrage atenţia o apreciere cuprinzătoare, exprimată de CNN. “Toţi liderii europeni spun că vor ca Regatul Unit să rămână în Uniunea Europeană. Însă, britanicii nu mai sunt siguri că vor să facă parte din UE în orice condiţii. Deşi ar avea motive de ordin comercial puternice să rămână în UE, nu le convine costul legat de asistenţa socială care vine la pachet. Dacă britanicii vor vota pentru ieşirea din UE, Brexit va deveni realitate iar situaţia va deveni foarte urâtă"
. 

“Brexit or not Brexit” - opinii contradictorii la vârful politicii britanice


Premierul britanic, David Cameron, a anunţat că va face campanie pentru rămânerea Martii Britanii în Uniunea Europeană, referindu-se la referendumul pe această temă programat în 23 iunie. "Recomandarea mea este clară. Eu cred că Marea Britanie va fi mai sigură, mai puternică şi mai bună într-o Uniune Europeană reformată", a declarat David Cameron. "Părăsirea Europei ne va ameninţa economia şi securitatea naţională"
 a avertizat. 

David Cameron a subliniat că ieşirea din Uniunea Europeană ar plasa Marea Britanie într-o poziţie de ţară asociată, precum Norvegia, fiind nevoită să respecte libertatea de circulaţie fără a beneficia de vreun statut privilegiat în materie de imigraţie. "Dacă părăsim Uniunea Europeană, acordul pe care (…) l-am negociat nu va mai fi valabil. Vom fi nevoiţi să acceptăm libertatea de circulaţie, la fel ca Norvegia, şi nu am mai avea limite privind indemnizaţiile sociale pe care (…) le-am negociat", a spus David Cameron. Pe de altă parte, însă, David Cameron a subliniat că principiul „Marea Britanie nu are aliaţi permanenţi, Marea Britanie nu are duşmani veşnici. Doar interesele britanice sunt constante şi veşnice, iar datoria noastră este să le sprijinim”
 este un imperativ al politicii ţării de peste un secol şi jumătate, la care nu se va renunţa. Alte două nume importante din cadrul Executivului britanic - ministrul de Interne, Theresa May, şi ministrul de Finanţe, George Osborne - vor susţine menţinerea Marii Britanii în Uniunea Europeană.


Susţinătorii unui Brexit consideră că acordul de la Bruxelles este insuficient şi că Marea Britanie va prospera singură, nicidecum în cadrul unei Uniuni pe care o consideră acaparată de Berlin. "Este un acord cu adevărat lamentabil", a declarat Nigel Farage, liderul Partidului Independenţei Marii Britanii (Ukip). "Să părăsim, deci, Uniunea Europeană, să preluăm controlul asupra frontierelor noastre, să ne conducem ţara şi să încetăm, deci, să mai dăm zilnic 55 de milioane de lire sterline Bruxelles-ului"
. De asemenea, unul dintre cei mai apropiaţi aliaţi ai lui David Cameron - ministrul Justiţiei, Michael Goven - şi alţi cinci membri ai Executivului de la Londra au anunţat că vor face campanile pentru ieşirii Marii Briranii din Uniunea Europeană. 


Primarul Londrei, Boris Johnson, şi-a exprimat nemulţumirea faţă de acordul convenit de premierul David Cameron cu liderii europeni şi a anunţat că se alătură taberei politice care susţine Brexit-ul. În opinia sa, David Cameron nu a reuşit să obţină o reformă fundamentală a Uniunii Europene - obiectivul enunţat de premierul britanic când şi-a formulat solicitările de a căror îndeplinire a condiţionat sprijinirea rămânerii în UE la referendumul programat pentru 23 iunie. “Ţinând cont de timpul pe care l-a avut, David Cameron s-a descurcat bine (...) Dar cred că nimeni nu poate pretinde că acest acord este o reformă fundamentală a UE sau a relaţiei dintre Marea Britanie şi UE" a afirmat Boris Johnson. Este motivul pentru care a anunţat că va susţine platforma "Vote Leave EU" - tabăra care sprijină ieşirea din blocul comunitar. Uniunea Europeană "erodează suveranitatea naţională (...) şi este un proiect politic care nu mai funcţionează, iar acum riscă să iasă de sub controlul democratic" a menţionat primarul Londrei, care aspiră să ajungă premier după ce actualul şef al Executivului îşi va fi încheiat mandatul  "Ultimul lucru pe care l-aş fi dorit este să fiu împotriva lui David Cameron sau a partidului. Dar, chiar dacă nu-mi place cred că nu am de ales"
 a afirmat Boris Johnson, adăugând că, în perioada premergătoare referendumului, nu va participa la dezbaterile televizate împotriva partidului său. 

Sondaje de opinie arată că o parte deloc neglijabilă a electoratului britanic nu s-a decis ce va vota la referendum. Eşecul Uniunii Europene în faţa crizei imigraţiei ar putea să-i convingă pe unii să voteze pentru o ieşire din Uniune. Potrivit unei anchete de opinie efectuată de institutul TNS, publicată în 19 februarie, tabăra "no" devansează uşor tabăra "yes". Astfel, 36% dintre persoanele chestionate s-au pronunţat în favoarea ieşirii din UE, în timp ce 34% sunt pentru rămânerea în Uniune. Indecişii reprezintă 23%, iar 7% nu intenţionează să participe la referendum. Casa de pariuri Ladbrokes a anunţat, la rândul său, că pariorii mizează în proporţie de 69% pe menţinerea Marii Britanii în Uniunea Europeană. 

Reacţii ale mediului de afaceri şi financiar britanic


În privinţa dezbaterii privitoare la Brexit, peste 200 de lideri de companii mici din Marea Britanie au semnat o scrisoare deschisă cerând retragerea Marii Britanii din UE.  A fost, astfel, evidenţiată existenţa unei contradicţii între acest segment şi cel al companiilor mari cu privire la apartenenţa Marii Britanii la UE. Potrivit scrisorii, electoratul britanic trebuie să fie informat de „incubatorii poveştilor de succes de mâine“, şi „nu numai de o minoritate de manageri ai celor mai mari companii britanice“.„”Credem în viitorul ţării noastre“, au afirmat liderii companiilor mici. „Credem că economia noastră poate performa mai bine şi crea mai multe locuri de muncă fără a fi constrânsă de UE, de aceea ar trebui să votăm pentru ieşire“
.  Organizat de campania Leave.EU, apelul a apărut ca o reacţie la o scrisoare semnată  de şefii a 36 de companii care fac parte din indicele bursier britanic FTSE 100 în care aceştia susţineau că Marea Britanie ar trebui să rămână în UE.

Industria auto britanică a semnalat o susţinere covârşitoare pentru rămânerea ţării în UE, aproape patru din cinci producători auto, furnizori de componente şi dealeri dorind ca Marea Britanie să rămână membră a UE. „Mesajul industriei auto britanice este clar - rămânerea în Europa este crucială pentru viitorul acestei industrii şi pentru asigurarea locurilor de muncă, investiţiilor şi creşterii“
 a declarat Mike Hawes, CEO al Society of Motor Manufacturers and Traders.

Eventuala ieşire din Uniunea Europeană ar putea costa Marea Britanie 145  miliarde dolari şi peste 950.000 de locuri de muncă până în 2020, a anunţat Confederanţia Industriei Britanice, în cadrul unei campanii anti-Brexit. "Părăsirea Uniunii Europene ar urma să dea o lovitură puternică nivelului de trai, locurilor de muncă şi creşterii economice" a afirmat Carolyn Fairbairn, director general al CBI. "Ce se economiseşte prin reducerea contribuţiei la bugetul UE şi prin supunerea la normele impuse de Uniunea Europeană este de departe depăşit de efectele negative asupra comerţului şi a investiţiilor"
.

Posibilitatea ca Marea Britanie să părăsească UE a destabilizat lira sterlină. După ce primarul Londrei a anunţat că va susţine ieşirea Regatului Unit din blocul comunitar la referendumul din luna iunie, moneda britanică a înregistrat cea mai mare scădere faţă de euro şi dolar din ultimii şapte ani.. 

Reacţii externe: Marea Britanie în UE înseamnă “unitatea Europei”

Comisia Europeană nu are un plan de rezervă în cazul în care Marea Britanie va părăsi UE şi nu va putea interveni în campania făcută de politicieni britanici cu ocazia referendumului din iunie, a avertizat comisarul UE, Pierre Moscovici. "Nu există un plan B. Nu ne ajută în vreun fel să ne gândim la scenarii dezastruoase". "Ziua în care vom începe să vorbim despre un plan B este cea în care nu vom mai crede în planul A. Eu mă gândesc la un singur plan”. Regatul Unit al Marii Britanii în Uniunea Europeană “înseamnă unitatea Europei" a subliniat Pierre Moscovici, cu referire la referendumul din 23 iunie organizat în Marea Britanie prin care votanţii vor decide dacă statul rămâne sau nu în UE. Comisia Europeană nu va lua parte la campania lansată de politicienii britanici privind menţinerea sau ieşirea Marii Britanii din blocul comunitar, a precizat Pierre Moscovici, cu menţiunea că orice intervenţie va fi contracarată. "Consider că este prudent să nu facem campanie şi să încercăm să impunem o decizie unui popor suveran. Referendumurile sunt periculoase, mai ales pentru Europa"
 a afirmat cu referire la decizia primarului Londrei, Boris Johnson, care a anunţat că va face campanie pentru ieşirea Marii Britanii din Uniunea Europeană - ceea ce, în opinia lui Pierre Moscovici, este o decizie populistă de natură a-i prejudicia imaginea.

Eventuala ieşire a Marii Britanii din Uniunea Europeană va avea consecinţe dezastruoase pentru economia britanică, pentru economia europeană şi mondială, fiind o "otravă", a avertizat ministrul german de Finanţe, Wolfgang Schäuble. "Dacă Marea Britanie ar ieşi din UE am avea negocieri foarte dificile, ceea ce ar fi foarte complicat pentru UE" a precizat Wolfgang Schauble. "Ar urma ani întregi de incertitudine, situaţie care ar fi ca o otravă pentru economia Marii Britanii, cea a continentului european şi pentru economia mondială"
.

Franţa îşi va muta tabăra pentru imigranţi din Calais în Marea Britanie şi va întinde „un covor roşu“ bancherilor care vor pleca din Londra dacă Marea Britanie va părăsi UE, a avertizat ministrul francez al Economiei, Emmanuel Macron. Oficialul francez a afirmat că relaţia bilaterală Franţa - Marea Britanie s-ar putea schimba abrupt în cazul unui Brexit, incluzând generarea de noi obstacole în calea comerţului dintre cele două ţări. Ministrul francez al Economiei a declarat că se aşteaptă ca persoanele care lucrează în sectorul serviciilor financiare în Londra să se mute în Franţa, în cazul unui Brexit. Ca o replică în oglindă, peste timp, la invitaţia premierului britanic David Cameron adresată companiilor franceze să se mute în Londra în momentul în care Franţa a majorat taxele, în 2012, Emmanuel Macron a afirmat „Aş putea spune că am putea avea unele repatrieri din City-ul londonez“. Emmanuel Macron a avertizat că Marea Britanie şi-ar pierde accesul deplin la piaţa unică dacă ar părăsi UE.  

Ministrul francez al Economiei a mai declarat că Uniunea Europeană, ca întreg, va fi slăbită din punct de vedere militar, diplomatic şi economic dacă Marea Britanie va decide să părăsească blocul comunitar. Însă, indiferent de rezultatul referendumului britanic din iunie, “UE va trebui să-şi repornească procesul de integrare” întrucât dezbaterea privitoare la Brexit i-a afectat unitatea. „UE nu are altă opţiune decât să devină o adevărată putere militară şi diplomatică“ a precizat Macron. „Dacă Marea Britanie se va decide să rămână, evităm cel mai pesimist scenariu, însă ne vom regăsi în situaţia în care Marea Britanie va solicita implementarea noilor condiţii negociate cu Bruxellesul. Şi alte ţări ar putea fi tentate să urmeze aceeaşi cale“ a adăugat ministrul francez, atrăgând atenţia asupra ascensiunii partidelor anti-UE în Franţa, Polonia, Spania, Olanda şi Germania. “Soluţii pot fi, însă, găsite prin cooperare, nicidecum prin reîntoarcerea la politici naţionaliste”
 a subliniat.

Acordul cu Marea Britanie, valabil doar dacă rămâne în UE


Preşedintele Consiliului European, Donald Tusk, a declarat în sesiunea plenară a Parlamentului European, în care au fost prezentate concluziile reuniunii Consiliului European din 18-19 februarie, că acordul dintre Uniunea Europeană şi Regatul Unit va intra în vigoare doar în cazul în care cetăţenii britanici votează, la referendumul din 23 iunie menţinerea ţării în UE. „Cei 28 de şefi de stat şi de guvern au adoptat în unanimitate un acord obligatoriu şi ireversibil între Uniunea Europeană şi Regatul Unit. Decizia privind acest acord este în concordanţă cu prevederile tratatelor europene şi nu poate fi anulată de Curtea Europeană de Justiţie. Însă, acordul va intra în vigoare doar în cazul în care cetăţenii britanici votează să rămână în Uniunea Europeană. În caz contrar, acordul nu va produce efecte” a precizat Donald Tusk.

Potrivit oficialului european, acordul a fost convenit astfel încât să nu compromită valorile fundamentale ale Uniunii Europene precum libera circulaţie, principiul non-discriminării şi, totodată, fără să afecteze dezvoltarea uniunii monetare şi economice. „Uniunea Europeană va respecta hotărârea poporului britanic, în cazul în care majoritatea votează ieşirea din Uniunea Europeană. Iar Europa va fi schimbată pe veci în rău” a subliniat.

În intervenţia sa, Jean-Claude Juncker, a susţinut că premierul britanic, David Cameron, a obţinut maximum din ceea ce putea spera în urma acordului, iar poporul britanic trebuie să voteze pentru rămânerea în Uniunea Europeană. „Am ajuns la un acord cu Regatul Unit, iar premierul britanic a obţinut maximum din ceea ce putea spera, iar celelalte state membre au oferit maximum din ceea ce puteau oferi. Acest lucru îmi permite să spun că acordul este unul onest şi ţine cont de îngrijorările, dorinţele şi sugestiile  Marii Britanii, iar poporul britanic cred că va spune “da” pentru rămânerea în Uniunea Europeană”
 a subliniat Jean-Claude Juncker. 

.

Criza imigraţiei a tensionat summit-ul de la Bruxelles


Cancelarul german, Angela Merkel, şi preşedintele francez, François Hollande, s-au întâlnit cu premierul elen, Alexis Tsipras, în marja summit-ului de la Bruxelles, pentru a discuta despre temerile tot mai puternice legate de eforturile precare ale Greciei în criza imigraţiei. Prima zi a summit-ului a scos la iveală disensiuni, în continuare, profunde în rândul statelor membre UE în legătură cu gestionarea celei mai grave crize a refugiaţilor din istoria Uniunii.  Atenei i-au fost reproşate o serie de deficienţe în privinţa controalelor la frontiere, care permit săptămânal câtorva mii de imigranţi să pătrundă pe teritoriul Uniunii Europene.  “Şefii de stat şi de guverne au purtat discuţii aprinse (…) cu privire la poziţiile şi reacţiile contradictorii ale unor state faţă de acest aflux de migranţi şi legat de eventuala prăbuşire a liberei circulaţii în spaţiul european”
. Comisia Europeană a dat Greciei un termen de trei luni să-şi rezolve problemele cu care se confruntă la frontieră, însă puţine state membre UE cred că Atena va respecta acest ultimatum.

Ungaria a cerut Macedoniei şi Bulgariei securizarea frontierelor cu Grecia, criticând dur modul în care Atena a gestionat criza imigraţiei. Referindu-se la abordarea Ungariei în privinţa crizei refugiaţilor, ministrul grec al Imigraţiei, Yiannis Mouzalas, a apreciat că afirmaţiile Budapestei sunt inacceptabile. "Nu ne-au dat nici măcar o pătură (…) Vrem o Europă modernă, nu o Europă a Evului Mediu". Yiannis Mouzalas, a acuzat UE de "ipocrizie" şi "minciună" în legătură cu modul în care Grecia gestionează criza imigraţiei. "Dezbaterea în cadrul căreia s-a vehiculat că Grecia nu ar avea control asupra frontierelor este o minciună" a declarat ministrul grec al Imigraţiei. "Avem cel mai bun control pe care cineva îl poate avea asupra unei frontiere maritime" a adăugat. "Grecia a devenit cumva inamicul Europei? Sau refugiaţii sunt inamici? Dacă cineva crede aşa ceva, să o declare clar"
.

Afluxul de refugiaţi către Uniunea Europeană se va dubu în 2016, în comparaţie cu anul trecut, iar o "armată europeană este necesară" în vederea apărării spaţiului Schengen, a declarat preşedintele Cehiei, Milos Zeman. "Pesimiştii afirmă că valul de refugiaţi va fi de trei, patru sau chiar de cinci ori mai mare" anul acesta, a avertizat. "Un milion de refugiaţi se află deja în Germania. Este un număr uriaş. Dacă li se alătură încă două milioane, atunci nu-mi pot imagina ce s-ar putea întâmpla". "O armată europeană este necesară" pentru a evita asemenea riscuri, a apreciat Milos Zeman. "Ea va apăra frontiera externă a zonei Schengen sau întreaga Uniune Europeană" a adăugat.  Al doilea pas, în opinia sa, este "deportarea". "Eu cred că este necesar să fie deportaţi nu doar imigranţii economici, ci şi toţi cei care sunt implicaţi în planificarea unor atacuri teroriste. Desigur, deportarea este o măsură dureroasă, dar necesară", a afirmat liderul ceh. "Aş dori să repet că trebuie să facem doi paşi: primul - să ne protejăm frontierele externe, iar al doilea - să-i deportăm pe cei despre care tocmai v-am vorbit" a subliniat . "Refugiaţi vin nu doar din ţări devastate de război", dar “şi din Pakistan, inclusiv din Kosovo şi Albania, din Senegal, Eritreea şi din multe alte ţări în care nu sunt războaie". De aceea, “ar fi greşit să se spună că această criză a imigraţiei îşi are originea în problema războiului din Orientul Mijlociu"
 a apreciat Milos Zeman. 

Termen-limită pentru Grecia în vederea securizării frontierelor


Uniunea Europeană a recomandat oficial Greciei să rezolve urgent problemele în domeniul controlului frontierelor, avertizând că, în caz contrar, există riscul reintroducerii controalelor în spaţiul Schengen pentru o perioadă de până la doi ani. Un raport al Comisiei Europene a precizat că Grecia şi-a "neglijat în mod grav"
 obligaţia de a asigura controlul la frontiera externă a spaţiului Schengen. Peste 850.000 de imigranţi extracomunitari au tranzitat în 2015 teritoriul Greciei în drum spre state occidentale ale Uniunii Europene.

Grecia are obligaţia de a securiza frontierele externe, primind un termen de trei luni pentru îmbunătăţirea măsurilor de limitare a imigraţiei. În caz contrar, riscă excluderea temporară din Schengen. Austria a propus suspendarea Greciei din Schengen până la securizarea frontierei martitime cu Turcia, susţinând - alături de Germania, Belgia, Suedia şi Danemarca - reintroducerea controalelor temporare în spaţiul de liberă circulaţie, pentru oprirea imigraţiei. 

Angela Merkel a adresat un mesaj către Uniunea Europeană, îndemnând la sprijinirea Greciei, care “nu trebuie lăsată să plonjeze în haos” în faţa afluxului de imigranţi. "Puteţi să credeţi, serios, că ţările zonei euro au luptat până la ultima pentru ca Grecia să rămână în zona euro” şi “un an mai târziu, să lăsăm Grecia să plonjeze în haos?". A adăugat că este de “datoria” sa ca “Europa să găsească o cale”
 de reglementare a crizei imigranţilor. 
Austria a anunţat limitarea numărului de azilanţi


Cancelarul austriac, Werner Faymann, a anunţat continuarea planurilor privind limitarea numărului de cereri de azil pe care ţara sa le va aproba anul acesta, în pofida presiunii exercitate de Uniunea Europeană în sensul amânării implementării acestor măsuri. "Am spus că vom aproba 37500" de cereri de azil anul acesta, a declarat după discuţiile cu oficialii europeni în marja summit-ului de la Bruxelles. "Aceasta este decizia politică şi trebuie implementată în conformitate cu legea" a adăugat. "Nimic nu trebuie amânat, nimic nu trebuie schimbat"
 a subliniat Werner Faymann. Guvernul de la Viena a anunţat că va accepta cel mult 80 de solicitanţi de azil pe zi şi cel mult 3200 de persoane aflate în tranzit spre alte state europene. În plus, Austria a instituit controale generalizate la frontierele cu Italia, Slovenia şi Ungaria, pentru limitarea numărului imigranţilor extracomunitari. 
Există temeri că aceste măsuri vor declanşa un efect de domino, determinând statele din Balcanii de Vest să stabilească, de asemenea, limite în ceea ce priveşte deplasarea solicitanţilor de azil pe teritoriul lor. Astfel, s-ar putea genera o criză umanitară în Grecia unde ajung majoritatea refugiaţilor din Turcia înainte de a se îndrepta spre nord. Comisia Europeană a respins propunerea Austriei de a limita, prin cote, intrarea imigranţilor, Bruxelles-ul stabilind că o astfel de măsură este incompatibilă cu dreptul european şi internaţional. "Austria are obligaţia legală de a accepta orice solicitare de azil primită la frontieră sau pe teritoriul austriac"
 a precizat comisarul UE pentru Imigraţie, Dimitris Avramopoulos, într-o scrisoare adresată ministrului austriac de Interne, Johanna Mikl-Leitner.  Închiderea frontierelor de către statele balcanice va declanşa o criză umanitară majoră în Grecia şi nu va opri fluxul de imigranţi din Europa, a avertizat ministrul grec al Imigraţiei, Yannis Mouzalas. Oficialul elen a declarat că unica modalitate de a opri sosirea imigranţilor în Europa este “de a pune capăt războiului civil din Siria”, insistând asupra faptului că Uniunea Europeană trebuie să susţină această idee şi să gestioneze, de asemenea, criza umanitară din Liban, Iordania şi Turcia, ţări care se confruntă cu valuri mari de refugiaţi sirieni. "Este unica modalitate prin care putem combate această criză. Decizia de a închide frontierele nu ne va ajuta"
 a subliniat ministrul elen în preambulul summit-ului din Bruxelles. "Trebuie să rămânem uniţi şi să dăm dovadă de solidaritate, dar uniţi şi cu solidari peste tot, nu doar în partea de nord-vest a Europei" a declarat premierul grec, Alexis Tsipras.

Miniştri de Interne şi de Externe din Austria, Albania, Croaţia, Bosnia şi Herţegovina, Bulgaria, Kosovo, Mecedonia, Muntenegru, Serbia şi Slovenia s-au întâlnit la Viena în cadrul unei reuniuni vizând coordonarea politicilor în domeniul imigraţiei, Pe ordinea de zi a summit-ului Balcanilor de Vest s-au aflat lupta împotriva traficanţilor de persoane şi extremiştilor, precum şi gestionarea frontierelor. Grecia, care nu a fost invitată să participle, a trimis o notă de protest în care s-a plâns de faptul că miniştrii prezenţi la reuniune nu s-au consultat cu autorităţile de la Atena.

Aflată la originea iniţiativei, Austria a anunţat măsuri pentru limitarea şi reducerea fluxului de refugiaţi pe care îi va primi. Sebastian Kurz, ministrul austriac de Externe, a fost categoric: semnalul de liberă trecere dat refugiaţilor care folosesc ruta cea mai scurtă către Europa centrală trebuie înlocuit cu un sistem de măsuri sigure şi stabile de control şi reducere a fluxului de imigraţie de pe aceast canal. Coordonarea măsurilor între ţările aflate pe ruta balcanică devine esenţială pentru reuşita operaţiunii. Măsurile care se pot dovedi eficiente sunt limitarea strictă a traficului doar pentru persoanele aflate în condiţii care necesită asistenţă, blocarea şi întoarcerea în punctele de plecare a celor care prezintă acte falsificate, întărirea forţele de poliţie responsabile cu controlul şi paza la punctele de trecere. Macedonia joacă un rol important în planurile austriece de reducere a valului de imigranţi. "Este important să oprim fluxul de refugiaţi pe ruta balcanică"
 a declarat ministrul austriac de Interne, Johanna Mikl-Leitner, la începutul întâlnirii. 

La finalul conferinţei, participanţii au criticat aspru politica Uniunii Europene în materie de imigraţie.  Ministrul austriac de Externe, Sebastian Kurz, a afirmat, cu referire la Germania şi Grecia, că “aceia care au susţinut deschiderea frontierelor nu au determinat criza refugiaţilor, însă, cu siguranţă, au amplificat-o”. Ţările din Balcani nu trebuie puse în situaţia de a face faţă, singure, crizei refugiaţilor - pe cale de consecinţă, “trebuie stopată trecerea” imigranţilor “către nord”
, a conchis şeful diplomaţiei de la Viena. La rândul său, ministrul austriac de Interne, Johanna Mikl-Leitner, a subliniat că “fluxul imigranţilor pe ruta balcanică trebuie redus drastic”. 

Anunţul Austriei referitor la reducerea, pe de o parte, a numărului azilanţilor acceptaţi şi, pe de altă parte, a numărului refugiaţilor admişi zilnic în tranzit către Germania şi alte state din nordul Europei a fost un imbold pentru statele balcanice în sensul de a permite doar trecerea refugiaţilor sirieni şi irakieni înregistraţi în Grecia şi care au documente valide de călătorie. Decizia a avut drept consecinţă imediată blocarea unor sute de refugiaţi afgani.  Potrivit purtătorului de cuvânt al Médecins Sans Frontières, Gemma Gillie, “poliţiştii eleni au administrat lovituri de picior refugiaţilor afgani, inclusiv femeilor şi copiilor, când au refuzat să urce în autobuzele care urmau să-I transporte la Atena”
. 
Grecia a fost criticată în declaraţia conferinţei de la Viena. În declaraţie s-a precizat că “trebuie să se revină la o stare de fapt în care toate statele membre Schengen să se conformeze reglementărilor spaţiului de liberă circulaţie şi să refuze intrarea persoanelor din ţări terţe frontierelor externe care nu corespund criteriilor necesare sau care nu au depus o cerere de azil, deşi ar fi putut să facă acest lucru”. 

La rândul său, Grecia a reacţionat cu severitate în urma faptului că nu a fost invitată la conferinţă, pe care a catalogat-o drept o reuniune „ostilă”. După conferinţă, ministrul elen de Externe, Nikos Kotzias, a rechemat ambasadorul Greciei la Viena. Şeful diplomaţiei de la Atena şi-a motivat gestul afirmând că „doar astfel relaţiile prieteneşti dintre cele două state şi popoare pot fi menţinute”
 - ceea ce,  în dublul limbaj diplomatic, semnalează că relaţiile dintre cele două ţări sunt reci.  

După conferinţa de la Viena, în cadrul reuniunii ministrilor de Interne din UE, comisarul european pentru Imigraţie, Dimitris Avramopoulos, a cerut statelor membre ale blocului comunitar ca, în cel mult „zece zile", să obţină ”rezultate palpabile” în gestionarea crizei imigraţiei. Oficialul european a apreciat că, în caz contrar, există riscul „prăbuşirii complete a sistemului". 

Reuniunea a fost marcată de un dialog tensionat. Ministrul grec al Imigraţiei, Ioannis Mouzalas, a acuzat Austria în timpul reuniunii că întreprinde „acţiuni ostile". În replică, ministrul austriac de Interne, Johanna Mikl-Leitner, a afirmat că măsurile criticate de Atena nu ar fi necesare dacă Grecia şi-ar proteja frontiera pentru a controla afluxul de imigranţi - cu precădere, cei din Orientul Mijlociu. “Grecia afirmă mereu că nu poate controla frontiera externă. Dacă nu poate, oferă cel mai bun argument pentru ca alţii să adopte măsuri individuale” a afirmat Johanna Mikl-Leitner. Dar„ “şi Grecia poate adopta măsuri unilaterale" a replicat Ioannis Mouzalas, cu precizarea că ţara sa “nu va accepta să devină Libanul Europei, un depozit de suflete”. În disputa dintre cei doi oficiali, reprezentanţii Italiei şi Ciprului s-au situat de partea Greciei, iar miniştrii din Franţa, Belgia şi Luxemburg au încercat să medieze. Împotriva deciziilor luate de Austria şi de ţările situate pe ruta balcanică s-a pronunţat şi comisarul european pentru Imigraţie, Dimitris Avramopoulos. În declaraţia sa după reuniune a criticat măsurile adoptate de statele participante la conferinţa de la Viena, cu menţiunea că a apărut riscul blocării imigranţilor pe teritoriul grec, situaţia acestora fiind “foarte critică”. “Nu mai trebuie să acţionăm fără coordonare (...) Nu mai avem timp de pierdut (...) Posibilitatea unei crize umanitare pe scară extinsă este foarte reală, foarte aproape”
 a avertizat. 

Guvernul ungar a decis să convoace un referendum pe tema sistemului distribuirii imigranţilor prin cote obligatorii propus de Uniunea Europeană, a anunţat premierul Viktor Orban. Cetăţenii ungari vor fi chemaţi să răspundă la întrebarea ”Vreţi să permiteţi UE să impună ca obligatorie mutarea unor cetăţeni care nu sunt unguri în Ungaria, fără aprobarea Adunării Naţionale?”. Viktor Orban a precizat că întrebarea a fost transmisă Comisiei Electorale Naţionale, în vederea obţinerii aprobării. “Guvernul răspunde unui sentiment public. Suntem de părere că acceptarea cotelor de refugiaţi fără consultarea poporului ar fi un abuz de putere”
 a precizat Viktor Orban. Şeful guvernului de la Budapesta a menţionat că valul de refugiaţi ar putea modifica harta etnică, religioasă şi culturală atât în Ungaria cât şi în restul Europei. Premierul maghiar nu a precizat când ar putea avea loc referendumul. 
"Atacuri teroriste, afluxul de imigranţi clandestini, datoria Greciei, ascensiunea naţionalismului: în Uniunea Europeană, preocupările şi disensiunile au luat o amploare fără precedent din anii 1940 până acum". "Confruntată cu aceste probleme, Europa este paralizată (…) liderii statelor europene (…) până acum, au trădat cele mai valoroase visuri ale popoarelor europene, certându-se unii cu alţii"
. 

PLANUL DE PACE PENTRU SIRIA, SUB SEMNUL ÎNTREBĂRII

În războiul din Siria, care durează de aproape cinci ani, au murit aproximativ 470000 de sirieni. Dintre aceştia, 400000 au murit în urma violenţelor iar 70000 din cauza condiţiilor precare de trai, “neavând acces la alimente, apă potabilă, servicii medicale, mai ales în zonele aflate sub asediu”. De asemenea, 45% dintre sirieni şi-au părăsit locuinţele. În total, 11,5% dintre locuitorii Siriei au murit sau au fost răniţi în timpul conflictului armat izbucnit în martie 2011, se menţionează într-un raport al Centrului Sirian pentru Studii Politice. Speranţa de viaţă a scăzut de la o medie de 70 de ani în anul 2010 la 55,4 ani în anul 2015, iar pierderile economice se ridică la 225 miliarde euro. Rata mortalităţii în Siria a crescut de la 4,4 decese raportate la 1000 de locuitori, la 10,9, în 2015. Nivelul de sărăcie a crescut la 85% în anul 2015. "Folosim metode foarte riguroase de cercetare şi suntem siguri de cifrele furnizate" a precizat Rabie Nasser, autorul raportului. "Decesele indirecte vor fi şi mai multe în viitor, cu toate că ONG-urile şi Organizaţia Naţiunilor Unite le ignoră" a completat. "Suntem de părere că documentării şi estimărilor făcute de ONU în privinţa victimelor războiului le-au lipsit informaţii din cauza lipsei de acces la acestea în timpul crizei"
. 

Pe de altă parte Consiliul ONU pentru Drepturile Omului a avertizat că în închisorile aflate în subordinea administraţie de la Damasc se desfăşoară “acţiuni  masive de exterminare a deţinuţilor”. "Mulţi deţinuţi au murit după ce au fost bătuţi sau supuşi altor acte de tortură", au afirmat anchetatori ai Consiliului ONU pentru Drepturile Omului, denunţând "politica de exterminare" a persoanelor aflate în penitenciare. "Este evident că autorităţile guvernamentale care administrează închisorile sunt la curent cu decesele produse pe scară masivă" au precizat experţii ONU. Zeci de mii de persoane, inclusiv femei şi copii, “zac în condiţii mizerabile în penitenciarele guvernamentale” din Siria. "Decesele masive ale prizonierilor sunt consecinţa condiţiilor teribile din centrele pentru detenţie şi rezultatul politicilor de stat care au ca scop atacarea populaţiei civile"
 au subliniat anchetatorii.

Marile puteri, printre care SUA şi Rusia, au convenit asupra planului de încetare a conflictului armat în Siria, accesului transporturilor umanitare în oraşele asediate şi reluarea negocierilor de pace de la Geneva între guvernul sirian şi opoziţie. Secretarul american de stat, John Kerry, a avertizat, însă, că acordul este doar unul agreat pe hârtie, care trebuie să-şi dovedească valabilitatea pe teren. "Trebuie să vedem ce se va întâmpla la sol, pe câmpul de luptă" a afirmat John Kerry, cu menţiunea că "fără o tranziţie politică, nu e posibil un acord de pace"
.  
Ministrul rus de Externe, Serghei Lavrov, a precizat că Rusia nu va înceta raidurile aeriene în Siria, cu sublinierea că acordul de încheiere a conflictului armat nu se aplică în cazul grupărilor teroriste Statul Islamic şi Al Nusra - afiliată reţelei Al-Qaida. "Forţele noastre aeriene vor continua să lupte împotriva acestor organizaţii" a declarat Serghei Lavrov. Şeful diplomaţiei ruse a menţionat că negocierile de pace de la Geneva trebuie reluate cât mai repede cu putinţă, iar la discuţii este esenţial să participe toate grupurile opoziţiei siriene. Pe de altă parte, a apreciat că implementarea acordului de încetare a ofensivei militare în Siria “va fi o chestiune dificilă”
.

Planul privind încetarea bombardamentelor în Siria a fost convenit pe fondul solicitărilor reprezentanţilor opoziţiei siriene, care au abandonat negocierile de pace de la Geneva. Principalul grup al opoziţiei siriene a salutat planul agreat de marile puteri, a precizat purtătorul de cuvânt Salim al-Muslat. “Dacă vom vedea fapte şi planul va fi implementat, ne vom vedea în curând la Geneva"
, a declarat Salim al-Muslat. 

Unii politicieni occidentali au reacţionat cu scepticism faţă de acordul de la München. Senatorul american John McCain a declarat că nu consideră înţelegerea un progres. "Să fim clari legat de ceea face acest acord. El permite Rusiei să-şi continue (…) asaltul asupra Alepului" a menţionat senatorul american. "Domnul Putin nu este interesat să fie partenerul nostru. El vrea să consolideze regimul al-Assad" a subliniat John McCain. La rândul său, Norbert Roettgen, preşedintele Comisiei pentru Afaceri Externe din Parlamentul german, a declarat că Moscova este hotărâtă să creeze "fapte pe teren"
, cu scopul de a-şi consolida poziţia în negocieri.  
Obama cere Rusiei să înceteze bombardarea rebelilor "moderaţi" în Siria - Moscova rămâne “angajată” în campanie 

Preşedintele american, Barack Obama, a cerut ca Rusia să înceteze bombardarea rebelilor "moderaţi" în Siria, într-o convorbire purtată la telefon cu preşedintele rus, Vladimir Putin.  Discuţia a avut loc la două zile după ce marile puteri au convenit încetarea limitată a ostilităţilor în Siria.  "Preşedintele Obama a subliniat în special importanţa faptului ca Rusia să joace în viitor un rol constructiv şi să-şi înceteze campania aeriană împotriva forţelor moderate ale opoziţiei din Siria"
 s-a precizat într-un comunicat al Casei Albe.

Kremlinul a transmis că Vladimir Putin şi Barack Obama au convenit asupra unei intensificări a cooperării în vederea implementării acordului de la München.  Însă, s-a subliniat că Rusia rămâne angajată în campania împotriva Statului Islamic şi "altor organizaţii teroriste". După acordul de la München, aviaţia militară rusă a efectuat sute de raiduri aeriene în Siria, atacând peste 1500 de poziţii teroriste. "Avioane ruse au efectuat 444 de raiduri aeriene în perioada 10-16 februarie, atacând 1593 de poziţii teroriste în provinciile Deir ez-Zor, Daraa, Homs, Hama, Latakia şi Alep"
 a declarat Igor Konaşenkov, purtătorul de cuvânt al Ministerului rus al Apărării. 

Potrivit Al Monitor, Washingtonul a cerut Moscovei “să nu bombardeze sectoarele din nordul Siriei”, unde “sunt desfăşurate forţe speciale ale Statelor Unite”. Sectoarele respective sunt controlate de “rebelii moderaţi, susţinuţi de SUA şi de aliaţii acestora”. Responsabili militari americani au afirmat că “Pentagonul a cerut ca forţele ruse să nu atace sectoarele din nordul Siriei, unde forţele special americane antrenează combatanţi locali pentru a lupta împotriva Statului Islamic”
. Începând cu luna decembrie 2015, responsabili din Pentagon s-au adresat oficialilor din ministerul Apărării de la Moscova “exprimând speranţa că avioanele ruse vor evita”
 sectoarele din nordul Siriei. La mijlocul lunii ianuarie, în replică la loviturile aeriene ruse, Pentagonul a iniţiat un plan pentru antrenarea a 7000 de rebeli în Siria “în cadrul efortului de securizare a frontierei meridionale a Turciei”. Planul, elaborat în cooperare cu Turcia, prevedea “crearea unei zone de securitate în nordul Siriei”
. 
Merkel susţine o zonă de interdicţie aeriană în Siria

Cancelarul german, Angela Merkel, s-a declarat favorabilă instituirii unei zone de interdicţie aeriană în Siria, după cum solicită Turcia. "În actuala situaţie, ar fi util să existe o zonă în care niciunul dintre beligeranţi să nu mai aibă activităţi, mai exact un fel de zonă de excludere aeriană".

 Angela Merkel nu a oferit detalii despre limitele acestei eventuale zone. "Bombardamentele din provincia Alep, în special cele ale Rusiei, nu fac decât să complice situaţia" a precizat şefa guvernului german. De asemenea, a subliniat că "nu se pot organiza negocieri cu organizaţia teroristă Stat Islamic", cu menţiunea că un acord de suspendare a ostilităţilor între serviciile de securitate subordonate administraţiei al-Assad şi forţele opoziţiei “ar fi de mare ajutor"
. Statele Unite ale Americii şi Rusia nu susţin ideea unei zone de interdicţie aeriană în Siria. 
Confruntări între grupuri rebele siriene susţinute de SUA

Reprezentanţi ai batalioanelor rebele siriene sprijinite de Statele Unite au declarat, la sfârşitul lunii februarie, că au avut confruntări armate cu alte grupări siriene susţinute, la rândul lor, de Washington. Astfel, batalionul Furqa al Sultan Murad, susţinut de SUA, a fost atacat de militanţii kurzi din Alep - la rândul lor, susţinuti de ameriani. Informaţia a fost frunizată de Ahmed Othman, comandantul batalionului Furqa al Sultan Murad - care a catalogat situaţia drept “stranie”, motiv pentru care este “incapabil să înţeleagă lucrurile”.  
Furqa al Sultan Murad primeşte sprijin american în cadrul unui program prin care sunt susţinute grupurile rebele ce luptă pentru răsturnarea regimului al-Assad şi înlăturarea peşedintelui sirian de la putere. La rândul lor, militanţii kurzi - grupaţi în cadrul Unităţii de Protecţie a Poporului Kurd - sunt sprijiniţi de Pentagon în cadrul eforturilor americane de a lupta împotriva Statului Islamic. Militanţii kurzi îşi coordonează operaţiunile cu cele ale forţelor americane. Ahmed Othman a afirmat că “militanţii YPG au încercat să preia controlul asupra unor zone din Alep”
, ceea ce a dus la schimburi de focuri soldate cu victime de ambele părţi.
  Un responsabil din cadrul guvernului de la Ankara a declarat, sub protecţia anonimatului, că este vorba de grupuri “care obţin nu doar sprijin american, dar şi instrucţie din partea americanilor”. Referindu-se la YPG, oficialul turc a afirmat că gruparea a beneficiat de “un interes deosebit” din partea Statelor Unite, în detrimentul grupurilor rebele arabe ale “opoziţiei moderate” cărora “americanii nu le-au livrat suficientă muniţie”. 


Potrivit lui Andrew Tabler, expert în problematica siriană la Washington Institute for Near East Policy - think tank specializat pe politica externă a SUA - astfel de confruntări riscă să aibă drept consecinţă pierderea, de către Statele Unite, a cooperării “componentei arabe” în Siria - esenţială pentru lupta împotriva Statului Islamic. “Dacă situaţia va continua, unica opţiune a Statelor Unite ca fi cooperarea exclusivă cu YPG. Ar fi bine, în condiţiile în care kurzii ar fi majoritari în Siria - ceea ce nu este cazul. Este nevoie de arabii suniţi pentru a înfrânge Statul Islamic”
 a subliniat Andrew Tabler.
Situaţia reală a conflictului din Siria este prezentată deformat pentru opinia public mondială, a avertizat unul dintre prestigioşii jurnalişti americani. Potrivit lui Stephen Kinzer, ex-corespondent special al The New York Times, informaţiile referitoare la Siria sunt “dictate de la Washington”, fără a se baza pe situaţia reală de pe teren, ceea ce echivalează cu un “adevărat scandal pentru jurnalism”. Stephen Kinzer îşi exemplifică afirmaţiile relatând o situaţie constatată personal, care fusese “omisă voit” din informaţiile oficiale transmise prin mass media, situaţie catalogată drept “unul dintre episoadele cele mai ruşinoase” ale profesiei sale din perspectiva acoperirii falacioase a conflictului sirian şi rolului jucat de diverse ţări implicate.  
Jurnalistul descrie situaţia reală din jurul oraşului Alep într-un moment din ultima decadă a lunii februarie. Militanţii grupurilor armate antiguvernamentale devastau oraşul, în timp ce armata siriană şi aviaţia rusă îi respingeau în afara Alepului.  Stephen Kinzer citează mărturia unui locuitor din Alep, care precizează că “rebelii moderaţi (…) atacă periferia oraşului cu rachete şi cu recipiente cu gaz”. La rândul său, politologul libanez Marwa Osma a precizat  că trupele Damascului şi aliaţii lor constituie “unica forţă care luptă, cu adevărat, împotriva Statului Islamic”, pe teren.  
Stephen Kinzer subliniază că mass media din Statele Unite nu se apleacă asupra unor astfel de mărturii de netăgăduit şi nu le menţionează - acestea necorespunzând “naraţiunii de la Washington”. “Adevărul este că, în cea mai mare parte, segmentele mass media nord-americane afirmă exact contrariul a ceea ce se petrece pe teren. Sugerează că Alep este “o zonă eliberată” (…) şi că acum se zbate în mizerie”. Jurnalistul afirmă că “discursul” ţinut americanilor susţine că trebuie luptat împotriva guvernului al-Assad şi împotriva aliaţilor săi ruşi şi iranieni, că importantă este victoria coaliţiei care reuneşte americanii, turcii, saudiţii, kurzii şi opoziţia moderată siriană, ceea ce “este stupid”. O bună parte din ştirile despre evenimentele mondiale “sunt furnizate de  jurnaliştii de la Washington”, ceea ce face ca “accesul la informaţii şi credibilitatea lor” să depindă de “acceptarea paradigmelor oficiale”. Jurnaliştilor care acoperă evenimentele din Siria li se oferă contacte cu “Pentagonul, Departamentul de stat, Casa Albă” şi cu “experţii din centrele de studii”. Astfel, în Statele Unite se creează “o sursă unică de informaţii legate de Siria”
, a conchis Stephen Kinzer.  
"Escaladarea militară” compromite armistiţiul sirian 

Secretarul general al ONU, Ban Ki-moon, a avertizat că escaladarea activităţilor militare în Siria ameninţă să deraieze eforturile în vederea implementării unui armistiţiu şi reluării negocierilor de pace. "Escaladarea activităţilor militare de către unele părţi şi ameninţările cu intensificarea recurgerii la forţă riscă să deraieze eforturile în vederea găsirii unei soluţii politice pe termen lung" a precizat Ban Ki-moon în raportul prezentat Consiliului de Securitate privind implementarea rezoluţiei care stabileşte o foaie de parcurs a procesului de pace în Siria. Rezoluţia a fost susţinută de 17 ţări care mediază negocieri între părţile implicate în conflictul sirian. Aceleaşi state au convenit la München asupra unei "încetări a ostilităţilor" în termen de o săptămână. Cu o zi înainte de acest termen, Ban Ki-moon a subliniat că nu era evidentă o eventuală implementare a armistiţiului, în contextul în care forţele guvernamentale siriene - susţinute fiind de forţele aeriene ruse -  şi-au continuat campania de încercuire a oraşului Alep, după ce au blocat “o rută de aprovizionare a acestui fief rebel dinspre Turcia”. În plus, Ankara a făcut un pas în conflict, bombârdând miliţii kurde siriene care încercau să preia controlul asupra unor porţiuni ale frontierei siriano-turce.  
Secretarul general al Organizaţiei Naţiunilor Unite a subliniat că membrii Consiliului de Securitate au fost puşi într-o situaţie ieşită din comun. "Părţile beligerante siriene şi susţinătorii lor pot continua să urmeze logica falimentară a victoriei militare, care a condus deja la (…) cea mai mare criză umanitară din vremurile noastre şi la crearea unor fiefuri ale unor organizaţii teroriste"
 precum grupările Statul Islamic şi filiala siriană Al-Qaida, Frontul al-Nusra, a declarat Ban Ki-moon, cu sublinierea că membrii permanenţi ai Consiliului de Securitate pot încerca să detensioneze situaţia şi să relanseze negocierile.

Ankara solicită o operaţiune terestră în Siria - Moscova se opune şi cere reunirea Consiliului de Securitate

Ankara a solicitat sprijinul aliaţilor, inclusiv al Statelor Unite, pentru a lansa o operaţiune terestră în Siria. “Fără o operaţiune la sol, războiul este imposibil de oprit” a afirmat un oficial turc, a cărui identitate nu a fost dezvăluită. Declaraţia a survenit după ce statele sunite din Golf, inclusiv Arabia Saudită, s-au declarat pregătite să intervină terestru în Siria. „Obiectivul măsurilor de precauţie luate de forţele noastre de securitate faţă de Rusia, Assad şi kurzii din Partidul Uniunii Democratice este de a dejuca planul celor care vor să atragă Turcia în război cu Siria”
 a precizat premierul Turciei, Ahmet Davutoglu.

Bashar al-Assad a avertizat că “o invazie va avea efecte globale” şi “nu va fi un picnic” pentru iniţiatorii ofensivei. De asemenea, s-a arătat sceptic în legătură cu respectarea acordului convenit la München. „Când vorbeşte Occidentul despre un armistiţiu? Cred că răspunsul este clar. Doar atunci când militanţii sunt răniţi, atunci când începe înfrângerea lor”
 a afirmat liderul de la Damasc.

Rusia a cerut convocarea unei reuniuni speciale a Consiliului de Securitate al ONU  pentru condamnarea planului administraţiei de la Ankara de lansare a unei intervenţii militare terestre în Siria, a anunţat Ministerul rus de Externe. "Rusia a cerut convocarea (…) unei reuniuni a Consiliului de Securitate al ONU pentru aprobarea unui proiect de rezoluţie care să pună capăt tuturor acţiunilor ce afectează suveranitatea şi integritatea teritorială a Siriei"
 a declarat Maria Zaharova, purtător de cuvânt al Ministerului rus de Externe. 
Puterile occidentale au respins încercarea Rusiei de a concentra eforturile ONU împotriva Turciei, în războiul din Siria, şi au îndemnat Moscova să respecte planul în vederea instituirii unui armistiţiu în această ţară devastată de cinci ani de conflicte. Ambasadorul american la ONU, Samantha Power, a acuzat Rusia că încearcă să distragă atenţia de la faptul că nu încetează raidurile prin care susţine campania guvernului sirian de încercuire şi recucerire a localităţii Alep, cel mai mare oraş sirian şi, totodată, unul dintre fiefurile rebelilor. "În loc să încerce să distragă atenţia lumii printr-o rezoluţie pe care tocmai a redactat-o, ar fi mult mai bine ca Rusia să implementeze rezoluţia pe care a votat-o deja" a declarat Samantha Power, cu referire la rezoluţia ONU care stabileşte o foaie de parcurs a procesului de pace în Siria. "Este extrem de important să se treacă la o dezescaladare" în războiul din Siria, a subliniat după o reuniune cu uşile închise a Consiliului de Securitate al ONU în care s-a examinat această ultimă iniţiativă rusă cu privire la Siria. "Avem deja o rezoluţie. Este rezoluţia dreaptă. Ne-am angajat în legătură cu ea şi cerem Rusiei acelaşi lucru"
 a adăugat Samantha Power.  

Puterile occidentale au acuzat că susţinerea acordată de Moscova trupelor guvernamentale siriene în confruntările terestre - chiar în timp ce se negocia un armistiţiu la ONU - reprezintă cauza escaladării conflictului.  "Ne confruntăm cu o escaladare militară periculoasă, care poate scăpa uşor de sub control şi care ne poate conduce într-o direcţie necunscută" a avertizat François Delattre, ambasadorul francez la ONU. Intrarea Turciei în conflictul sirian este "rezultatul direct al ofensivei brutale în nordul Siriei a regimului sirian şi aliaţilor săi", a apreciat oficialul francez. "Rusia trebuie să înţeleagă că susţinerea necondiţionată pe care i-o acordă preşedintelui sirian Bashar al-Assad este o fundătură care poate fi extrem de periculoasă" a subliniat François Delattre. Diplomatul a avertizat că un eşec al implementării armistiţiului negociat ar putea avea drept consecinţă "o conflagraţie în întreaga regiune"
.

Emisarul ONU pentru Siria, Staffan da Mistura, a anulat o rundă de negocieri vizând procesul de pace în Siria, programată pentru 25 februarie. El a precizat că nu poate să readucă "în mod realist" reprezentanţii Guvernului şi opoziţiei siriene înapoi la masa negocierilor într-un interval scurt. "Avem nevoie de negocieri reale de pace, nu doar de discuţii despre discuţii"
 a afirmat Staffan da Mistura.   

Pentru ca negocierile să reuşească, este necesar ca toate cele 17 ţări din cadrul Grupului internaţional de susţinere a Siriei să dea dovadă de o susţinere "reală, angajată şi pe temen lung" a afirmat Ban Ki-moon. El şi-a reiterat îndemnul ca membrii Consiliului de Securitate să sesizeze Curtea Penală Internaţională pentru a ancheta eventuale crime de război în Siria. "Cei vinovaţi trebuie să dea socoteală pentru crimele înfiorătoare care continuă"
.

Atentat la Ankara - în replică, forţele turce au bombardat baze ale militanţilor kurzi

O explozie puternică, provocată de un vehicul-capcană s-a înregistrat la Ankara, în apropierea unei baze militare. În urma atentatului, “cel puţin 28 de persoane au murit, iar alte 61 au fost rănite”
. Explozia a vizat autocare militare, a anunţat armata turcă. Un vehicul încărcat cu explozibil s-a apropiat de autocarele militare oprite la un semafor, în centrul oraşului Ankara. Atentatul a avut loc în apropierea sediului Statului Major general al armatei turce, nu departe de Guvernul şi de Parlamentul Turciei. Armata turcă nu a precizat câţi militari se aflau în autocarele vizate. 
Premierul Turciei, Ahmet Davutoglu, a declarat că atacul de la Ankara a fost comis de "organizaţia siriană teroristă Unitatea de Protecţie a Poporului Kurd", (YPG), în cooperare cu Partidul Muncitorilor din Kurdistan (PKK)."Acest atac a fost lansat de un membru YPG în cooperare cu membri ai organizaţiei teroriste separatiste PKK din Turcia" a afirmat şeful guvernului de la Ankara, cu menţiunea că "atacatorul sinucigaş a fost Salih Necar". Ahmet Davutoglu a subliniat că “atacul a scos la iveală adevărata faţă a formaţiunii YPG” şi “a dovedit încă o dată că aceasta este o organizaţie teroristă”
. 
Premierul turc a calificat membrii YPG drept “mercenari ai Moscovei”, acuzând  că majoritatea bombardamentelor efectuate de Rusia “sunt îndreptate împotriva opoziţiei moderate” ceea ce “agravează situaţia” şi determină “mii de alţi refugiaţi să fugă spre Turcia şi spre Europa”
. 
Autorităţile turce au afirmat în repetate rânduri că gruparea siriană YPG, subdiviziune armată a Partidului Uniunii Democratice (PYD), este o organizaţie teroristă care are legături puternice cu teroriştii din cadrul Partidului Muncitorilor din Kurdistan. Ankara susţine că “ambele grupuri sunt coordonate de aceleaşi centre de operaţiuni din localitatea irakiană Qandil”. Uniunea Europeană şi SUA, alături de alţi aliaţi occidentali ai Turciei, au recunoscut formaţiunea PKK drept organizaţie teroristă, însă nu au inclus gruparea YPG în aceeaşi categorie.

Preşedintele Turciei, Recep Tayyip Erdogan, a afirmat anterior că ţara sa nu va accepta crearea unui bastion kurd la frontiera cu Siria şi va continua să bombardeze poziţiile miliţiilor kurde siriene. "Nu vom accepta niciodată un nou Kandil” - bază a Partidului Muncitorilor din Kurdistan în Irak - “la frontiera noastră". Pe cale de consecinţă, "nu se pune problema să oprim raidurile asupra forţelor kurde în Siria"
. 
După câteva ore de la atentatul comis la Ankara, forţele turce au bombardat baze ale militanţilor kurzi în nordul Irakului. Raidurile aeriene au fost efectuate în Haftanin, la frontiera cu Turcia, unde se află o bază a Partidului Muncitorilor din Kurdistan. Potrivit armatei turce, au fost vizaţi 60-70 de militanţi kurzi, “printre care se aflau şi lideri ai filialei PKK din Irak”
. Au fost bombardate forţe ale YPG  în regiunea Azaz, din nordul oraşului Alep. 
Unul dintre liderii PKK, Cemil Bayik, a negat că gruparea ar fi comis atacul de la Ankara din 17 februarie. "Nu ştim cine este responsabil de comiterea atacului (…) dar ar putea fi o reacţie faţă de masacrele din Kurdistan" a declarat liderul PKK, referindu-se la regiunea kurdă care cuprinde arii din Turcia, Irak, Siria şi Iran. La rândul său, liderul Partidului Uniunii Democratice, Salih Muhammad, a respins acuzaţiile Turciei privind implicarea în atentatul de la Ankara. "Acuzaţiile sunt absolut false. Kurzii nu sunt implicaţi în ce s-a întâmplat la Ankara. Totul are legătură cu operaţiunile Turciei contra reţelei teroriste Stat Islamic" a afirmat Salih Muhammad. "Pot da asigurări că YPG nu trage nici măcar un glonţ spre Turcia. Nu considerăm Turcia un inamic"
.

Atacul de la Ankara este parte a unei serii de atentate comise în Turcia în ultima perioadă. La începutul lunii ianuarie, un atentat sinucigaş a avut loc în zona centrală din Istanbul. O amplă campanie militară împotriva militanţilor kurzi a fost declanşată de forţele turce în sud-estul ţării, bilanţul depăşind 600 de morţi. Forţele turce au lansat şi o campanie militară împotriva militanţilor kurzi sirieni (YPG) în nordul Siriei, în apropiere de frontiera cu Turcia, intervenţie criticată de Franţa şi de SUA care au solicitat oprirea imediată a bombardamentelor.

O grupare desprinsă din PKK a revendicat atentatul
Atentatul comis la Ankara a fost revendicat de Şoimii Libertăţii Kurdistanului, grupare disidentă a mişcării separatiste Partidul Muncitorilor din Kurdistan. Gruparea Şoimii Libertăţii Kurdistanului (TAK) a difuzat o înregistrare în care a anunţat că atentatul este o reacţie la operaţiunile turce împotriva etnicilor kurzi. Gruparea TAK nu face parte, oficial, din mişcarea separatistă Partidul Muncitorilor din Kurdistan, dar guvernul turc susţine că aceste două organizaţii  colaborează strâns. Administraţia de la Ankara a atribuit atentatul unei alte mişcări kurde, Unitatea de Protecţie a Poporului Kurd, activă în Siria şi Irak, care a negat orice implicare. 
Anterior, între Turcia şi Statele Unite s-a desfăşurat un schimb dur de replici din cauza grupului kurd Unitatea de Protecţie a Poporului Kurd.  Ankara a susţinut că organizaţia kurdă cooperează cu Rusia în Siria şi este asociată cu Partidul Muncitorilor din Kurdistan, care are revendicări teritoriale în Turcia. Autorităţile turce au susţinut că Unitatea de Protecţie a Poporului Kurd (YPG), aripa militară a Partidului Uniunii Democratice, este organizaţie teroristă. Ankara se teme că Partidul Uniunii Democratice ar putea contribui semnificativ la inataurarea unui Kurdistan unificat şi autonom în nordul Siriei. 
Moscova a îndemnat Damascul să respecte armistiţiul

Rusia a recomandat administraţiei de la Damasc să respecte planul de încetare a focului. "Rusia a investit foarte mult în criza din Siria, la nivel politic, diplomatic şi acum chiar militar" a declarat Vitali Ciurkin, ambasadorul rus la ONU. "Prin urmare, am vrea ca preşedintele Bashar al-Assad să ţină cont de aceste aspecte" a adăugat. "Am auzit declaraţiile preşedintelui al-Assad (…) Sigur că Administraţia de la Damasc nu ignoră eforturile diplomatice depuse de Rusia (…) Există discuţii despre o încetare a focului, despre o încetare a ostilităţilor în viitorul apropiat. Lucrăm intens la acest lucru" a subliniat diplomatul rus. "Dacă autorităţile siriene urmează calea Rusiei în soluţionarea acestei crize, au şansa de a ieşi din această situaţie cu demnitatea intactă"
. 
Rusia este principalul aliat internaţional al administraţiei al-Assad, susţinută regional de Iran. Statele Unite şi Rusia au convenit să faciliteze instituirea unui armistiţiu în Siria, însă preşedintele sirian, Bashar al-Assad, a exprimat determinarea de a continua lupta, chiar pe termen lung, pentru restabilirea controlului asupra zonelor ocupate de insurgenţi sau terorişti. "Vom recuceri zonele ocupate, chiar dacă acest lucru ar putea dura mult timp"
 a afirmat Bashar al-Assad. Pe de altă parte, preşedintele siarian a subliniat că vrea să fie “cel care va salva Siria”
.
Washingtonul a îndemnat Ankara “să dea dovadă de reţinere”

După respingerea iniţiativei Rusiei la Consiliul de Securitate al ONU vizând Turcia, Casa Albă a anunţat că preşedintele american, Barack Obama, a discutat cu omologul său turc, Recep Tayyip Erdogan, îndemnându-l să înceteze bombardarea unor miliţii kurde la frontiera cu Siria. Barack Obama a convenit cu Recep Tayyip Erdogan că miliţiile kurde "nu ar trebui să caute să exploateze circumstanţele din această zonă pentru a prelua controlul asupra unor teritorii" şi a îndemnat Ankara "să dea dovadă de reţinere şi să înceteze tirurile de artilerie în zonă"
. 

Bombardamentele Turciei au evidenţiat existenţa unui dezacord marcant  între Washington şi Ankara. Turcia consideră că gruparea Unitatea de Protecţie a Poporului Kurd din Siria este aliata unor grupări teroriste scoase în afara legii în Turcia. Pe de altă parte, Statele Unite ale Americii au cooperat cu Unitatea de Protecţie a Poporului Kurd în cadrul unei campanii încununate de succes în vederea recuceririi unor teritorii asupra cărora Statul Islamic a preluat controlul în anul 2014. Astfel, forţe kurde susţinute de americani au recucerit, de la Statul Islamic, oraşul sirian Shaddadeh - ultimul fief al grupării teroriste în provincia Hassakeh din nord-estul ţării - după confruntări dure, a precizat Observatorul Sirian pentru Drepturile Omului.  
Rusia nu va ataca “grupurile opoziţiei moderate” siriene

Rusia s-a angajat să nu lanseze atacuri împotriva grupurilor siriene considerate de Statele Unite ca făcând parte din opoziţia moderată, a precizat Departamentul de Stat al SUA cu câteva ore înainte de intrarea în vigoare a acordului de încetare a ostilităţilor în Siria. "Este timpul" ca Rusia, "să arate prin acţiuni, nu prin cuvinte că dă dovadă de seriozitate cu privire la încetarea focului sau încetarea ostilităţilor, precum şi în legătură cu procesul politic spre o tranziţie" în Siria, a declarat purtătorul de cuvânt al Departamentului de Stat, Mark Toner. "Ruşii s-au angajat să nu efectueze lovituri aeriene împotriva grupurilor pe care noi le considerăm ca făcând parte din opoziţia moderată"
 a subliniat purtătorul de cuvânt.

Încetare a focului în baza acordului americano-rus


Potrivit acordului americano-rus susţinut de ONU,  sâmbătă 27 februarie, la ora locală 0.00, în Siria a intrat în vigoare încetarea focului între regimul de la Damasc şi rebeli. Acordul de încetare a focului a fost acceptat şi de miliţiile kurde care operează în nordul Siriei. Este primul armistiţiu de amploare în războiul declanşat în martie 2011. “Exact la miezul nopţii, armele au tăcut în suburbiile Damascului şi în oraşul Alep”
. Armistiţiul precedent, care ar fi trebuit să intre în vigoare cu o săptămână în urmă, potrivit unui acord mediat de Moscova şi Washington, a fost ignorat de beligeranţi. 
Statul Islamic, care controlează nord-estul şi estul ţării, precum şi jihadiştii Frontul Al-Nosra - ramură siriană a organizaţiei Al Qaida - nu au fost incluşi în acord. Şeful Frontului Al-Nosra, Abu Mohammad al-Jolani, le-a cerut rebelilor care îi sunt aliaţi să respingă armistiţiul, pe care l-a calificat drept "umilitor".  

În timpul zilei, au avut loc bombardamente intense. Potrivit Observatorului Sirian pentru Drepturile Omului, avioanele ruseşti şi ale regimului sirian au efectuat 180 de raiduri asupra regiunii Damasc, în nordul şi vestul provinciei nordice Alep, precum şi asupra provinciilor centrale Homs şi Hama. Aceste zone, controlate de rebeli, sunt vizate în mod direct de încetarea focului. Raidurile au ţintit, de asemenea, regiunea Latakia, situată în vestul ţării, şi zone controlate de Statul Islamic. 

Înainte de ora prevăzută pentru oprirea luptelor, Consiliul de Securitate al ONU a adoptat o rezoluţie pentru sprijinirea armistiţiului. De asemenea, emisarul ONU pentru Siria, Staffan da Mistura a convocat guvernul şi opoziţia din Siria la o nouă rundă de negocieri de pace la începutul lunii martie, cu condiţia încetării depline a ostilităţilor si menţinerii accesului umanitar. 

Rezoluţie a Consiliul de Securitate vizând încetarea luptelor

Consiliul de Securitate al ONU a cerut în unanimitate, ca toate părţile implicate în războiul din Siria să respecte termenii acordului SUA-Rusia privind "încetarea ostilităţilor", intrat în vigoare sâmbătă 27 februarie. Cererea a fost inclusă într-o rezoluţie elaborată în comun de Rusia şi Statele Unite care insistă, de asemenea, ca guvernul şi opoziţia sin Siria să reia convorbirile de pace sub egida Organizaţiei Naţiunilor Unite. Înainte de votul în Consiliul de Securitate, mediatorul ONU pentru Siria, Staffan de Mistura, a declarat de la Geneva, prin videoconferinţă, că intenţionează să reia negocierile de pace în 7 martie, “odată luptele oprite şi accesul umanitar menţinut”. Negocierile de pace au fost suspendate la începutul lunii februarie.
Consiliul de Securitate a cerut "tuturor părţilor vizate de încetarea ostilităţilor să-şi îndeplinească angajamentele". De asemenea, a cerut "tuturor statelor membre şi în special celor din ISSG” - Grupul Internaţional de Sprijin pentru Siria - “să se folosească de influenţa lor asupra părţilor pentru a înceta ostilităţile, a asigura îndeplinirea angajamentelor şi a sprijini eforturile pentru a crea condiţii în vederea încetării durabile” a focului. 
Rezoluţia reiterează apelul la un "acces umanitar liber, în siguranţă şi rapid"
 în Siria, în special pentru cei aproape 4,6 milioane de sirieni blocaţi în zonele asediate sau în care este greu de ajuns. Se reafirmă, totodată, necesitatea unui proces de negocieri care să ducă la o tranziţie politică. Între Statele Unite ale Americii şi Rusia există un dezacord legat de înlăturarea de la putere a preşedintelui sirian Bashar al-Assad.  Washingtonul consideră că înlăturarea lui Bashar al-Assad este o condiţie importantă pentru succesul negocierilor de pace de la Geneva. Potrivit Moscovei, doar alegătorii sirieni au dreptul să decidă soarta lui Bashar al-Assad. 
 "Va fi extrem de dificil, mai ales la început. Chiar şi o dezescaladare parţială ar îmbunătăţi în mod real viaţa sirienilor" a declarat, în faţa Consiliului, ambasadoarea SUA la ONU, Samantha Power, adăugând că “orice încălcări ale încetării ostilităţilor trebuie primite” cu un "răspuns sobru, coordonat".  La rândul său, ministrul rus adjunct de Externe, Ghenadi Gatilov, a apreciat, în cadrul Consiliului de Securitate, că "avem, acum, o şansă reală de a pune capăt violenţei şi de a intensifica lupta colectivă împotriva terorismului", cu menţiunea că există, de asemenea, “o oportunitate de creştere a ajutorului umanitar”
. 

Reuniunea Consiliului de Securitate a fost amânată cu o jumătate de oră, timp în care Statele Unite şi Rusia s-au angajat în negocieri de ultim moment privind textul rezoluţiei.  Printre modificări s-a numărat eliminarea a două referiri la Înaltul Comitet de Negocieri (HNC) susţinut de Arabia Saudită, o coaliţie a opoziţiei siriene pe care Rusia şi Iranul nu o consideră ca fiind reprezentantă legitimă în negocierile de pace. 

VARIA
ÎNTÂLNIRE ISTORICĂ ÎNTRE SUVERANUL PONTIF ŞI PATRIARHUL BISERICII ORTODOXE RUSE, LA HAVANA

"Dragă frate, în sfârşit!" a spus Papa Francisc adresându-se Patriarhului rus Chiril, în timp ce se îmbrăţişau, în faţa unui mare crucifix în stil bizantin, cu ocazia întâlnirii istorice de la Havana - prima după Marea Schismă din anul 1054.  "Acum, lucrurile sunt mai uşoare" a replicat Patriarhul Bisericii Ortodoxe ruse. "Este mai clar că e voinţa lui Dumnezeu"
 a adăugat Suveranul Pontif. Întâlnirea privată între Patriarhul Bisericii Ortodoxe Ruse şi Suveranul Pontif a durat aproximativ două ore, în incinta aeroportului Jose Marti din Havana, în prezenţa Mitropolitului Ilarion, consilierul pentru Relaţii Externe al Patriarhiei de la Moscova, a cardinalului Kurt Koch, preşedintele Consiliului pontifical pentru Unitatea creştinilor, şi a interpreţilor. 

Patriarhul Bartolomeu I al Constantinopolului a trimis un mesaj în care îi anunţa pe fraţii săi întru Christos, Papa Francisc şi Pat Kiril, că se roagă pentru ei. El a amintit şi de debutul dialogului din anul 1964, îniţiat de Papa Paul al VI-lea, ale cărui roade se văd acum.

O declaraţie comună, prezentată după întrevedere, susţine coexistenţa în pace şi comuniune a membrilor celor două comunităţi creştine, enumerând priorităţi comune precum încetarea conflictului separatist din Ucraina şi a persecuţiilor care vizează creştinii în Orientul Mijlociu şi din unele zone ale Africii. "Suntem preocupaţi în primul rând de acele regiuni ale lumii unde creştinii sunt victime ale acţiunilor de persecutare. În multe ţări din Orientul Mijlociu şi din Africa, familii întregi, sate şi oraşe ale fraţilor noştri întru Hristos sunt exterminate. Bisericile din aceste zone sunt distruse şi jefuite în mod barbar, obiectele sacre sunt profanate, monumentele sunt distruse" se precizează în declaraţia comună. "Sperăm ca întrevederea noastră să contribuie la restabilirea unităţii dorite de Dumnezeu"
.
Documentul pastoral adoptă poziţii comune în favoarea apărării valorilor creştine fundamentale, inclusiv a familiei tradiţionale, criticând secularismul, consumismul şi avortul. De asemenea, Papa Francisc şi Patriarhul Chiril au denunţat inegalităţile economice din lume, care forţează mase mari de oameni să imigreze spre ţări dezvoltate. Documentul se evidenţiază  prin concreteţe şi prin voinţa celor două Bisericii de a coopera. Lumea aşteaptă "de la noi nu doar cuvinte, ci fapte concrete" se arată în declaraţia comună.
"Am avut o discuţie deschisă, fiind conştienţi pe deplin de responsabilitatea pe care o avem pentru viitorul creştinismului şi al civilizaţiei umane" a declarat Patriarhul Chiril după întrevedere. "Am vorbit sincer, ca fraţii", a afirmat Papa Francisc după întâlnire. La conferinţa de presă din aeroport a fost prezent şi preşedintele Cubei, Raul Castro. "Nu vreau să plec fără a exprima recunoştinţa faţă de Cuba, faţă de marele popor cubanez şi faţă de preşedinte. Dacă lucrurile vor continua în această direcţie, Cuba va deveni capitala unităţii"
 a adăugat Suveranul Pontif. 

Întâlnirea de la Havana mai are o însemnătate specială, prefigurând un eveniment fără precedent în ultimul mileniu. În luna iunie, Creta va găzdui primul Mare Sinod Ortodox din ultimii 1000 de ani. Detaliile finale ale evenimentului au fost discutate în luna ianuarie, la Geneva. Roma a fost  în permanentă legătură cu reprezentanţii Bisericii Ortodoxe - excepţie făcând Patriarhul Chiril, care, până la întâlnirea istorică de la Havana, a păstrat distanţa. Situaţia s-a schimbat după întâlnirea dintre Papa Francisc şi Patriarhul Chiril - care, fără îndoială, va influenţa pozitiv reuniunea la vârf din Creta.

Anunţul întâlnirii, lansat simultan la Roma şi la Moscova


Anunţul întâlnirii dintre Papa Francisc şi Patriarhul Chiril a fost făcut în 5 februarie, la prânz, atât la Roma cât şi la Moscova. Era finalizarea unui proiect „pregătit demult”, după cum s-a precizat în comunicatul comun. Simultanietatea anunţului conţine, în sine, un mesaj - este expresia unui tip de diplomaţie tăcută, denotând seriozitatea scopului întâlnirii.

La Roma, Sfântul Scaun a convocat o conferinţă extraordinară de presă pentru a anunţa, în şase limbi, acest “eveniment de importanţă excepţională”, potrivit formulării purtătorului de cuvânt al Vaticanului, Federico Lombardi “A fost căutat, în permanenţă, un loc neutru pentru această întâlnire” a completat. Conferinţa de presă a fost marcată de un moment sensibil. Cardinalul Kurt Koch, responsabil pentru relaţiile ecumenice al Vaticanului, nu a răspuns explicit la întrebarea dacă întâlnirea de la Havana îi va fi de folos preşedintelui Rusiei. "Cred că Putin este de acord cu întrevederea. Mai mult nu pot să spun"
. 
La Moscova, întâlnirea din Cuba a fost prezentată mai sobru. “Coincidenţa datelor” şi “intersectarea itinerariilor” capilor celor două Biserici a făcut posibilă această “premieră istorică”, potrivit responsabilului cu relaţiile externe din cadrul Patriarhiei Moscovei, care a subliniat că Patriarhul Kiril merge în Cuba “la invitaţia preşedintelui Raul Castro” pentru a se întâlni cu fratele acestuia, Fidel Castro şi cu comunitatea rusofonă, care numără aproximativ “15000 de persoane” şi care „aşteaptă cu nerăbdare vizita Patriarhului”. De asemenea, Patriarhia Moscovei a transmis că Patriarhul Chiril vizitează Cuba cu ocazia celei de a 45-a aniversări a sfinţirii primei biserici a Patriarhiei Moscovei la Havana, având hramul Sfinţilor Constantin şi Elena Pentru Biserica Ortodoxă Rusă, “insula libertăţii” este un teritoriu neutru, convenabil. Patriarhul Chiril “nu a dorit ca întâlnirea să aibă loc în Europa, căci Europa este legată de istoria grea a divizării şi conflictelor între creştini”. Pe de altă parte, Patriarhia Moscovei şi-a exprimat speranţa că întâlnirea “va deschide o nouă pagină în relaţiile dintre cele două Biserici”
.
Un eveniment îndelung pregătit şi amânat


Întâlnirea capilor Bisericii Ortodoxe Ruse şi Bisericii Catolice este pregătită de mult timp. În anii 1996-1997 au fost purtate negocieri intense pentru organizarea unei întâlniri între Patriarhul Alexei al II-lea şi Papa Ioan Paul al II-lea, în Austria. “Trebuiau finalizate negocierile cauzate de probleme asupra cărora nu s-a putut ajunge la un acord. În primul rând, este vorba de acţiunile greco-catolicilor în Ucraina şi de prozelitismul misionarilor catolici pe teritoriul canonic al Patriarhiei Moscovei” a menţionat Patriarhia Moscovei, cu precizarea că înalţii prelaţi ai Bisericii Ortodoxe Ruse nu au respins vreodată posibilitatea unei astfel de întâlniri “atunci când vor fi împlinite condiţiile necesare”. 

De-a lungul acestor ani, principalul obstacol în calea unei întâlniri a Patriarhului rus cu Papa a fost, din punctul de vedere al Moscovei, “uniatismul” - mai exact prezenţa în Ucraina a Bisericii Greco-catolice unite cu Roma. “Distrugerea a trei diocese ale Patriarhiei Moscovei în Ucraina de vest de repezentanţii Bisericii Greco-catolice unite cu Roma în anii 1980-1990, transferarea centrului Bisericii Greco-catolice ucrainene de la Lvov la Kiev, voinţa declarată a acestei Biserici de a-şi aroga statutul de Patriarhie, dezvoltarea misiunii Bisericii Greco-catolice unite cu Roma pe teritoriile ortodoxe tradiţionale din estul şi sudul Ucrainei, susţinerea acordată schizmaticilor de către repezentanţii Bisericii Greco-catolice unite cu Roma, sunt factori care au agravat problema” a precizat Patriarhia Moscovei. De asemenea, Patriarhia Moscovei a afirmat că situaţia s-a înrăutăţit odată cu evenimentele petrecute în Ucraina în ultima perioadă, “la care au participat foarte activ repezentanţii Bisericii Greco-catolice unite cu Roma, lansând sloganuri anti-ruse, chiar rusofobe. Astfel, din nefericire, problema uniatismului rămâne de actualitate şi (…) o rană deschisă şi sângerândă, care împiedică normalizarea pe deplin a relaţiilor” cu Biserica catolică”. Dar, în contextul tragediei cu care se confruntă creştinii “din Orientul Mijlociu, din Africa de nord şi Africa centrală şi din alte regiuni unde extremiştii comit un adevărat genocid al populaţiei locale, sunt absolut necesare măsuri imediate şi adâncirea colaborării între Bisericile creştine. Ţinând cont de această tragedie, trebuie să lăsăm la o parte dezacordurile interioare şi să ne unim eforturile pentru salvarea creştinismului în regiunile în care este supus unor crude persecuţii”
. 

Încă de la începutul pontificatului său, cu trei ani în urmă, Papa Francisc a aşezat între priorităţile sale apropierea de celelalte confesiuni creştine. În momentul alegerii sale, s-a prezentat lumii mai degrabă ca “episcop al Romei” decât ca “Papă” - ceea ce a arătat o atenţie aparte acordată amănuntelor semnificative, întrucât principala divergenţă între cele două Biserici rezidă în problema primatului Papei. Soarta creştinilor ameninţaţi sau persecutaţi în diverse ţări a întărit voinţa de apropiere “Pentru mine, ecumenismul este prioritar. Astăzi, există un ecumenism al sângelui. În ţările în care creştinii sunt ucişi pentru că au la ei o cruce sau o Biblie, ucigaşii nu-i întreabă dacă sunt anglicani, luterani, catolici sau ortodocşi”
 a declarat Papa Francisc în decembrie 2013. Reiterând importanţa pe care o acordă ecumenismului, Papa Francisc avea să-şi nuanţeze, ulterior, diplomatic, atitudinea, afirmând că  “poate, nu a sosit încă timpul unităţii”. Noţiunea de unitate este extrem de sensibilă pentru ortodoxia rusă, care preferă ideea de “aliaţi” pentru a “mărturisi împreună” “valori creştine”.  
De asemenea, Papa Francisc a tratat cu diplomaţiei situaţia bisericii unitariene - punct foarte sensibil pentru Patriarhia de la Moscova. “Bisericile catolice orientale au dreptul să existe, fără îndoială, Dar uniatismul este un cuvânt care aparţine alte epoci. Astăzi nu se mai poate vorbi astfel. Trebuie găsită o altă cale”
.

„Cheamă-mă şi voi veni”


Întorcându-se din Turcia unde avusese o întâlnire cu Patriarhul Bartolomeu I al Constantinopolului, în 2014, Papa Francisc a transmis public voinţa sa de a se întâlni cu Patriarhul Chiril. “I-am spus: ”Vin unde vrei. Cheamă-mă şi voi veni””. Faptul că Episcopul Romei nu a pus condiţii „a ajutat ca întrevederea să devină posibilă”
. 


De asemenea, Papa Francisc a adresat în 27 mai 2014 un “mesaj personal” către Patriarhul Chiril al Moscovei, menţionând că este  “gata să îl întânească oriunde”. Mesajul a fost transmis de Monseniorul Massimo Palombella, directorul Corului Capelei Sixtine, aflat în capitala Rusiei cu ocazia celei de a cincea aniversări a întronizării Patriarhului. Mesajul a fost transmis în particular, “de faţă fiind prezente puţine persoane”, în timpul concertului organizat în colaborare cu corul Patriarhiei Moscovei. Patriarhul Chirill s-a limitat la a răspunde “mulţumesc” pentru “preţiosul cadou” făcut de “prietenii de la Roma”
. 

Mitropolitul Ilarion de Volokolamsk, şeful Departamentului de relaţii externe al Patriarhiei Moscovei, a adus personal la cunoştinţa Papei Francisc dorinţa Patriarhului Chiril de a concretiza o întâlnire cu acesta. Ulterior, cardinalul Kurt Koch, şeful Consiliului Pontifical pentru Promovarea Unităţii Creştinilor, a efectuat o vizită de cinci zile în Rusia.  

Cardinalul Kurt Koch şi Mitropolitul Ilarion au negociat, timp de doi ani, textul declaraţiei commune, care avea să fie semnată de Suveranul Pontif şi de Patriarhul Bisericii Ortodoxe Ruse. Fiecare cuvânt a fost cântărit, valorizat, bifat şi înlocuit până s-a ajuns la un compromis. Efortul a continuat inclusiv în redactarea comunicatului de presă adiacent. Tratativele au fost desfăşurate în cel mai deplin secret. Partea rusă a refuzat schimburile de informaţii prin Internet, considerat de o confidenţialitate îndoielnică. Pentru fiecare schimb de mesaje, cardinalul a făcut câte un drum dus-întors Roma-Moscova. 

Inclusiv în Cuba, pregătirea logistică a întâlnirii s-a desfăşurat în secret. Până în 5 februarie, anularea întâlnirii din Cuba putea trece neobservată. Iniţial, decolarea Papei Francisc pentru Mexic era prevăzută la Roma pentru ora 12,30. Escala cubaneză a determinat devansarea plecării pentru ora 7,45. O devansare secretă care lăsa, în acelaşi timp, neschimbată şi suprimabilă călătoria în Mexic. Era întâlnirea cu istoria sau o plecare ca şi cum nimic nu s-ar fi întâmplat


Proiectul întâlnirii s-a lovit, pe parcurs, de un eveniment extern - mai exact, războiul din Ucraina, unde se situează pe poziţii opuse membrii Patriarhiei ruse şi greco-catolicii uniţi cu Roma. Purtătorul de cuvânt al Patriarhiei ruse a declarat că precedentele încercări pentru realizarea unei întâlniri între Suveranul Pontif şi patriarhul Bisericii Ortodoxe Ruse - cu precădere în 1996 şi în 1997, când Papa Ioan Paul al II-lea şi Patriarhul Alexei al II-lea aveau în vedere să se întâlnească în Austria - eşuaseră din cauza unor “dezacorduri importante” referitoare la “acţiunea greco-catolicilor în Ucraina şi prozelitismul misionarilor pe teritoriile canonice ale Patriarhiei”.
Diplomaţia Vaticanului a cumpănit bine cheia lecturii conflictului. A menţinut dialogul cu preşedintele Vladimir Putin, primit de două ori la Vatican în această perioadă. Obstacolul major în calea întâlnirii s-a regăsit, însă, de partea ortodocşilor ruşi. Patriarhul Chiril şi Mitropolitul Ilarion s-au temut să nu provoace o schizmă în sânul Bisericii Ortodoxe Ruse. Chiar şi în dimineaţa de 5 februarie, când a fost făcut anunţul, exista riscul anulării întâlnirii din acest motiv. „Teama de schizmă s-a păstrat şi după semnarea declaraţiei comune la Havana”
. 

Atitudine rezervată a Bisericii greco-catolice din Ucraina


“Nu cred că întâlnirea dintre Papa Francisc şi Patriarhul Chiril din 12 februarie va aduce schimbări” a afirmat Sviatoslav Shevchuk, capul Bisericii Greco-catolice din Ucraina. Arhiepiscopul Kievului şi Galiţiei a considerat, totodată, că este bine că întâlnirea a avut loc şi s-a declarat fericit pentru că, “în final, Biserica Ortodoxă Rusă a manifestat înţelegere pentru faptul că întâlnirile sunt necesare”. Capul Bisericii Greco-catolice din Ucraina a menţionat că, o perioadă îndelungată, Patriarhia Moscovei a refuzat să participle la o astfel de întâlnire, pretextând că Biserica Greco-catolică unită cu Roma  era un obstacol în calea dialogului. “Întâlnirea nu poate fi un scop în sine, dar, mai degrabă, un instrument, un mijloc necesar pentru un dialog sincer şi deschis. Din acest motiv mă bucur că nu mai suntem consideraţi un obstacol şi că nu mai suntem folosiţi pentru a justifica reticenţa angajării într-un astfel de dialog”. Capul Bisericii Greco-catolice unite cu Roma din Ucraina speră, de asemenea, că această întâlnire va schimba retorica radicalilor din sânul Bisericii Ortodoxe Ruse. “Aceştia nu recunosc Biserica catolică drept o adevărată Biserică, rebotează catolicii, fac prozelitism împotriva acestora, refuză să participle la rugăciunea comună şi, în general, califică drept “erezie a ecumenismului” orice încercare de a se ajunge la unirea Bisericilor”.

Arhiepiscopul Kievului şi  Galiţiei a subliniat că întâlnirea celor doi Capi ai Bisericilor a avut loc - efectiv - după 70 de ani de la pseudo “Sinodul de la Lvov”, care a lichidat Biserica Greco-catolică din Ucraina. În 1946, clerul greco-catolic a fost integrat forţat în Biserica Ortodoxă a Patriarhiei Moscovei. Aproximativ 200 de preoţi au trecut la Biserica Ortodoxă Rusă în urma pseudo “Sinodului de la Lvov”, iar înalţii prelaţi şi preoţii care au refuzat “convertirea” obligatorie la ortodoxie au fost deportaţi în gulag. Biserica greco-catolică şi-a continuat existenţa în clandestinitate, intrând din nou în legalitate după 1990. “Din nefericire, nici acum Biserica Ortodoxă Rusă nu a condamnat acest act constrângător comis de autorităţile sovietice”
 a menţionat Arhiepiscopul Kievului şi  Galiţiei.
STATUL ISLAMIC, ÎNTRE FORŢA PROPAGANDEI ŞI FORŢA TEHNOLOGIEI

Suport psihologic determinant al terorismului islamist

Propaganda Statului Islamic abundă în referinţe la o profeţie apocaliptică referitoare la “ultima mare bătălie care stabileşte scena pentru sfârşitul lumii”. Experţii în terorism afirmă că a aceasta a devenit un puternic instrument de recrutare pentru gruparea teroristă, care promite potenţialilor luptători că le va da posibilitatea să lupte împotriva intereselor occidentale şi pentru îndeplinirea vechii profeţii islamice. 

În fapt, este vorba despre o luptă care ar trebui să se desfăşoare în Dabiq şi Amaq, două oraşe care încă există în nordul Siriei. “Numărătoarea inversă” până la apocalipsă ar urma să înceapă în momentul în care „romanii” - termen folosit de militanţii islamişti pentru a-i desemna pe americani şi pe aliaţii lor - “vor pune piciorul în Dabiq”. Militanţii Statului Islamic l-au decapitat pe Peter Kassig - un soldat american - în oraşul Dabiq: „Iată-ne aici, îngropând primul cruciat american în Dabiq şi asteptând cu nerăbdare să ajungă restul armatei voastre"
 a anunţat călăul. Dabiq este şi numele unei reviste lunare online a Statului Islamic, iar Amaq se autointitulează unii dintre militanţi. 

În cazul unei acţiuni terestre a alianţei occidentale împotriva Statului Islamic, jihadiştii ar putea atrage numeroşi voluntari făcând trimitere la profeţie. Ideea este susţinută de Barack Obama, care a declarat că Statele Unite ar trebui să urmărească o „victorie sustenabilă” care implică atacuri aeriene şi furnizarea de armament pentru trupele locale ce luptă împotriva Statului Islamic. Opinia este împărtăşită şi de experţi în terorismul jihadist.  „Am afirmat în mod repetat: din cauza acestor profeţii, o luptă terestră ar fi cea mai mare capcană în care am putea cădea. Ei vor să trimitem armata să lupte terestru pentru că au prevazut şi vizualizat deja acest lucru” a precizat Jean-Pierre Filiu, profesor specializat pe studii despre Orientul Mijlociu, la Sciences Po din Paris,  autor al cărţii Apocalipsa în Islam, care explorează Coranul, pe care îşi bazează teroriştii ideologia. „Cartea lor sfântă este o naraţiune foarte puternică, emoţionantă. Le dă potenţialilor recruţi şi actualilor luptători sentimentul nu doar că fac parte dintr-o elită, dar că sunt şi cei care vor lua parte la lupta finală”
 a adăugat.

În prezent, în SUA se desfăşoară o amplă dezbatere despre modul cum ar trebui anihilat Statul Islamic. Republicanii susţin un atac terestru. „Pentru a le rupe dinamica, trebuie să le demitizăm profeţia. Acest lucru este posibil dacă îi înfrângem pe terenul lor printr-un atac militar prin care să cucerim Raqqa, dar acest atac trebuie efectuat de forţe locale, cum ar fi suniţii”. Problema este că forţele locale, precum kurzii sau suniţii, “avansează foarte greu”, întrucât “sunt de acord să lupte doar pe teren propriu sau în apropiere”
. 

Extremişti islamişti consideră că este obligaţia fiecărui musulman să-i ucidă pe americani şi pe aliaţii lor. “Statele Unite au nevoie de o strategie de combatere a terorismului bazată pe o mai bună înţelegera a ideologiei, a scopurilor şi a istoriei Statului Islamic”.  Gruparea Statul Islamic este formată din fanatici care au interpretat în mod deformat şi greşit Coranul “pentru a-şi putea justifica crimele”. Membrii Statului Islamic “au în comun ura faţă de Occident şi faptul că se consideră martiri”. 
Liderii grupării urăsc SUA - „duşmanul îndepărtat”. Liderii arabi care colaborează cu Occidentul sunt consideraţi „duşmanul din apropiere”. Membrii Statului Islamic urăsc  şiiţii, pe care îi numesc “eretici josnici”. Guvernul irakian, condus de Haider Al-Abadi, este considerat “trădător”. Gruparea dispreţuieşte Iranul, conflictul amplicându-se după ce Teheranul a semnat acordul nuclear cu marile puteri. “Ideologia teroriştilor are un efect devastator, destabilizând întreaga regiune. Statul Islamic a ajuns o bază unde se planifică atacurile teroriste din Europa şi Statele Unite”
.
Militanţii jihadişti işi dispută întâietatea în “operaţiunile martirice”

Potrivit predicatorului Kamil Abu Sultan ad-Daghestani, în Statul Islamic unii militanţi sunt "mai egali decât alţii". Kamil Abu Sultan ad-Daghestani s-a plâns că susţinătorii saudiţi ai Statului Islamic din Irak îşi ajută prietenii şi rudele să ia parte la misiuni care cuprind atentate teroriste sinucigaşe, privându-i pe alţii de “şansa de a se arunca în aer”. Astfel, pentru a fi trimişi într-o astfel de misiune, militanţii sunt obligaţi să stea luni întregi pe listele de aşteptare din Siria.

Potrivit lui Abu Sultan, lista de aşteptare din Siria pentru atentate sinucigaşe este atât de lungă, încât adepţii Statului Islamic “mor pe câmpurile de luptă înainte de a avea ocazia să se arunce în aer”. Lista de aşteptare din Siria a determinat mulţi adepţi să ajungă în Irak, în speranţa că aşteptarea ar putea fi mai scurtă. „Un camarad mai tânăr a trebuit să plece în Irak pentru o misiune sinucigaşă doar pentru că în Sham coada este mult prea mare, de mii de persoane” a afirmat Abu Sultan pe un site jihadist. Cu toate acestea, când tânărul a ajuns în Irak a descoperit că “în continuare era imposibil să se arunce în aer”. Potrivit lui Abu Sultan, după trei luni în care a aşteptat să apară şansa unui atentat sinucigaş, “bărbatul a renunţat”, întorcându-se în Siria.

Adepţii Statului Islamic care doresc să participe la atentate sinucigaşe se plâng că unica modalitate de a fi repartizaţi într-o astfel de misiune este să aibă “relaţii”. Militanţii saudiţi din Irak sunt acuzaţi de “nepotism” întrucât îşi favorizează membrii familiei reuşind “să-i aducă în vârful listelor de aşteptare”, potrivit lui Abu Sultan.  Acesta a precizat că, “după aşteptarea îndurată câteva luni”, bărbatul întors în Siria a afirmat că „saudiţii au închis cercurile foarte tare şi nu vor lăsa pe nimeni în interior, îşi pun rudele în fruntea listei” folosindu-se de relaţiile pe care le au. „Frustrat” de “corupţia” cu care s-a confruntat în interiorul Statului Islamic, Abu Sultan a apreciat că problema se va rezolva doar dacă îi va fi “raportată direct” liderului Abu Bakr al-Baghdadi. „Lucrurile nu mai pot fi lăsate în această stare, ar trebui să ne plângem califului. În ciuda tuturor acestor inconvenienţe şi a liderilor care ne conduc, Allah nu va permite ca” Statul Islamic “să fie umilit”
 a afirmat Abu Sultan. 

Anterior, un militant jihadist de origine britanică - având “numele de război” Abu Sammyh Al Brittani - a descris, după ce încercase să se arunce în aer, modul în care funcţionează listele de aşteptare. Bărbatul în vârstă de 32 de ani, tată a doi copii, se afla în Siria când încerca „să-şi urce numele pe listă”
 fără succes. Jake Bilardi, un australian adept al grupării islamiste, a aşteptat în Irak să fie repartizat într-o misiune sinucigaşă. Adolescentul în vârstă de 18 ani a relatat că, alăuri de el, pe listă se mai aflau 12 doritori.

Potrivit unui „manual de instrucţiuni” realizat pentru persoanele dornice de recrutare, cei care se înscriu în cursa pentru atentatele sinucigaşe sunt sfătuiţi să aibă răbdare. Înainte de a fi consideraţi eligibili pentru o astfel de misiune, militanţii trebuie să treacă printr-o tabără de pregătire. „Dacă îşi doresc să participe la operaţiuni martirice, candidaţii sunt puşi pe o listă de aşteptare” se menţionează în finalul ghidului.

Specialiştii afirmă că principalul motiv pentru care militanţii Statului Islamic aleg “operaţiunile martirice” în locul câmpurilor de luptă clasice este de natură strategică, vehiculele cu dispozitive improvizate şi camionetele pline de explozibil oferind un  avantaj tactic sporit. În plus, un adept „îmbrăcat în explozibil” sau aflat într-o “maşină-bombă” va avea un impact mai mare şi mai spectaculos decât un soldat mort pe câmpul de luptă. „Avantajul tactic al sinuciderii prin folosirea vehiculelor explozive improvizate este uriaş întrucât are greutate simbolică şi importanţă propagandistică, valori pe care se bazează Statul Islamic” a precizat Thomas Pierret, expert în Siria la University of Edinburgh. Maşinile-capcană permit grupării islamiste detonări la scară extinsă şi precizia pe care un alt gen de atentat nu ar oferi-o. „Prin acest tip de atentate obţin o combinaţie întâlnită doar la sistemele de luptă extrem de avansate ca tehnologie, incomparabil mai scumpe decât improvizaţiile pe care le folosesc cei de la Statul Islamic”
 a adăugat Thomas Pierret. 

Instruire jihadistă online, aplicaţie Android pentru coordonarea atentatelor teroriste

Statul Islamic a lansat o revistă online, Kybernetiq, cu scopul informării şi instruirii persoanelor care vor să devină jihadişti. Revista explică modul în care cineva poate lua parte la un atac cibernetic împotriva ţărilor occidentale, evitând să intre „sub radarul” autorităţilor. Cititorii revistei sunt îndemnaţi să traducă articolele în diverse limbi, pentru ca informaţiile să ajungă  la un număr cât mai mare de persoane.. „Este foarte important ca fraţii şi surorile noastre să ştie totul despre software şi hardware. Cândva, progresul ştiinţific şi tehnologic era catalogat drept „munca diavolului”, iar noi am avut tendinţa de a demoniza munca infidelilor. Acum, a venit momentul să invăţăm despre enorma importanţa a tehnologiei şi să o folosim corect”
 s-a precizat într-un text publicat în Kybernetiq sub pseudonimul Mujahid. 

Articolele includ sfaturi despre “cum să rămâi vigilent” în spaţiul online în timpul comunicării cu alţi jihadişti: „Duşmanul citeşte ceea ce scrii. Râmâi vigilent şi nu-l subestima.” Cu precizarea că „datele care descriu alte date pot ucide”, autorii avertizează că “datele sunt sub supravegherea marilor agenţii americane de securitate” şi, pe cale de consecinţă, oferă instrucţiuni despre cum pot fi “pacălite radarele”
 acestora.

Statul Islamic va avea aplicaţie Android pentru comunicaţii securizate între membrii grupării, distribuirea mesajelor propagandistice şi coordonarea atacurilor teroriste. Apariţia aplicaţiei distribuită prin canale neoficiale sub numele “Alrawi” este “o consecinţă a presiunilor exercitate de guvernele lumii pentru suprimarea comunicaţiilor desfăşurate prin mijloace convenţionale, folosind infrastructura reţelelor de socializare şi aplicaţii de genul WhatsApp/ Telegram”.

Dacă până acum comunicaţiile criptate desfăşurate folosind infrastructura unor servicii publice precum WhatsApp şi Telegram lăsau o portiţă pentru interceptare sau stabilirea locului în care se aflau cei implicaţi, “trecerea la o aplicaţie specializată care facilitează comunicarea directă între membrii reţelei schimbă radical datele problemei”. Autorităţile “vor fi obligate să regândească modalitatea de abordare pentru a include şi canale de comunicaţie alternative”
. 

Pe de altă parte, însă, o aplicaţie jihadistă uşor de identificat în mediul online poate servi ca instrument pentru dezinformare, comunicaţiile criptate dezvăluind în urma unei eventuale interceptări doar informaţii false, punând autorităţile pe piste greşite. Dar, “agenţiile guvernamentale ar putea pune în circulaţie versiuni modificate ale aplicaţiei Alrawi, cu scopul de a descoperi şi identifica suspecţi de terorism sau noi recruţi care încearcă să intre în legătură cu membrii organizaţiei”
.

Potrivit Ghost Security - reţea independentă de combatere a terorismului din Statele Unite -, Statul Islamic este “în plin proces de recututare de hackeri” după moartea lui Abu Hussain Britani, unul dintre cei mai buni hackeri de care dispunea gruparea. „După ce dronele SUA l-au bombardat pe Abu Hussain Britani, eficacitatea atacurilor cibernetice venite din califat a scăzut dramatic (…) dar acest lucru se poate schimba oricând” a precizat Ghost Security - folosind pseudonimul DigitaShadow. „Statul Islamic recrutează puternic online, ceea ce sporeşte şansele de găsi oameni cu abiltăţi tehnice corespunzătoare care pot să pună la punct atacuri cibernetice”. 

Ghost Security Group a desfăşurat una dintre cele mai mari campanii online împotriva Statului Islamic. Reţeaua afirmă că a eliminat peste 100 de site-uri care apaţineau Statului Islamic şi aproximativ  57000 de conturi de social media care au fost folosite în scop propagandistic sau de recrutare. Ghost Security a oferit autorităţilor informaţii în tip util pentru evitarea unor atacuri teroriste.  „Am înţeles că în baza datelor colectate de grup, pe care le-am prezentat autorităţilor din Tunisia, am reuşit să întrerupem un atac al Statului Islamic”
 a  declarat Michael Smith, consilier în Congresul SUA. 

De asemenea, Anonymous a anunţat, în luna noiembrie 2015, că a descoperit informaţii despre atacurile plănuite de Statul Islamic. Evenimentele vizate erau, printer altele: Wrestling Survivor Series - în Atlanta; concertull trupei Five Finger Death Punch - Milano;  University Pastoral Day - în Liban;  One Day One Juz - Indonezia; Evenimentele Bisericii Catolice, "Hristos, Regele universului"

"Vrem ca întreaga lume să fie în siguranţă sau măcar acele persoane care au în plan să meargă în locurile indicate de noi. De asemenea, vrem ca gruparea teroristă Statul Islamic să afle că oamenii ştiu ce atacuri urmează şi să le anuleze, ceea ce îi va dezorienta pentru o perioadă"
 a transmis Anonymous. 

Europol: ameninţarea teroristă “cere un răspuns puternic şi ambiţios”

Europa se confruntă cu cea mai mare ameninţare teroristă din ultimul deceniu, existând temerea că aproape 5000 de jihadişti s-au întors pe continent după ce au participat la antrenamente inclusiv în taberele Statului Islamic din Irak şi Siria, a avertizat directorul Europol, Rob Wainwright. „Ne putem aştepta ca Statul islamic sau alte grupuri teroriste să organizeze atacuri în Europa cu scopul de a face cât mai multe victime în rândul populaţiei civile. În plus, există riscul unor atacuri individuale” a afirmat Rob Wainwright. De asemenea, autorităţile se tem că eventualii atacatori ar putea ajunge în Europa folosindu-se de criza refugiaţilor şi călătorind cu documente false. „Numărul tot mai mare de luptători străini prezintă noi provocări pentru ţările din Uniunea Europeană".

UE a înfiinţat un nou centru de coordonare a luptei împotriva terorismului. Centrul european contraterorist a fost deschis la Haga, în cadrul Europol. Rob Wainwright a anunţat că unitatea va dispune de 40-50 de experţi în lupta împotriva terorismului şi va activa în domeniul schimbului de informaţii, urmăririi combatanţilor străini, a surselor ilegale de finanţare şi de armament şi va acorda asistenţă statelor membre UE în anchete antiteroriste. "Ameninţarea actuală cere un răspuns puternic şi ambiţios din partea UE"
 a subliniat directorul Europol.

Statul Islamic este în măsură să se opună operaţiunilor militare îndreptate împotriva sa dată fiind diversitatea echipamentelor militare pe care le deţine - mare parte fiind capturate în Irak, în urma confruntărilor cu armata. Lista stocurilor de armament ale Statului Islamic “pare o trecere în revistă a naţiunilor producătoare de armament: cartuşe din Rusia şi SUA, puşti din Belgia şi din ţări din fosta Iugoslavie, pistoale austriece, rachete antitanc produse de MEDA, o companie multinaţională cu birouri în Europa occidentală şi în SUA. Unii ani de fabricaţie sunt recenţi”
. 

HAVANA SE APROPIE DE UNIUNEA EUROPEANĂ via PARIS

Raul Castro a întreprins prima vizită oficială în Franţa în calitate de preşedinte al Cubei. Este, de asemenea, prima vizită la Paris a unui preşedinte cubanez după 21 de ani,fiind consacrată normalizării relaţiilor dintre Havana şi Paris. În cursul vizitei lui Raul Castro, Cuba doreşte să-şi "lărgească şi diversifice şi mai mult relaţiile cu Franţa, în toate domeniile posibile: pe plan politic, economic, comercial, financiar, al investiţiilor, cultural şi al cooperării"
 a declarat ministrul cubanez adjunct de Externe, Rogelio Sierra. 

Vizita a avut loc la invitaţia preşedintelui François Hollande, care a fost oaspetele Havanei în mai 2015. Preşedintele francez a fost primul lider occidental care a vizitat Cuba după normalizarea relaţiilor dintre Washington şi Havana, proces lansat la sfârşitul anului 2014 şi concretizat prin redeschiderea ambasadelor celor două ţări în vara anului următor. La Havana, preşedintele francez a susţinut ridicarea embargoului economic american impus Cubei, care, după cum a declarat, a "dăunat foarte mult" dezvoltării ţării începând din 1962  până în prezent.  Vizita oficială a liderului cubanez în Franţa “va marca o nouă etapă în consolidarea relaţiilor dintre cele două ţări”
 a precizat preşedinţia franceză într-un comunicat. 
Arcul de Triumf din Paris, în culorile Cubei


Raul Castro şi-a început vizita oficială de două zile în Franţa cu o ceremonie  la Arcul de Triumf - împodobit în culorile Cubei - unde a fost însoţit de Ségolène Royal, ministrul francez al Ecologiei, Dezvoltării Durabile şi Energiei,. În prima zi, programul a continuat cu o întâlnire la Palatul Élysée între Raul Castro şi François Hollande. Cei doi preşedinţi au discutat timp de o oră, după care au semnat 12 acorduri economice şi comerciale şi au susţinut o conferinţă de presă comună. Prima zi a vizitei s-a încheiat cu o cină la care au fost prezente personalităţi politice, printre care Laurent Fabius, Ségolène Royal şi Jean-Luc Mélenchon.

Vizita oficială a lui Raul Castro în Franţa a continuat, în ziua următoare, printr-o serie de întâlniri cu preşedinţii Adunării Naţionale şi Senatului, premierul francez Manuel Valls şi primarul Parisului, Anne Hidalgo. De asemenea, în a doua zi a vizitei a fost organizat, de MEDEF, un forum economic la care au fost prezenţi numeroşi reprezentanţi ai mediului de afaceri. Dezvoltarea relaţiilor economice şi comerciale prezintă interes atât pentru Cuba cât şi pentru Franţa. 
Potrivit Palatului Élysée, Franţa vrea, cu ocazia acestei vizite, să se afirme ca „primul partener“ politic şi economic european al Cubei. Mari întreprinderi franceze au investit în Cuba, printre care Pernod-Ricard - care produce Rhum Havana Club, Accor în domeniul turismului, Bouygues în construcţii, Alcatel-Lucent în telecomunicaţii, Total şi Alstom în domeniul energetic. Însă, cu un volum de aproximativ 180 milioane euro anual, schimburile comerciale rămân la un nivel foarte scăzut. Ele „nu sunt încă la înălţimea ambiţiilor noastre“
 a afirmat ministrul francez al Comerţului Exterior, Matthias Fekl. Franţa mizează pe consolidarea prezenţei întreprinderilor sale într-o ţară care se deschide, treptat, către economia de piaţă. Totodată, Parisul vede în Havana un „element-cheie“ al relansării relaţiei sale cu America Latină.

La rândul său, Raul Castro încearcă să îmbunătăţească imaginea ţării sale în lume. „Această vizită este importantă pentru imaginea Cubei. Ea oferă, indiscutabil, o strălucire internaţională“
 regimului cubanez, a afirmat Eduardo Perera, profesor la Universitatea din Havana. Franţa a intermediat un acord între regimul de la Havana şi creditorii din Clubul de la Paris legat de o datorie în valoare de 8,5 miliarde de dolari. Acest acord a fost încheiat în marja summit-ului COP21.
Hollande: “Embargoul cubanez trebuie anulat în totalitate”


După întrevederea cu liderul cubanez, Raul Castro, preşedintele francez, François Hollande, a declarat, fără echivoc, că embargoul la care este, încă, supusă Cuba - şi care a dus la o criză endemic în această ţară - trebuie ridicat definitive. După reluarea relaţiilor cu Statele Unite, embargoul cubanez a fost relaxat - însă, continuă să producă efecte, cu consecinţe negative asupra investiţiilor. 


“Preşedintele Obama, care a făcut să se progreseze în acest dosar” al ridicării embargoului “trebuie, şi a spus el însuşi acest lucru, să meargă până la capăt pentru a sfârşi cu acest vestigiu al Războiului Rece” a declarat şeful statului francez. “Franţa a fost mereu convinsă că, în pofida tensiunilor internaţionale, (…) există o necesitate: ridicarea embargoului şi, deci, sfârşitul blocadei” a subliniat François Hollande. “Acest embargo, această blocadă trebuie acum ridicate” a repetat liderul de la Élysée. Cuba “apreciază poziţia Franţei în favoarea ridicării blocadei economice americane”
 a declarat, la rândul său, Raul Castro. 


La mijlocul lunii ianuarie, preşedintele Barack Obama a făcut apel la Congresul SUA în sensul ridicării embargoului economic asupra Cubei, la un an după anunţul normalizării relaţiilor diplomatice cu Havana. Embargoul le interzice, în continuare, americanilor să investească şi să facă turism în Cuba. De asemenea, Washingtonul ameninţă cu amenzi substanţiale companiile cu ramificaţii în SUA care asumă riscul de a derula afaceri în Cuba. 

Dublu interes economic


Cuba are nevoie de diversificarea parteneriatelor economice, în primul rând cu Uniunea Europeană ţinând cont de faptul că principalul său aliat istoric, Venezuela, nu mai este în măsură să-i acorde asistenţă. Nicolas Maduro, succesorul lui Hugo Chavez, se confruntă cu o puternică opoziţie liberală, iar scăderea preţurilor barilului de petrol a aruncat economia venezueleană într-o criză gravă.

Franţa poate ajuta Cuba să se apropie de Europa. Acordul negociat cu succes de oficiali francezi, cu Clubul de la Paris, privind restructurarea datoriei Havanei, în valoare de 11 miliarde dolari, poate deschide calea către cooperarea politico-economică dorită de Cuba pentru a-şi regăsi locul în concertul internaţional. De asemenea, poate ajuta ţara în finanţarea infrastructurii şi industriei. “Vizita lui Raul Castro este, deci, strategică”
.

La rândul său, Parisul este interesat de dezvoltarea relaţiilor economice cu Havana. Guvernul cubanez vrea să modernizeze agricultura şi industria ţării, iar  firmele franceze doresc să se implice, profitabil, în această politică. Unica problemă ar putea fi de ordin financiar. În urma embargoului, Cuba are o situaţie precară din punct de vedere financiar iar aşa-numitul “peso convertibil” nu are valoare pe piaţa de schimb. Pentru finanţare, firmele frnceze au nevoie de credite bancare şi de posibilitatea de a crea societăţi mixte, cu garanţii guvernamentale din partea Havanei. 
Abordări critice


În urma vizitei liderului cubanez la Paris, preşedintele Franţei, François Hollande, a fost aspru criticat pentru faptul că, în discuţiile purtate cu Raul Castro, nu a atras atenţia asupra încălcării drepturilor omului în Cuba. “Nenumăratele atacuri ale regimului castrist împotriva jurnaliştilor cubanezi nu mai trebuie să fie acceptate”. Franţa ar fi trebuit să accentueze “dezbaterea privitoare la pluralismul mass-media şi la protecţia jurnaliştilor în Cuba, şi, extinzând subiectul, privind locul pe care trebuie să-l ocupe cetăţenii cubanezi în cadrul modernizării ţării”. Altfel, această vizită permite “o mare tiflă dată poporului cubanez care suportă regimul de prea mult timp şi trăieşte, de prea multă vreme, într-o periculoasă izolare”
. 
Susţinătorii democraţiei din întreaga lume au fost chemaţi să “denunţe invitaţia” făcută lui Raul Castro de François Hollande. Vizita liderului cubanez în Franţa “nu are justificare”, reprezentând “o insultă la adresa drepturilor omului în Cuba” şi o “gravă greşeală morală a guvernului” de la Paris” şi a “preşedintelui republicii”, François Hollande, “insensibili la suferinţele poporului cubanez şi la aspiraţiilor sale de libertate”
.
După vizita pe care a făcut-o în Cuba, în 2015, şi pentru care Havana „l-a recompensat” cu o „lungă întrevedere cu Fidel Castro”, François Hollande a început să aplice “o combinaţie între castrism şi business”. În timpul vizitei lui Raul Castro în Franţa, liderul de la Elysée nu i-a reproşat acestuia situaţia “prizonierilor politici ai unui regim care abia îşi trage sufletul”. Mai mult, vizita lui Raul Castro ar putea fi considerată drept un mod de a  „reaminti «fronderilor» socialişti” şi, în general, stângii franceze, că, „în discursul oficial hollandist, castrismul are un loc aparte”
.  

FRANCEZII, “CAMPIONII” EUROSCEPTICISMULUI. 

DUPĂ BREXIT, FRANXIT?

Potrivit unui sondaj realizat de Elabe, francezii sunt poporul cel mai eurosceptic şi mai refractor în privinţa primirii imigranţilor în ţară. Doar 26% dintre francezi estimează că apartenenţa Franţei la Uniunea Europeană este preponderant benefică.  Rezultatele sondajului sunt frapante întrucât, când se discută de euroscepticism, este invocat, cu precădere, exemplul britanic, mai ales în contextul actualei dezbateri referitoare la Brexit. O analiză aprofundată a situaţiei relevă, însă, că în Franţa există cea mai critică atitudine faţă de apartenenţa la UE. Potrivit experţilor, acest lucru se poate explica prin faptul că “francezii au avut cele mai mari aşteptări de la Uniunea Europeană”.
 Dezbaterea iau amploare în Franţa odată cu decepţiile acumulate în ultimii ani. Uniunii Europene îi sunt reproşate creşterea concurenţei atât între ţările membre cât şi între spaţiul european şi ţările emergente - considerându-se că, de fapt, UE ar fi trebuit să protejeze piaţa europeană. Francezii asociază aceste elemente cu delocalizările, pierderea locurilor de muncă şi dumping-ul social. Se adaugă atitudinea critică legată de atentatele care au lovit Europa. Uniunea Europeană este pecepută ca fiind incapabilă să asigure securitatea teritoriului şi să apere frontierele exterioare pentru a stopa fluxurile de imigranţi. Absenţa dezbaterii pe marginea ieşirii din Uniunea Europeană, în Franţa, se explică prin raţiuni politice. Astfel, “nici unul dintre marile partide - de dreapta şi de stânga - nu susţin un “Franxit”. Pe de altă parte, însă, “exemplul britanic ar putea spori influenţa Frontului Naţional, situaţie în care cele două mari partide ar fi constrânse să abordeze subiectul”
.

O altă concluzie ce se despride din sondaj este că nu există o unanimitate a opiniei publice din diferite ţări asupra beneficiilor sau dezavantajelor apartenenţei la Uniunea Europeană. La nivelul blocului comunitar, doar în Spania şi în Germania există o opinie majoritară favorabilă apartenenţei la UE. La polul opus se situează Regatul Unit, Franţa şi Italia, unde majoritatea cetăţenilor consideră că apartenenţa la Uniunea Europeană comportă mai multe dezavantaje decât beneficii. 


Diferenţele de opinie înregistrate între diverse state pot fi determinate de factori culturali şi politici. Astfel, în Regatul Unit, apartenenţa la UE reprezintă, de decenii, un subiect de dezbatere. Germania - considerată liderul UE - nu are probleme economice, iar majoritatea celor intervievaţi consideră că apartenenţa la Uniunea Europeană este benefică. Aspectul economic se regăseşte şi în argumentaţia spaniolilor, care apreciază, în proporţie majoritară, că apartenenţa la UE a contribuit preponderant la “evitarea a ceea ce era mai grav” în timpul crizei economice. De asemenea, spaniolii au sentimentul că solidaritatea a jucat un rol esenţial în perioada în care ţara s-a confruntat cu dificultăţi financiare. În memoria colectivă este asociată creşterea economică înregistrată de Spania cu aderarea la Uniunea Europeană şi cu accesul la piaţa europeană. 

FLASH. OPINII DE PRESĂ
NATO ignoră apelurile Rusiei şi suplimentează forţele în estul Europei 

Military Times anunţă, preluând declaraţia secretarului general al NATO, Jens Stoltenberg, crearea unei noi structuri militare a Alianţei Nord-Atlantice pentru Europa de est. “Alianţa Nord-Atlantică a aprobat (…) crearea unei noi structuri militare pentru apărarea statelor central şi est-europene de ameninţările Rusiei (…). Miniştrii Apărării ai statelor NATO, reuniţi la Bruxelles, au aprobat crearea unei noi forţe multinaţionale pentru protejarea ţărilor expuse ameninţărilor Rusiei”. Jens Stoltenberg a precizat că noile contingente vor fi staţionate prin rotaţie în state central şi est-europene membre NATO. "Noua forţă va fi multinaţională, pentru a transmite clar semnalul că un atac împotriva unui aliat va fi un atac împotriva tuturor aliaţilor şi că întreaga Alianţă va riposta"
 a subliniat Jens Stoltenberg. 

The Telegraph insistă asupra faptului că NATO va desfăşura militari în Europa de est, consolidându-şi prezennţa şi în zona Mării Nege, pentru a ţine Rusia la distanţă. “Secretarul general al Alianţei, Jens Stoltenberg a anunţat că Alianţa Nord-Atlantică a decis suplimentarea prezenţei militare în zona Mării Negre, inclusiv prin staţionarea unor avioane de recunoaştere Awacs în România, Bulgaria şi Turcia”. Publicaţia menţionează implicarea deosebită a Statelor Unite în această acţiune. Astfel, “Preşedinţia Statelor Unite va solicita un buget militar de 3,4 miliarde de dolari destinat Europei de Est în anul 2017”, urmând ca Pentagonul “să utilizeze fondurile pentru suplimentarea capacităţilor militare - armament greu, vehicule blindate şi alte echipamente - în ţări membre NATO din Europa Centrală şi de Est”, mai ales în condiţiile în care „NATO vorbeşte despre manevre militare ale Rusiei de o amploare nemaiîntâlnită de la apogeul Războiului Rece, cu exersarea unui atac nuclear asupra Suediei”. În replică, “Ministerul rus de Externe a transmis că Rusia nu reprezintă o ameninţare de tip real pentru Alianţa Nord-Atlantică, denunţând consolidarea prezenţei militare NATO în Europa de Est şi avertizând că Moscova intenţionează să adopte măsuri simetrice”
.

The New York Times subliniază că “SUA fortifică Europa Centrală şi de Est pentru a descuraja Rusia lui Putin”. Publicaţia americană precizează că arată că preşedintele Barack Obama intenţionează „să mărească substanţial numărul pieselor de artilerie grea, vehiculelor blindate şi al altor echipamente detaşate în ţările NATO din Europa Centrală şi de Est, o măsură despre care administraţia afirmă că este menită să descurajeze Rusia de la noi agresiuni în regiune”
. 

Ideea este împărtăşită şi de The Wall Street Journal. Cotidianul american califică noul plan american de sporire a prezenţei aliate în Europa de Est drept „un mesaj transmis de NATO preşedintelui Putin”
. 

Le Figaro menţionează că, în cazul unui eventual atac, „obiectivul este desfăşurarea rapidă a forţelor terestre, aeriene şi navale în regiunile ameninţate”. Potrivit principiului “de rotaţie, este vorba de asemenea de prepoziţionarea de forţe în statele baltice şi în Polonia. NATO va avea 1000 de soldaţi în fiecare din cele şase ţări pe care afirmă că le protejează: Lituania, Letonia, Estonia, Polonia, Bulgaria şi România”
.

Der Spiegel lansează un avertisment la adresa „agresiunii lui Putin”,  considerând că „Occidentul a subestimat Rusia şi va trebui să se aştepte la “noi aventuri de politică externă din partea ei”. Vladimir Putin “are nevoie de asemenea aventuri pentru a-şi menţine popularitatea, chiar dacă propriu-i popor sărăceşte” menţionează cotidianul german, cu precizarea că Occidentul trebuie “să riposteze unit în faţa acestor atacuri la adresa ordinii mondiale”
.

Secretarul general al NATO, Jens Stoltenberg, a declarat că este “necesar ca relaţia dintre NATO şi Rusia să fie cât mai previzibilă şi mai transparentă cu putinţă, pentru a se evita intrarea într-o spirală incontrolabilă”. Jens Stoltenberg şi-a exprimat, de asemenea, îngrijorarea cu privire la ameninţarea nucleară din partea Rusiei după ce Dmitri Medvedev a calificat Rusia drept “cea mai mare putere nucleară din lume”
.

Premierul rus Dmitri Medvedev a acuzat Occidentul că “poartă un nou Război Rece” şi “a arătat cu degetul spre NATO, pentru atenţia crescândă acordată consolidării prezenţei sale la graniţele Rusiei”
. Acuzaţiile au fost respinse de Alianţa Nord-Atlantică.

Rusia “consideră provocatoare activitatea NATO în ţările vecine, iar preocupările sale au fost confirmate de un sprijin militar pe care Statele Unite l-au dat guvernelor fostelor state sovietice cu pronunţate înclinaţii anti-Moscova” precizează Russia Today. Contextul este decizia miniştilor Apărării din statele membre NATO de “creare a unei noi forţe multinaţionale în estul Europei” şi de sporirea “exerciţiilor militare”
.

Moskovski Komsomolet insistă asupra declaraţiei ministrului rus de Externe, Serghei Lavrov, care a acuzat NATO că inflamează temerile privind o ameninţare din partea Rusiei pentru a-şi justifica existenţa şi pentru a se extinde spre Est, NATO "ar trebuie să rămână în graniţele sale" a afirmat şeful diplomaţiei ruse, criticând Alianţa Nord-Atlantică pentru invitaţia de aderare pentru Muntenegru. Acţiunile NATO afectează "stabilitatea globală"
, a precizat Serghei Lavrov.

Criza imigranţilor, dubii UE şi „acordul pentru un armistiţiu umanitar”

Ziarul spaniol El Periodico preia precizările Amnesty Internaţional, care denunţă “situaţia a peste 60 de milioane de refugiaţi din întreaga lume”. Potrivit organizaţiei, „conflictul sirian constituie un exemplu cât de poate de grăitor al consecinţelor catastrofale ale eşecului sistematic al ONU în îndeplinirea funcţiei sale fundamentale de a face să fie respectate drepturile omului şi legislaţia internaţională”
.

„Mafiile au câştigat 6 miliarde de euro în 2015”
 pe seama refugiaţilor, afirmă ABC. Cotidianul spaniol menţionază că, potrivit unui raport al Europol,  suma obţinută din traficul de imigranţi către Europa s-ar putea tripla în 2016.

 The Financial Times atrage atenţia asupra „călcâiului lui Ahile al Europei în domeniul securităţii” - respectiv “frontiera maritimă”. Remarca este făcută în contextul agravării crizei imigranţilor. „În timp ce politicienii Europei se zbat să ţină sub control criza imigranţilor care se agravează şi să stăvilească ameninţarea în creştere a terorismului islamist de la graniţele lor, frontiera cea mai întinsă a continentului - cea maritimă - este tratată cu indiferenţă”. Cotidianul britanic atenţionează că acţiunile europenilor pentru supravegherea frontierei maritime sunt precare, în pofida faptului că „noile date pun în evidenţă amploarea traficului, jurnalele de navigaţie false, opririle bizare în zona de coastă şi călătoriile inexplicabile făcute de navele ce străbat Atlanticul şi Mediterana şi care tranzitează porturile Europei”
. 

The Telegraph subliniază că “sub asediul refugiaţilor”, zona de liberă circulaţie europeană “se erodează tot mai mult”. Publicaţia preia declaraţia ministrul ungar de Externe care atenţionează că „moartea lentă a zonei Schengen riscă să provoace o nouă criză pentru economiile greu încercate din Europa”
, care vor pierde 110 miliarde de euro în decurs de 10 ani. 

Le Monde apreciază că „Europa se confruntă cu un moment istoric, marcat de criza imigranţilor”. „În afară de piaţa unică, Uniunea Europeană e incapabilă să acţioneze la unison” menţionează ziarul francez, avertizând că „frumosul proiect european, început la mijlocul anilor 1950, ar putea să se încheie înainte de a doua treime a secolului al XXI-lea”. Există o posibilă motivaţie. „Câştigă teren panica, sub impactul afluxului de migranţi, tragedia refugiaţilor a rupt politic Europa. Cu toate că, în septembrie 2015, grupul celor 28 a decis alocarea unui număr de refugiaţi fiecărui stat membru, normele şi convenţiile semnate sunt încălcate flagrant de unele state europene, care anunţă pe rând suspendarea acordului Schengen privind libera circulaţie. Cotele de refugiaţi nu sunt respectate, iar ţările îşi închid graniţele. Grecia a intrat în dispută cu Austria, Ungaria vrea să facă referendum privind primirea refugiaţilor, Belgia, stat vecin şi prieten al Franţei, a reinstalat controlul la frontiera comună de teama unui aflux de migranţi generat de dezmembrarea taberei din Calais”. În rezumat, este vorba de “o sumă de reflexe şi gesturi naţionale, o serie de confruntări şi dispute. Lipseşte unitatea”
.

Austria a decis să stabilească o cotă zilnică de refugiaţi care pot solicita azil sau care pot tranzita teritoriul său spre Germania sau alte state membre ale UE. „Austria a hotărât ca din 19 februarie să fixeze o cotă zilnică de doar 80 de refugiaţi care vor putea să depună cerere de azil şi alţi 3.200 care vor avea permisiunea de a tranzita teritoriul spre Germania sau spre alte state europene” afirmă Die Presse. Ziarul austriac informează că “Slovacia a anunţat că va închide graniţa cu Austria, de teamă că la frontiera austriacă se vor aduna valuri de imigranţi”. Pentru început, “autorităţile slovace vor plasa bariere mobile de-a lungul graniţei cu Austria”
.

Kathimerini precizează că „Atena îşi exprimă nemulţumirea faţă de Bruxelles în privinţa controalelor mai drastice la frontiere impuse de ţările balcanice şi care au determinat blocarea a mii de migranţi în Grecia”. În plus, “este furioasă”
 pentru faptul că nu a fost consultată în privinţa închideii rutei imigranţilor care străbate Balcanii de vest. Cancelarul german, Angela Merkel, “a criticat propunerea (…) de închidere a rutei balcanice pentru refugiaţi”
. 
În vestul Europei, „Belgia restabileşte controlul la frontiera sa cu Franţa”, temându-se că ar putea fi luată cu asalt de imigranţi după eventuala “închidere parţială” a taberei de refugiaţi de la Calais. Tabără a fost calificată drept o „junglă”
 în care se află 3.700 de imigranţi.

Dată fiind precipitarea evenimentelor, apar semne de întrebare legate de capacitatea Uniunii Europene de a rezista şi de a se menţine ca bloc în faţa presiunilor. Rzeczpospolita evocă nişte „scenarii în eventualitatea decesului Uniunii”. Potrivit ziarului,, „la Roma a avut loc o reuniune semisecretă a şefilor diplomaţiei din şase state, membre fondatoare ale Comunităţii Europene”. „Trebuie oare să ne temem că aceste ţări nu mai cred în UE şi că, în viitorul nu prea îndepărtat ne vor lăsa pe noi, cei din Europa Centrală, pradă Rusiei?”
.
În contextul înmulţirii vocilor, la nivelul opiniei publice şi al politicienilor, care cer închiderea frontierelor pentru imigranţi şi refugiaţi, The Financial Times precizează că Donald Tusk „se teme de un val de referendumuri populiste în UE”. Preşedintele Consiliului European trage un semnal de alarmă cu privire la faptul că politica populistă împinge blocul în “pragul sinuciderii”
.

Alianţa Nord-Atlantică a decis să se implice în stoparea fenomenului imigraţiei ilegale şi a traficului internaţional de persoane. Habertürk precizează că “NATO va trimite în misiuni de patrulare şi supraveghere nave în Marea Egee”. Flota “se va coordona direct cu agenţia europeană pentru protecţia frontierelor, Frontex”, menţionează publicaţia. cu precizarea că, în urma înţelegerii, „forţele armate ale Greciei şi ale Turciei nu vor intra în apele teritoriale şi în spaţiul aerian al celeilalte ţări”
.


NATO iniţiază o misiune în Marea Egee “pentru a stăvili criza refugiaţilor, majoritatea din Siria, care încearcă să traverseze din Turcia în Grecia” menţionează Stars and Stripes. Generalul Philip Breedlove a subliniat că “au sosit în Marea Egee cinci vase ale Alianţei Nord-Atlantice, pentru o misiune menită a curma traficul ilegal de imigranţi”
.

Potrivit The Daily Mail, Federica Mogherini, Înaltul Reprezentant al Uniunii Europene pentru afaceri externe şi politică de securitate a afirmat, după ce “Moscova şi Occidentul au căzut de acord să întrerupă luptele din Siria” că „nu există un climat asemănător Războiului Rece între Moscova şi Occident”. Pe de altă parte, premierul rus, Dmitri Medvedev, a declarat că “Moscova şi Occidentul au intrat într-un nou Război Rece'”
.

The New York Times menţionează că Statele Unite şi Rusia au căzut de acord asupra unui plan privitor la încetarea focului în Siria. “Armistiţiul exclude atacurile asupra Statului Islamic şi Frontului Nusra, afiliat Al-Qaeda”
. Este “acordul pentru un armistiţiu umanitar”
. Papa Francisc şi-a exprimat speranţa că “acest acord va pune capăt războiului civil sirian”
.
„Principalii actori ai dosarului sirian au căzut de acord” la München, să pună în aplicare o "încetare a ostilităţilor" parţială în Siria şi “accesul extins al ajutorului umanitar pentru populaţia civilă”, potrivit Business Insider. "Am convenit asupra unei încetări a ostilităţilor" a declarat secretarul de stat american John Kerry. Accesul la ajutorul umanitar “va trebui extins la o serie de oraşe”. Negocierile inter-siriene trebuie, de asemenea, "reluate cât mai curând posibil"
 a adăugat John Kerry. Dar, respectarea înţelegerilor realizate de la München “se află sub semnul întrebării” şi “este posibil ca armistiţiul din Siria să ia sfârşit fără să fi început”
.
Statele Unite vor continua atacul împotriva grupării jihadiste Statul Islamic, a declarat preşedintele american, Barack Obama, citat de Stars and Stripes. Preşedintele Barack Obama a precizat că lupta va continua pe toate fronturile - mai exact, vor fi lovite poziţiile şi infrastructura petrolieră a grupării, depozitele şi finanţele. „Acordul mediat de SUA şi Rusia va da timp şi spaţiu pentru găsirea unei soluţii politice şi diplomatice la conflictul sirian, care nu este numai un război civil, ci este şi un război între puterile regionale”
.

Potrivit The Moscow Times, .Rusia anunţă că va continua atacurile aeriene împotriva Statului islamic. „Loviturile împotriva organizaţiilor teroriste din Siria nu se vor opri, pentru că nu a fost plănuit prin acord. Mai mult, a fost o condiţie agreată de preşedintele Rusiei şi preşedintele SUA”
 a declarat purtătorul de cuvânt al Kremlinului, Dmitri Peskov. Ca parte implicată în conflict, “preşedintele sirian i-a confirmat omologului său rus că va respecta armistiţiul”
. Preşedintele sirian, Bashar al-Assad,  „a declarat că ţara sa este dispusă să semneze acordul de încetare a focului propus de Rusia şi Statele Unite, cu condiţia ca statele care sprijină opoziţia să înceteze să mai trimită ajutoare”
.
Va fi pace în Siria? “Paradoxal, toţi cei implicaţi în conflictul din Siria, şi care pledează în mod ostentativ pentru o soluţionare paşincă a acestuia, sunt şi cei care continuă să provoace escaladarea conflictului”
 a afirmat Paulo Pinheiro, preşedintele Comisiei Independente pentru Siria de pe lângă Consiliul de Securitate al Organizaţiei Naţiunilor Unite.  

Ziarul Ha’aretz manifestă optimism. „În decursul unei convorbiri telefonice (…), preşedintele sirian Bashar al-Assad i-a spus omologului său rus, Vladimir Putin, că va ajuta la respectarea armistiţiului stabilit” precizează cotidianul israelian cu completarea „cei doi lideri au reafirmat importanţa continuării luptei împotriva Statului Islamic şi a Frontului Nusra”. „O temerară decizie va pune la încercare prestigiul ruşilor şi pe cel al americanilor”, dar,„preşedintele Putin declară încrezător că acordul dintre Rusia şi SUA în privinţa armistiţiului din Siria constituie un pas real spre oprirea vărsărilor de sânge”
. 

Secretarul general al ONU, Ban Ki-moon, a declarat la Geneva că „ostilităţile au încetat în cea mai mare parte, chiar dacă s-au înregistrat unele incidente”
. Pe de altă parte, însă,, „un oficial din partea opoziţiei siriene afirmă că acest armistiţiu fragil riscă să fie complet anulat din cauză că atacurile forţelor guvernamentale încalcă acordul convenit cu ajutorul Statelor Unite şi al Rusiei”
. 
Secretarul general al NATO,  Jens Stoltenberg s-a declarat „îngrijorat de prezenţa militară semnificativă a armatei ruse în Siria, prin trupe de infanterie, forţe navale în estul Mediteranei şi forţe aeriene care lansează bombardamente”
 Pe de altă parte, „adjunctul ministrului rus de Externe, Serghei Rîbakov, se arată îngrijorat de manevrele militare pe care Turcia le efectuează de-a lungul frontierei cu Siria şi de o eventuală intervenţie armată a Ankarei - intervenţie care, în opinia sa, ar da o lovitură ireparabilă planului de încetare a focului”
. .
Armistiţiul “este fragil” în condiţiile în care “nimeni nu vorbeşte despre dezarmarea părţilor implicate” afirmă The Washington Times. Un raport comandat de Uniunea Europeană evidenţiază că “firme din 20 de ţări sunt implicate în lanţul de aprovizionare cu piese pentru dispozitivele explozive ale Statului Islamic”
. Documentul a indicat că 51 de companii din state precum Turcia, Brazilia, SUA, Rusia, Austria dar şi România au produs şi au vândut peste 700 de componente utilizate de Statul Islamic. 

Marea Britanie - “a fi sau a nu fi” în Uniunea Europeană


„Brexit or not Brexit” este întrebarea propusă de Diario Economico. Ziarul portughez consideră „logică” politica de dezangajare a Regatului Unit şi constată nereuşitele Uniunii Europene, precum criza economică şi cea a refugiaţilor. „Un lucru pare sigur, vom avea o Europă pe inele, adică vom avea ţările care îşi aprofundează integrarea, cele care o doresc, însă nu o pot face pentru că nu au condiţii, şi cele care nu o doresc, în frunte cu Regatul Unit”
. 

The Financial Times afirmă că, în Marea Britanie, „referendumul pe tema rămânerii ţării în Uniunea Europeană dezbină Cabinetul premierului David Cameron”. Potrivit ziarului, „cinci miniştri au anunţat deja că vor milita pentru ieşire, iar alţi doi miniştri au declarat că vor susţine rămânerea în UE, dar cu inima strânsă şi fără entuziasm'”
.
„David Cameron încearcă să câştige bunăvoinţa europarlamentarilor”
 privind renegocierea condiţiilor menţinerii Marii Britanii în Uniunea Europeană, precizează EUObserver. Iar în timp ce premierul britanic se afla la Bruxelles, în Regatul Unit, „Prinţul William îşi semnalează susţinerea pentru rămânerea în Uniunea Europeană”
.

La Libre Belgique precizează că preşedintele Comisiei Europene a recunoscut că „nu avem un plan B” în cazul în care Regatul Unit decide să părăsească Uniunea Europeană. Pe de altă parte, „a părut să le dea dreptate celor care cred că Marea Britanie va reuşi să se plieze după partenerii săi europeni, deşi, tot potrivit lui Jean-Claude Juncker, “Regatul Unit va reuşi din nou să răsucească braţul partenerilor europeni “”. Publicaţia lansează, în concluzie, o întrebare retorică: “„Să fim uniţi cu orice preţ?”
.
The Guardian abordează cu ironie controversatul Brexit Publicaţia apreciază că “nici Uniunea Europeană nu reprezintă principala preocupare a autorităţilor de la Londra, confruntate cu probleme precum îmbătrânirea populaţiei, decalajele între regiuni sau expansiunea Chinei, nici Londra principala grijă a Uniunii Europene, confruntată cu imigraţia, criza refugiaţilor şi terorismul”. Ziarul precizează, pe de altă parte, că premierul britanic a anunţat că „a atins obiectivele asumate” 
.

Le Monde comentează “jocul lui David Cameron” cu Europa din perspectiva fair-play-ului. „Se ştie că britanicii au inventat noţiunea de „club” şi împreună cu ea „regulile jocului” cărora li se supun toţi cei care se alătură clubului. Din păcate, ceea ce este valabil pentru multe dintre activităţile inventate în Marea Britanie, de la tenis la rugby, nu se mai aplică atunci când vine vorba despre apartenenţa britanicilor la Europa: în cadrul clubului, ei doresc un statut special, iar şi iar”
.

L’Express menţionează că „premierul Cameron încearcă să-şi atragă sprijinul lui Boris Johnson, extrem de popularul primar al Londrei”. Anunţul lui Boris Johnson de a se alătura campaniei pentru ieşirea Regatului Unit din Uniunea Europeană este “o grea lovitură pentru tabăra care apără rămânerea şi o umilinţă personală pentru premierul Cameron”. Primarul Londrei este acuzat că “decizia sa este calculată astfel încât să-i garanteze cele mai mari şanse la următoarele alegeri pentru conducerea conservatorilor”. Pe de altă parte, publicaţia o citează pe Nicola Sturgeon, premierul Scoţiei, care consideră că „prin referendumul propus (…), David Cameron îşi pune în joc rolul său în istorie, întrucât un vot în favoarea aşa-zisului Brexit ar atrage un nou referendum pe tema independenţei Scoţiei”
. Premierul Cameron se mai confruntă cu o provocare, “ministrul britanic al Justiţiei, Michael Gove, se pregăteşte să anunţe că demisionează din Cabinet şi se alătură campaniei celor care vor ca Marea Britanie să părăsească Uniunea Europeană”
.
The Daily Telegraph afirmă că David Cameron şi-a pierdut cumpătul din cauza disputatului Brexit. Ziarul relatează că „premierul Cameron l-a atacat verbal pe liderul laburist Jeremy Corbyn, recomandându-i să pună pe el un costum ca lumea, să-şi îndrepte cravata şi să intoneze imnul naţional”
. De asemenea, David Cameron l-a acuzat pe liderul partidului Ukip, de extremă dreapta, că „visează la vremurile când Marea Britanie o să părăsească Regatul Unit. Şi cine credeţi că mai visează la asta?” a întrebat David Cameron - dând si răspunsul: „Vladimir Putin. Ei vor să dezbine şi să fragmenteze Europa”
.

Preşedintele Camerei Comunelor, conservatorul Chris Grayling, a respins raportul guvernului de la Londra pe tema consecinţelor ieşirii din Uniunea Europeană. Chris Grayling a calificat documentul drept “ridicol” şi a cerut încetarea “campaniei de teroare pe marginea acestui subiect”
. 

El Periodico îl citează pe Arron Banks, politicianul britanic considerat iniţiatorul campaniei anti-UE. „Ca de obicei, Marea Britanie marchează un drum şi face un pas decisiv printr-un referendum care ne va elibera din această instituţie birocratică, arhaică şi costisitoare”
.  

În urma unei analize, Bloomberg dă un prognostic pentru situaţia în care Marea Britanie ar părăsi Uniunea Europeană. „Englezii, irlandezii, luxemburghezii, maltezii şi belgienii ar suferi cea mai mare scădere a venitului pe cap de locuitor. Un efect negativ moderat asupra veniturilor per capita s-ar manifesta în Franţa, Germania şi Polonia, în timp ce România, Austria, Croaţia şi Grecia ar suferi cel mai puţin la capitolul venituri pe cap de locuitor în cazul unui Brexit”
. În plus, „în eventualitatea unui Brexit, lira sterlină va ajunge la paritate cu euro”
 avertizează banca elveţiană UBS. 
Havana, spaţiu ecumenic 
La Havana s-a desfăşurat “întâlnirea istorică” între Papa Francisc şi Patriarhul Bisericii Ortodoxe Ruse, Chiril. “Capii celor două mari Biserici creştine se întâlnesc pentru prima dată după schisma de acum aproape un mileniu, din anul 1054”
 subliniază Diario de Cuba.

Panorama enumeră subiectele abordate: apărarea creştinilor din Orientul Mijlociu, decreştinarea Europei, şi problema diocezelor catolice din Rusia şi Ucraina. Ziarul italian remarcă, însă, că întrevederea “reprezintă, în mod paradoxal, un pas înapoi pentru Europa”, întrucât “locul ales pentru acest eveniment istoric este la 9.000 de km distanţă de Bătrânul Continent” şi are o valoare simbolică, marcând “sfârşitul centralităţii Europei în viaţa Bisericilor creştine”
.
La întrevederea cu preşedintele Raul Castro, Patriarhul Chiril a menţionat că “popoarele din Rusia şi Cuba sunt unite prin legături de lungă durată, de colaborare şi prietenie”
 a precizat publicaţia Granma de la Havana. 

